
STJEPAN KRPAN (r. g. 1922) srednjo- 
školski je profesor u Zagrebu. Sura- 
đuje prilozima na temu hrvatskih na- 
rodnih manjina u okolnim zemljama, 
pir svega s područia njihove proš- 
osti, u »Matici«, časopisu Matice ise-- 
ljenika Hrvatske u Zagrebu, kao i u 
njenom Iseljeničkom kalendaru, te u 
publikacijama Zavoda za migracije i 
narodnosti u Zagrebu. Suradnik je Ju- 
goslavenskog leksikografskog zavoda 
»Miroslav Krleža« u Zagrebu, gdje za 
Biografski leksikon Hrvatske piše pri- 
loge o zaslužnim rumunjskim, slovać- 
kim i gradišćanskim Hrvatima. Opšir- 
nije radove o manjinskoj problematici 
objavljuje i u Pitanjima, časopisu za 
društvo, znanost i kuliuru, te u Etno- 
loškoj tribini, godišnjaku Hrvatskog 
etnološkog društva, oba u Zagrebu. 
Suradnik je »Gradišća«, kalendara i 
ljetopisa gradišćanskih Hrvata u Že- 

PREDGOVOR 


U ovoj se knjizi govori o Hrvatima-kajkavcima u 
Keči (Checea), selu rumunjskog Banata koje leži u 
visini našeg naselja Radojeva (prije Klarija), na samoj 
rumunjsko-jugoslavenskoj granici. Keča danas pripada 
općini u Čeniji (Cenei) koja je u sastavu županije Ta- 
miš (Timis) sa sjedištem u Temišvaru (Timisoara). Do 
općinskog središta u Čeniji ima u jugoistočnom prav- 
cu 7 kilometara, a do Temišvara, Keči na istok, ima 
38 kilometara. U zapadnom dijelu sela, u dvije ulice, 
žive naši sunarodnjaci čiji su se preci, pokupski predi- 
jalci, doselili ovamo 1801. godine. U novom banatskom 
zavičaju rađa se sada njihov sedmi i osmi naraštaj. 
Po vremenu svog doseljenja čine kečanski Hrvati naj- 
mlađu skupinu naših sunarodnjaka u Rumunjskoj. 
Davno prije njihova doseljenja nalazilo se na ovom ne- 
koč istočnougarskom prostoru više skupina Hrvata. 
Najstariji među njima svakako su karaševski Hrvati 
u osam sela banatskog rudogorja južno i zapadno od 
grada Ričice (Resita) koji su i najbrojniji. Šokački Hr- 
vati u Rekašu (Recas) istočno od Temišvara i bunjeva- 
čki Hrvati u Radnji (Maria Radna) istočno od Arada, 
čine dvije daljnje hrvatske oaze. I brinjski plemići Vu- 
Četići u nedalekoj Čeniji došli su u ovaj kraj ranije 
negoli kečanski Hrvati. O hrvatskom življu u Sulini, u 
delti Dunava, na istoku Rumunjske, postoje samo os- 

kudni podaci iz kojih se ne može razabrati vrijeme nji- 
hova doseljenja. Svojim su dolaskom kečanski Hrvati 
povećali broj naših narodnih skupina na ovom tlu. Da- 
nas oni čine, uz karaševske i šokačke Hrvate, jedan od 
tri hrvatska narodna otoka u susjednoj Rumunjskoj. 


Namjera mi je da ovdje predstavimo hrvatski dio 
Keče i njene žitelje, da iznesem povijesnu uvjetova- 
nost njihova preseljenja iz Pokuplja u Banat, da pri- 
kažem njihov život u obiteljima, selu i na salašu-odaji 
i njihove gospodarske prilike. Iznijet ću i nekoliko ras- 
položivih podataka o postojanju i radu hrvatske općine, 
škole i društava, te hrvatsku običajnu baštinu i domaći 
kajkavski govor. U završnim poglavljima bit će riječi 
o dodirima kečanskih Hrvata sa sunarodnjacima u Ru- 
munjskoj i matičnoj zemlji da bih na kraju prikazao 
sadašnji trenutak njihova življenja. 


Osim izvora u Nadbiskupskom arhivu u Zagrebu i 
Arhivu rimokatoličke župe u Karpinišu, te literature 
koja je o njima objavljena i kojom sam se služio, a 
moram reći da je ona veoma oskudna i jednostrana, 
u ovom sam se poslu koristio ponajviše rezultatima 
vlastitih istraživanja obavljenih u Keči 1974, 1978, 1979. 
i 1981. godine. Zapaženu pomoć u tome pružio mi je 
Šimo Mikšić-Vincekov, rođeni Kečanin koji živi u Vrš- 
cu*. On je svojim zalaganjem i predanošću predobio 
više kečanskih Hrvata da se zauzmu u otkrivanju i 
priopćavanju podataka za kojima sam tragao. Ovo je 
potrebno posebno naglasiti jer su mi svugdje rekli da 
arhive hrvatskih društava i ustanova u mjestu više ne 
postoje. Moram istaći da mi je i njegova majka, Ana 
Mikšić-Vincekova, rođena Mikšić-Sučeva iz Vršca po- 
mogla, informiravši me o nekim hrvatskim kečanskim 
narodnim običajima. Mila Mikšić-Vincekova iz Keče, 
posljednja hrvatska učiteljica, također je bila dobar 
informator, napose o posljednjim godinama rada naše 
škole u Keči. I podaci koje mi je pružila Marija Mik- 
šić-Reulj, r. Kaurić iz Keče, dobro su mi došli. Betika 
Morović, r. Mikšić-Števina, iz Zagreba, iznijela je au- 
toru više zanimljivosti o položaju žene u obitelji ke- 
čanskih Hrvata. O dječjim igrama i nekim običajima u 
selu, kao i o liječenju domaćih životinja obavijestio me 


* U međuvremenu, 8. kolovoza 1982. nažalost umro. 


je Kečanin Franjo Mikšić-Rošulj. Informator, gotovo 
bez premca, bio je Adam Mikšić-Rošulj, zvan Hodi iz 
Keče. Čovjek koji se u svom 60-godišnjem društvenom 
radu među Hrvatima u tom selu nalazio u žarištu gotovo 
svih društvenih,  prosvjetno-školskih i — gospodarskih 
zbivanja. Njegova iscrpna usmena kazivanja i marlji- 
va pismena priopćavanja odnose se na sve oblike ži- 
vota kečanskih Hrvata u prošlosti i danas. Mikšićeva 
sjećanja sežu do vremena djeda mu Franje-Peje (r. 
1843), a posredno preko ovoga i do pradjeda Jakoba 
(r. 1818) čiji je otac Nikola rođen 1798. u Hrvatskoj. U 
njegovim obavijestima o prethodnim naraštajima svu- 
gdje je prisutan osjećaj za važno i bitno, pa je očigled- 
no da je njegov udio u informiranju, u već spomenu- 
tom pomanjkanju pismene dokumentacije, doista ve- 
lik. Svima navedenima, na čelu s Adamom Mikšićem- 
-Hodijem i Šimom Mikšićem-Vincekovim koji su mi 
svesrdno pomogli i u skupljanju priložene foto-doku- 
mentacije, kao i onima od kojih potječu i najsitnije 
informacije, a nisam ih imenovao, najsrdačnije se za- 
hvaljujem. 


Osjećam svojom ugodnom obavezom da se zahvalim 
dru Mariju Petriću, direktoru Etnografskog muzeja u 
Zagrebu i višem znanstvenom suradniku, za korisne 
savjete i upute, napose u pogledu što potpunijeg pri- 
kaza seoskog gospodarstva u Hrvatskoj Keči i starog 
zavičaja naših sunarodnjaka o kojima je u knjizi ri- 
ječ. 

Vesni Banfić, dipl. inž. geografije i Andriji Girardi- 
ju, dipl. inž. arhitekture i akad. slikaru lijepo se za- 
hvaljujem za njihove crteže. 


Priloženim rodoslovljem pokušao sam prikazati raz- 
voj Mikšić-Rošuljevog roda od dolaska u Hrv. Keču do 
današnjih dana. Kako sam do jednog dijela podataka 
mogao doći samo posrednim putem, to su uzmanjkali 
podaci o godinama rođenja i smrti nekih članova roda. 


' S. Krpan: Adam Mikšić, rođen 1896, u publikaciji 
»Hrvatska narodna manjina u Rumunjskoj«, Zagreb 1980, 
str. 62—68. 

Adam Mikšić-Hodi usmjeruje putnike u posjetu 
»Orvatima« u Keču, 1979. g. 


Poznavanje našeg narodnog ogranka u Rumunjskoj 
u nas je prilično slabo. Nadam se da će ova monogra- 
fija, pružajući zaokruženu sliku o životu Hrvata u Keči, 
upotpuniti znanje o našim sunarodnjacima u toj zemlji 


pa je u to ime predajem javnosti. pa 

SELO KEČA 


Ako od Novog Sada pođemo cestom na istok, 
stižemo u Zrenjanin, i nastavimo li put u pravcu 
sjeveroistoka, nađemo se nakon nepunog sata vož- 
nje na graničnom prijelazu u Srpskoj Crnji. S onu 
stranu državne međe prvo je rumunjsko naselje, 
gradić Žombolj (Žombolja, rum. Jimbolia). Nakon 
što smo se provezli njegovom glavnom ulicom, us- 
mjerivši put k jugoistoku prema Temišvaru, naći 
ćemo se na jedanaestom kilometru ceste pred puto- 
kazom na kome stoji natpis »Checea«. Prešavši že- 
ljezničku prugu Temišvar—Kikinda koja na ovom 
mjestu vodi uza samu cestu krenut ćemo odvojkom 
asfaltiranog puta dugim šest kilometara k jugu. 
Tako smo stigli u središte sela otkud se upućujemo 
na zapad u kraj gdje žive Hrvati. 


Na tlu današnje Keče čovjekova prisutnost da- 
tira iz brončanog doba.“ O tome svjedoče arheološki 
predmeti nađeni krajem prošlog stoljeća na lokali- 
tetu zvanom Kurjačka greda. Potvrda naseljenosti 
ovog mjesta u kasnijim razdobljima su različiti 
novci pronađeni na tom lokalitetu i oko njega. U 


* Borovsky Samu: »Magyvarorszdg vdrmegyći 6s vdrosai 


ge ovom) v4rmegyć«, Budapest (bez godine izdanja), str. 

srednjem vijeku mjesto je pripadalo Tamiškoj žu- 
paniji3 U ispravi iz 1470. selo je zapisano imenom 
K&cse. Dvadeset i četiri godine kasnije zapis govori 
o naselju s imenom Kiils&kocse (Vanjska Keča). U 
tursko doba Keča nije bila porušena. Nakon oslo- 
bođenja Banata od Turaka Keča je (1717) iskazana 
kao jedno od naselja u temišvarskom kraju. Kad 
je zagrebački biskup došao u posjed kameralne gos- 
poštije Biled, naselio je 1801. u Keču, koja je toj 
gospoštiji pripadala, hrvatske predijalce iz Pokup- 
lja. 

Keča danas broji 1804 stanovnika četiriju nacio- 
nalnosti, i to: 1300 Rumunja, 260 Srba, 125 Hrvata 1 
119 Mađara. Svaka od ovih nacionalnosti ima, u- 
glavnom, svoj kraj, svoj sokak, jedan ili više njih. 
Rumunji pretežno obitavaju u istočnom dijelu se- 
la, Srbi u srednjem, a Hrvati u velikoj većini u 
njegovom zapadnom dijelu. Mađara ima i u istoč- 
nom i u srednjem dijelu naselja. Podvojenost u 
stanovanju na osnovi nacionalnosti danas je manje 
primjetljiva pa ima slučajeva da je Rumunj susjed 
Hrvatu, a Srbin Mađaru. Kuće kečanskih Hrvata 
nalaze se u Orvatskom sokaku, kilometar dugoj uli- 
ci koja se proteže u pravcu sjever-jug. 


Idući sokakom na sjever, dolazimo s desne strane 
na njegovu kraju do hrvatskog groblja. U prvim 
desetljećima svog života u Keči Hrvati su imali 
groblje na položaju nešto južnije od sadašnjeg, u 
neposrednoj blizini općine i škole, u samom sredi- 
štu sela. U tom predjelu bile su i kuće najimućnijih 
Hrvata, Bedekovića, Bužana, Delimanića i Uzbašića, 
dok su se kuće Mikšića i Kaurića nalazile južnije. 
Na suprotnoj strani od groblja, nešto malo južni- 
je, širi se oveća jama, Čikina bara, dijelom napu- 
njena vodom. Kečani kažu da su je iskopali njihovi 
stari kad su došavši ovamo gradili kuće. Za nabi- 
janje zidova trebalo im je mnogo zemlje. Tu se is- 
kapala zemlja i u kasnijim decenijama. Ispod juž- 
nog kraja Orvatskog sokaka širi se nizina usred 
koje leži Cvikerešova bara. Stotinjak metara zapad- 
no od Orvatskog sokaka proteže se Mačev kraj, so- 





* Borovszky Samu: Isto, str. 70. 

Mikšići iz Orvatskog sokaka 1979. g. 


kak s nekoliko hrvatskih kuća. Obje ove ulice sači- 
njavale su Hrvatsku Keču, Horvat Kecsa, pod Ma- 
đarskom, a Checea (Checia) Croata, pod Rumunj- 
skom. Kuće u Orvatskom sokaku nanizane su u 
dva reda, sve u prizemnice, široke 7—8, a duge 20 
i više metara. Obično su postavljene tako da su ši- 
rinom okrenute k cesti dok se dužinom pružaju u 

dvorište. Cijelom dužinom mnogih kuća pruža se 
otvoreni hodnik, ganak, sa drvenim ili opekom 
zidanim stupovima. Pročelja kuća u Mačevu kraju 
u većini okrenuta su zapadu, prema bližoj rumunj- 
sko-jugoslavenskoj granici. 

Mahom su to u oba sokaka zidanice, no ima ih 
još i sa ziđem od nabijene zemlje. Iza kuće, dalje u 

Crkva u Orvatskom sokaku koju su 
sunarodnjaci 1926. g. 
Snimljeno 1979. g. 





sagradili naši 


dvorištu, nalazi se spremnica a u ponekom dvorištu 
i kolnica, staja i druge gospodarske zgrade. U sva- 
kom je dvorištu bunar, ponegdje još sa đermom. 
Dvorišta su inače prostrana, travnata, a uz kuće 
raste cvijeće, i nerijetko, oblikujući sjenice, vinova 
loza. Iza gospodarskih zgrada šire se vrtovi i bašće, 
čineći okućnice koje su Kečani kao poljodjelci za- 
držali nakon kolektivizacije sela izvršne pedesetih 
godina našeg stoljeća. Ispred svakog reda kuća vodi 
staza, putanjica, koja je u širini jednog metra 
popločena opekom, a uz nju, s jedne i druge strane 
uz cestu iskopani su plitki odvodni jarci. Široka 
cesta nije izdašno nasuta tucanikom pa za sušnih 
dana ne oskudijeva prašinom, a za kišovita vre- 
mena blatom. Pročelja kuća i ograde od opeke lije- 
po su okrečeni, a ulazna vrata, drvena ili metalna, 
oličena živim bojama. Na zabatu poneke kuće čita 
se godina gradnje i ime graditelja kuće ili sadaš- 
njeg gospodara. Gotovo da nema kuće pred kojom 
ne raste neko drvo. Usred Orvatskog sokaka je crk- 
Va. 


Selo Keča ima osnovnu školu (u trajanju od 
osam godina), poštu, ambulantu, nekoliko proda- 
vaonica,  Poljoprivrednu radnu zadrugu  »Pariška 
komuna« (Cooperativa Agricola de Productie »Co- 
muna din Paris«), željezničku stanicu, srpsku i ru- 
munjsku pravoslavnu crkvu, dok je općina, u ne- 
dalekoj Čeniji. 

Svuda po ravnici oko sela pružaju se zadružne 
njive, a zapadno od Orvatskog sokaka i Mačevog 
kraja, preko oranica, ali i preko granice u Jugosla- 
viji, na daljini od 2—3 kilometara, leži selo Rado- 
jevo, koje Kečani po starom još zovu Klarija. Sa 
svojim sunarodnjacima u tom selu napose s Pozo- 
jevićima i Milošićima, kečanski su Hrvati sve do 
nedavnih poratnih godina održavali žive veze zasno- 
vane na rodbinstvu i prijateljstvu. 

U STAROJ POSTOJBINI 


Davni zavičaj kečanskih Hrvata je donje Pokup: 
lje, kraj od Pokupskog na lijevoj obali Kupe, pa na 
istok do Glinske Poljane, sela na desnoj obali Gli- 
ne, nešto južnije od njenog utoka u Kupu. Od po- 
četka 13. st. ovo je područje bilo u sklopu velikog 
posjeda cistercitske opatije u Topuskom koju je 
1205. utemeljio ugarsko-hrvatski kralj Andrija II. 
Po kraljevom ovlaštenju opat je Topuski neke svo- 
je kmetove učinio slobodnjacima, davši im na uži- 
vanje neke zemlje svojeg posjeda, a oni su mu zato 
obavljali određene službe. U tom je odnosu opatija 
bila senior, a slobodnjak vazal. Zemlje koje je slo- 
bodnjak uživao sačinjavale su predij (praedium). 
Ako je neki plemić postao uživalac dijela opatijske 
zemlje — predija, a što nije bila rijetkost, i za uz- 
vrat obavljao opatiji, svom darodavcu, neke službe, 
on je dobio i kmetove koji su mu obrađivali zemlju. 
I slobodnjaci i plemići, uživaoci opatijske zemlje, 
bili su predijalci (praedialistae). 

Zbog opće nesigurnosti izazvane čestim turskim 
provalama napuštaju cisterciti 1463. Topusko pa u 
slijedećim decenijama posjedi opatije mijenjaju go- 

* Ante Messner-Sporšić: Kolonije hrvatskih plemića u 
Banatu, »Zbornik za narodni život i običaje Južnih Slave- 
na«, JAZU, knjiga XXVIII, sv. 1, Zagreb 1931, str. 162—164. 

Motiv iz Pokupskog 1978. g. 


spodare. Od 1558. naslov opata Topuskog (Abbas B. 
V. Mariae de Topuszka), nosi zagrebački biskup, od- 
nosno nadbiskup koji je tako postao vlasnikom 
preostalih opatijskih posjeda. 

Nakon ratova vođenih protiv Turaka krajem 17. 
st. i Karlovačkog mira sklopljenog 1699. dolaze di- 
jelovi nekadašnje Topuske opatije ponovno u vla- 
sništvo zagrebačkog biskupa koji na njenim zem- 
ljama sjeverno i južno od Kupe osniva veliku go- 
spoštiju, dominium Pokupsko, sa sjedištem u tom 
mjestu. 

Gospoštija se sastojala od više feuda od kojih 
su veći bili Šišinec, Cerje, Brkiševina, Štefanki, Lu- 
kinić-Brdo, Hotnja i Vratečko. U gospoštiji su se 
nalazili i prediji, kao Degoj, Opatija, Strezojevo, 
Rusovec, Roženica, Viduševac, Stankovac i Slatina. 

U vrijeme rata predijalac, vasallus ili dominus 
utilis, bio je obavezan davati zagrebačkom biskupu 
koji je bio njegov dominus directus, u banderij ko- 
njanike. Tako je to potrajalo do 1750. kad je za vla- 
davine Marije Terezije odlučeno da se kraj južno 
od Kupe uključi u pojas Vojne krajine. Zagrebački 
biskup ostane tako bez velikih dijelova svog po- 
kupskog posjeda pa u naknadu za to dobije od car- 
ske komore gospoštiju sa sjedištem u banatskom 
mjestu Biledu (Billiet, Billed, dominium Billieten- 
se). Kako graničarske vlasti u Pokuplju nisu predi- 
jalcima priznavale prava dobivena od njihovog se- 
niora, to je na traženje tih vlasti zagrebački biskup 
odlučio da se 98 obitelji predijalaca, uz njihovu su- 
glasnost, preseli u Banat. S preseljavanjem započne 
1788. biskup Tomo Galjuf, a nastavi i 1801. dovrši 
biskup Maksimilijan Vrhovac. Uz zemlje u hatari- 
ma banatskih sela Boke, Konaka, Neuzine, Klarije 
i Keče, predviđene su za pokupske predijalce i pu- 
stare Stari i Novi Lec, Mala Međa, Pirinđija, Kriva 
Bara, Avramova Greda, Idvarnok i Hetin, sve u 
ukupnoj vrijednosti od 363.492 forinta“ Biskupija 
zadrži za sebe selo i posjed Biled, 25 km zapadno 
od Temišvara, Gertjanos, (Gyercsamos, danas Car- 
pinis), Kisjecsa (Iecea), Varjas (Varias), Perjamos 
(Periam), te dio pustare Pakacz, što se sve ubrajalo 
među najplodnije zemlje u Banatu, a vrijednost je 
toga iznosila 418.000 forinti. Posjedi biskupije u 
Pokuplju su procijenjeni na 782.266 forinti, što je 
navedenim posjedima u Banatu najvećim dijelom 
nadoknađeno. Predijalci napuče već spomenuta sela 
Boku, Neuzinu i Klariju, danas u jugoslavenskom 
Banatu, te Keču koja se od 1924. nalazi u sastavu 
Rumunjske. 


* Isprava iz 1801., njen prijepis iz 1806. i 1935., fotoko- 
pija u posjedu autora. 

NOVI ZAVIČAJ 


Da su hrvatski predijalci iz Pokuplja i te kako 
razmišljali da li da napuste dobro poznati stari i 
pođu u novi nepoznati zavičaj, svjedoči usmena pre- 
daja sačuvana u obitelji Adama Mikšića-Reulja u 
Keči. Njegova majka Marija, r. Kaurić (1912) pripo- 
vijedala je autoru da je njen djed Imbrica Kaurić 
(1858—1933) često spominjao svojeg djeda Đuru 
Kaurića-Caću koji je kao dječak došao s ocem i obi- 
telji iz Kaurića, zaselka sa sedam kuća, zapadno od 
Pokupskog. Đuro je običavao kazivati da je kraj 
njihove bašče tekla Kupa otkud su nosili vodu za 
pranje »ruva i linja«. Svoje sluge i čobane »poga- 
jali su na raboš«. Mnogo su se bavili »iz marvum« 
i na sajmove išli u Petrinju i Glinu. Godine 1800. 
došlo je iz Pokuplja u Keču izaslanstvo budućih na- 
seljenika da vide kraj koji će im postati novim za- 
vičajem. I dopalo im se, pričao je Đuro Kaurić, jer 
je Banat obećavao bijelog pšeničnog kruha kojega 
se na stolu u Pokuplju nalazilo samo u rijetkim pri- 
likama. Tako usmena predaja. 

Došavši u Keču, Hrvati osnuju u zapadnom di- 
jelu već postojećeg naselja svoj dio sela. Iako se za 
njih i za doseljenike u Klariji ne navodi ni broj ni 
narodnost dodijeljenih im kmetova, može se reći 
da su to bili najvećim dijelom tamošnji Srbi, te 

Mađari i Bugari jer je takav slučaj bio u selima 
Boki i Neuzini. Broj njihov ovisio je o veličini po- 
sjeda koji je uprava gospoštije u Biledu predala po- 
jedinoj obitelji na uživanje. Naime, njihova plemić- 
ka prava, posredovanjem biskupa Vrhovca, potvr- 
dio je kralj i u Mađarskoj gdje su hrvatski predi- 
jalci postali mali plemići, nemeši. 

U Keču je u mjesecu svibnju 1801. došlo 13 obi- 
telji kojima su poznati kućegospodari. 
1. Ivan Kaurić iz Kaurića, zaselka nadomak 
Pokupskom 
Plemstvo im je podijelio kralj Rudolf II 1578. 
Mihael Mikšić I 
Josip Mikšić 
Nikola Mikšić 
Petar Mikšić I 
Mihael Mikšić II 
Baltazar Mikšić 
. Petar Mikšić II 


Mikšići su došli iz Slatine, sela koje leži na desnoj 
obali Kupe nasuprot Pokupskom. 

Ovaj rod vuče lozu iz Donjeg Lukavca u Turo- 
polju gdje se 1363, prvi puta spominje njihov pra- 
otac Mikša. Unuk njegov, Nikola, već se preziva 
Mikšić. Godine 1412. dobili su Mikšići sa Stanilovi- 
ćima od kralja Sigismunda darovnicu na posjed Do- 
njeg Lukavca. Tada im je podijeljen i grb koji se 
sve do kraja II svjetskog rata mogao vidjeti u de- 
setak Mikšićevih kuća u Hrv. Keči, a danas ga još 
imaju Adam Mikšić-Hodi u Keči i Šimo Mikšić-Vin- 
cekov u Vršcu. Ovaj je grb najstariji od tri poznata 
grba ovog roda. 

Mikšići iz Donjeg Lukavca spominju se u mno- 
gim listinama izdanim u Turopolju, Pokuplju i dru- 
gdje. 

Povelja kralja Ferdinanda iz 1560. kojom je on 
potvrdio plemstvo Turopoljcima sadrži i ime Jurja 
Mikšića. Prijepis isprave od 3. siječnja 1751. koju 
je izdao i potpisao notar Nikola Domitrović u Po- 
kupskom, govori o Mikuli Mikšiću koji se oko 1650. 
doselio iz Donjeg Lukavca u Pokupsko, a 1751. g. 
nalazimo njegove praunuke preko Kupe u Tabori- 
štu. 1758. žive ovdje Nikola, Juraj, Matija i Vuk Mik- 
šić.“ Njima je kao i donjolukavečkim Mikšićima, u 


90 I OL o PO 


* A. Messner-Sporšić: Isto, str. 165—166. 

* E. Laszowski: Plemenita općina Turopolje — zemljo- 
pis, narodopis i povijesni pregled, sv. I, Zagreb, 1910, str. 
310—320. 

* U posjedu Adama Mikšića-Hodija u Keči 

Pogled na Slatinu, snimak iz 1978. 


Kečanina Lacka Mikšića (1800—1862), rođenog u 
Taborištu, a da je umrla, kao i muž joj Lacko, u 
Hrv. Keči.'" 

travnju iste godine, hrvatski sabor u Zagrebu po- 
tvrdio plemstvo. Već od kraja 17. st. postoji u Tur- 
nu kraj Karlovca jedna grana Mikšića koji su ta- 
kođer doseljeni iz Donjeg Lukavca. Zapis u matič- 
noj knjizi vjenčanih župe u Karpinišu (10 km sje- 
veroistočno od Keče), kojoj je Keča filijala, govo- 
ri da se Dora Dragovec, rodom iz Slatine, udala za 


* E. Laszowsky: Die adelige Familie Mikšić, »Agramer 
Zeitung«, Nr. 41, 20. Feber 1909, Zagreb, str. 2—3. 

Adam 


ABMA 


Kamijae. Misicna Dorani Lukavst. 


Mikšić-Hodi 





s obiteljskim grbom slikan u svom 
dvorištu 1978. g. 





Turopoljski grad Lukavec — danas 


9, Delimanići su stigli u Keču iz Stankovca, sela 
na desnoj obali Kupe, udaljenog od Slatine desetak 
kilometara na istok. Plemstvo im je podijelila Ma- 
rija Terezija 1747. Još početkom ovog stoljeća ova 

dom 


Dom obitelji Delimanić u Kurjačkom, srušen krajem 
2. svjetskog rata. 


je obitelj imala posjed od 360 jutara zemlje i manji 
dvorac u Kurjačkom nedaleko od Hrv. Keče, koji 
je postojao do kraja II svjetskog rata. Izumrla je 
s Lajošem Delimanićem, velikim županom Toron- 
talske županije sa sjedištem u Velikom Bečkereku 
(danas Zrenjanin) 1919. 


10. Bužan potječe iz sela Vratečkog koje leži na 
obje obale Kupe, 15 km istočno od Pokupskog. 
Plemstvo su dobili od kralja Ferdinanda II 1621. a 
predij u Vratečkom od biskupa Tauszyja sredinom 


“ Pismeno priopćenje Adama Mikšića-Hodija autoru, 
L XII. 1980. 

Lajoš Delimanić (1883—1919), veliki župan Torontalske 
županije 


18. st. Početkom druge polovice 19. st. prešao je 
njihov kečanski posjed ženidbenim vezama u vla- 
sništvo obitelji Jordis čiji je posjed početkom ovog 

Gajo Uzbašić (1861—1912), kotarski predstojnik u Čeniji. 
Slikano oko 1905 g. 


stoljeća zapremao površinu od 600 jutara. Naziv 
parcela »Kod Bužanke« u nekadašnjem hataru Hrv, 
Keče i danas svjedoči o toj izumrloj obitelji. Nji- 
hov »kaštel«, tj. dvorac, u selu postojao je do oko 
1930. 

Uzbašićev »kaštel« u Čeniji, snimljen oko 1910. 


11. Tomo Bedeković vuče lozu iz Hotnje, sela 
što je smješteno pet kilometara istočno od Pokup- 
skog. Posjedi u Hotnji ovoj su obitelji dodijeljeni 
već 1267. Kečanski posjed Bedekovića dijelom je 
promijenio vlasnika već prije sredine 19. st. kada 
ga drži obitelj Kušević. 

12. Stjepan Uzbašić (Juzbašić) doselio se u Keču 
iz Glinske Poljane. Ovo selo pruža se uz desnu oba- 
lu Gline, nešto južnije od njenog ušća u Kupu. Uz- 
bašići su porijeklom iz varaždinskog kraja. Imali 
su zemlje u Hrv. Keči, a i u Čeniji, gdje je Gajo 
Uzbašić (1861—1912), kotarski predstojnik u Če- 
niji, 1903. podigao lijep dvorac (kaštel, kažu Če- 
nijci) koji i danas tamo stoji. Jedina preostala obi- 
telj ovog roda živi danas, pomađarena, u Oteleku 
(Otelec), 9 km južno od Čenije. 

13. Kaurić, bez naznake imena mjesta odakle 
je došao, te imena glave obitelji, trinaesti je rod 
hrvatskih predijalaca koji je u Hrv. Keči našao svoj 
novi zavičaj." 

Ubrzo nakon doseljenja vratile su se u Pokup- 
lje jedna obitelj Mikšić i jedna obitelj Kaurić. Pre- 
ostalih jedanaest obitelji dobilo je od zagrebačkog 
biskupa 8011 jutara zemlje. Obitelji Bedeković, Bu- 
žan, Delimanić i Uzbašić dotirane su sa 5.511 jutara 
zemlje ukupno, a jedna obitelj Kaurić i šest obitelji 
Mikšić sa 2.500 jutara zemlje. Svaka od ovih po- 
sljednjih sedam obitelji dobila je posjed od po 
250-—400 jutara zemlje. Bile su to najvećim dijelom 
oranice, a pašnjak na površini od 100 jutara bio je 
zajednički. 

Na zemlju tako primljenu na uživanje plaćali su 
kečanski predijalci gospoštiji u Biledu, a preko nje 
svom senioru zagrebačkom biskupu, godišnju nak- 
nadu u novcu (canon), i to o Martinju (11. XI), kako 
se to i u Hrvatskoj običavalo.“ 


Godine 1802. zabilježene su hrvatske obitelji, s 
imenom kućegospodara, u spisu koji ih iskazuje kao 
platioce canona zagrebačkom biskupu. Ističemo da 
obitelj Delimanić predstavlja Ivan, obitelj Bužan 
Pavao i Đuro (kapetani), dvije obitelji Mikšića Ivan 
Ev. i Mihael, te obitelj Kaurić Đuro, dok obitelj Be- 
deković nije zapisana." Ostalih kućegospodara ime- 
na naznačena su u našem popisu doseljenih od r. 
Br. 1 do 13. 


" Rodovi s prezimenima naseljenika u Hrv. Keči, osim 
Delimanića, nalaze se u Pokuplju i Turopolju i danas. Lek- 


sik prezimena SR Hrvatske bilježi Bedekoviće (str. 33) u 
velikom broju u selima Mičevec i Kosnica, a brojne Bu- 
žane (str. 86) u mjestima Vukovina i Orle. Veoma rašireni 
rod Kaurića (str. 287) obitava u desecima kuća u Velikoj 
Solini i Donjoj Bučici te u zaselku Kaurići kraj Pokupskog, 
dok Uzbašića (str. 700) ima u više obitelji u Brkiševini. 
Prilikom naših posjeta Hotnji 1978. i 1983. ustanovili smo 
da u tom selu ima šest obitelji Mikšića. 

" A. Messner-Sporšić: Isto, str. 174. 

3 Acta oeconomica-Dominium Banaticum, vol. CLXXI, 
1800—1809, pod In possessione Ketsa... 

Plaćanje canona moralo se obavljati prvih dece- 
nija po doseljenju, a nakon 1850. sasvim je pre- 
stalo. 


Stambene i gospodarske zgrade podignute su uz 
pomoć uprave gospoštije u Biledu, a ona im je po- 
mogla i u nabavi poljodjelskog alata i oruđa. 

Sporove koje su predijalci imali sa svojim kme- 
tovima, a ti nisu bili rijetki, rješavao je dvorski žu- 
pan (comes curialis).* Za međusobne sporove pre- 
dijalcima je bio nadležan njihov sudac, iudex nobi- 
lium, iudex feudalistarum, kojega su sami sebi bi- 
rali. Tako »szudacz« Mihael Mikšić podnosi 11. lip: 
nja 1805. g. »Slavnoj gospoštiji Biledskoj« tužbu 
protiv svojih ukućana, a napose protiv Janka Mik- 
šića.“ Ovaj je u više navrata Mihaelu predbacivao 
da on s posjeda nema nikakvog prihoda, te se stoga 
želi odijeliti. Navodi Jankovi, međutim, nisu toč- 
ni jer se sav prihod dijelio na ukućane, odnosno 
zajednički se trošio. Mihael, sada već starac, dao 
je u kuću po preseljenju iz Hrvatske svojih 80 fo- 
rinti što mu danas nitko ne priznaje. U kući je zavla- 
dala nesloga pa nitko ne vodi računa o zajedničkim 
dužnostima, ni o dugovima, već svatko želi svoj dio. 
U svemu prednjači Janko koji ni za koga nema li- 
jepe riječi. = 

Za neslogu među braćom Josipom i Jankom Mik- 
šićem s jedne strane, te bratom njihovim Matom 
Mikšićem, saznajemo iz tužbe koju su dvojica pr- 
voimenovanih uputila »Slavnoj zemaljskoj gospoš- 
tiji« u Biled.“ Iako nije datirana, tužba se zasigur- 
no odnosi na prilike u toj kući nastale kratko vri- 
jeme po doseljenju. Josip i Janko tuže brata Matu 
da ih je prevario prilikom diobe zemlje kad su do- 
šli u Banat. Mato nije želio s njima zajednički ži- 
vjeti nego je od uprave gospoštije priskrbio sebi 
novo kućište. Josip i Janko traže jednak dio u di- 
jeljenju posjeda. Kad je vidio da su njih dvojica 
nakon diobe sebi uredili ljepše kućište, Mato se pre- 


4 A, Messner-Sporšić: Isto, str. 175. 

5 Acta oeconomica — Dominium  Banaticum, vol. 
CLXXIV, 1804—1827, str. 174. 

* Acta oeconomica: Isto. Nr. 38. 

domislio i zaželio da opet živi zajedno s njima. U 
izgradnju zajedničke kuće Josip i Janko su sve ulo- 
Žžili, no brat ih je Mato istjerao iz kuće i zatražio 
diobu pokretne i nepokretne imovine sebi u korist. 
Oni su bili oštećeni jer su dobili samo trećinu ze- 
mlje, a u gradnji kuće Mato je sudjelovao samo u 
podizanju zidova. Prihod je dijeljen na tri dijela, 
a ne po broju radnika. Na kraju, Josip i Janko su 
oštećeni i u diobi pustare u Hetinu. 

Kao plemići (svaki od njih bio je paedialista, 
odnosno nobilis Kecsensis) imali su oni aktivno i 
pasivno pravo glasa kojim su se koristili prilikom 
županijskih restauracija, tj. izbora za županijske 
skupštine koje su birale činovnike Torontalske žu- 
panije. 

Život hrvatskih predijalaca u novom zavičaju 
počeo je u uvjetima materijalne osiguranosti i po- 
voljnog položaja prema gospoštiji u Biledu i bis- 
kupu u Zagrebu. Kako su im društveni odnosi toga 
doba osiguravali kmetsku radnu snagu koja im je 
obavljala svu ručnu i kolnu rabotu te poslove u 
kući i oko nje, to su svi uvjeti za prosperitet bili 
ispunjeni. 

U KUCI I OKO NJE 


Hrvatska prisutnost u Keči zabilježena je u ma- 
ticama karpiniške župe već nepuna dva mjeseca na- 
kon doseljenja. Prvo hrvatsko dijete rođeno u no- 
vom zavičaju je Stjepan Mikšić, sin Josipa i Bar- 
bare. Kumovali su Ivan i Katarina Mikšić iz Keče. 
Bilo je to 2. srpnja 1801." 


Idućeg mjeseca zabilježena je i prva smrt među 
hrvatskim doseljenicima. Dana 12. kolovoza 1801. 
umrla je Barbara Mikšić, kći Mihovila i Barbare, 
šest godina stara, rođena dakle u starom zavičaju." 


Proći će šest godina od dolaska pa da se u Hrv. 
Keči proslavi i prva svadba. Dana 11. lipnja 1807. 
udala se kečanska djevojka Barbara Mikšić za, vje- 
rojatno bokinskog, udovca Matu Ilijevića. Kumovi 
su im bili Mihovil Žunac i Josip Ilijević. Mladenci 
su rođeni u Hrvatskoj." Iste godine, 17. studenog, 
proslavljena je među doseljenim Hrvatima u Keči 
i prva ženidba. Toga dana vjenčani su Franjo i Ju- 
lijana Mikšić, momak i djevojka, rođeni u Hrvat- 
skoj. Kumovi su im Franjo i Tomo Mikšić.“ 


" Liber Baptizatorum 1, str. 86. 
* Liber Defunctorum [, str. 63. 
" Liber Copulatorum 1, str. 31. 
% Ista. str. 33. 


— 

Prvi zapisi o kečanskim Hrvatima u maticama župe 

Karpiniš: Stjepan Mikšić, rođen 2. VIII 1801, Barbara 

Mikšić, umrla 12. VII 1801, Barbara Mikšić i Mato Ilijević, 

vjenčani 11. VI 1807, i Franjo i Julijana Mikšić, vjenčani 
17. VI 1807. 


Broj hrvatskih obitelji u Keči u narednim se de- 
setljećima znatno uvećao. Predaja pamti da je u 
šest obitelji Mikšića bilo osamnaest sinova, u jed- 
noj obitelji Kaurića šest sinova, te u jednoj obite- 
lji Uzbašića dva sina. Ovi podaci bjelodano svjedo- 
če o visokom natalitetu među kečanskim Hrvatima 
u prvo vrijeme njihova boravka u novom zavičaju. 
Momci iz Hrv. Keče, iz naraštaja u naraštaj, ženili 
su se s hrvatskim djevojkama iz svog sela ili iz ob- 
ližnje Klarije, odnosno Čenije, a poneki i iz uda- 
ljenije Boke i Neuzine. Posljedica je toga bila da su 
gotovo sve hrvatske kečanske obitelji bile među- 
sobno u rodu, a isto tako i u rodu s mnogim hrvat- 
skim obiteljima u Klariji i Čeniji, te s nekima u 
Boki i Neuzini. 

Kako je izneseno, najveći dio hrvatskih obitelji 
u Keči prezivao se Mikšić, pa su im vlasti, da bi ih 
mogle razlikovati, davale nadimke koji su bili u 
funkciji prezimena. Najstariji su nadimci ovi: Đu- 
rin, Izidorov, Kureš, Mačev, Rošulj i Sučev. Kad 
se stablo Mikšićevog roda s najstarijim nadimcima 
razgranalo, novim su obiteljima vlasti davale sve 
nove nadimke. Đurini su dali Andresove, Arađane, 
Beliće, Coce, Crniće, Kolareve, Kovačeve, Lacine, 
Šćopulje, Talijane, Vagnere i Vincekove. Od Izido- 
rovih su se razvili Adamovi, Brkačevi, Busije, Pet- 
rakovi, Števini i Šušteri, a rod Kurešovih se razgra- 
nao u Bombe, Reulje, Vrtine i Žuže. Od Sučevih su 
grananjem nastali Antalovi i Rozini, a Rošulji su 
se razdijelili u Hodije i Perčeve. Samo je rod Ma 
čev ostao na svom prvobitnom nadimku. Daljnjim 
diobama nastajale su nove obitelji Mikšića s nadim- 
cima Banjaš, Cvikeraš, Feračko, Guguc, Ivkov, Ja- 
kobov, Kiflin, Langimus, Lenardov, Lacin, Mrcin, 
Rickeš. Kaurića kuće dobile su nadimke Gajini i 
Vevini, a jedna obitelj Uzbašića nadimak Čičini, dok 
nekim hrvatskim kečanskim rodovima nadimci nisu 
nadijevani. 

Život u kućnoj zadruzi održao se samo za doba 
naraštaja koji je rođen u Pokuplju i doselio se u 
Hrv. Keču, te dijelom za generacije koja se prva 
rađala u Banatu. Sinovi su nakon ženidbe napuštali 
roditeljsku kuću, podizali sebi nove domove i go- 
spodarske zgrade jer među kečanskim Hrvatima ri- 
jetko da je do sredine 19. st. zabilježeno drugo za- 
nimanje osim poljodjelskog. Tako 1827. nalazimo 
u Hrv. Keči već osamnaest obitelji čije glave, na- 
značene imenom i prezimenom, uživaju posjede u 
vrijednosti od 82.503,2 forinta, te na ime toga pla- 
ćaju za tu godinu zagrebačkom biskupu canon u 
iznosu od 448,59 forinti.“ 

Grananje roda i nastajanje novih obitelji vidi- 
mo na primjeru Jakoba  Mikšića-Rošulja (1818— 
—1858) i žene mu Julijane r. Pozojević (?—1858), s 
posjedom od oko 90 jutara zemlje. Imali su tri si- 


4 Acta oeconomica — Dominium  Banaticum, vol. 
CLXXIV, 1804—1827, Consignatio, spis br. XVII, D. T. 19. 

Popis hrvatskih kućegospodara u Keči od 1. XI 1827. g., 
s naznakom kućnog broja, vrijednosti posjeda i iznosa 
canona u forintama. Nadbiskupski arhiv Zagreb, Acta 
oeconomica — Dominium Banaticum, vol. CLXXIV, 
1804—1827. 


na i tri kćeri. Svaki je sin, nakon što se oženio, do- 
bio po 30 jutara zemlje, a kako je svakom i žena 
donijela još po 10 jutara u miraz, to su nove obite- 
lji započinjale samostalan život sa po 40 jutara ze- 
mlje. Na ove diobe međutim, gledala je uprava bi- 
ledske gospoštije prijekim okom, nekad ih je i za- 

branjivala, no u tome uglavnom, nije uspijevala. 
Stare kuće koje su izgrađene za doseljenike u 
Hrv. Keči postale su dakle pretijesne. Kako one tako 
i nove građene su na isti način kroz cijelo 19. i po- 
četak 20. stoljeća. Način građenja, raspored stam- 
benih prostorija i izgled kuće u Hrv. Keči bio je 
isti kao i kod pripadnika ostalih, već tamo zateče- 
E. narodnosti. Ovo vrijedi i za gospodarske zgra- 

e. 

Dužina kuće iznosila je 20—30, a širina 7—8 m. 
U temelj se stavljalo 4—5 redova opeke vezane bla- 
tom. Visina temelja iznad razine zemlje iznosila je 
20—30 cm. Gradnju kuće vodio je jedan majstor, 
upućen u zidanje opeke i nabijanje zemljom. Nakon 
što je bio postavljen temelj, počinjalo se s izgrad- 
njom zidova. Graditelji, a to su bili uzovnici koji su 
radili u mobi, te rodbina i prijatelji, postavili su u 
tu svrhu niske oplate od dasaka i u njih sipali i dr- 
venim batovima na zapovijed poslovođe  nabijali 
napola vlažnu zemlju iskopanu na dubini od 60—70 
cm. Nosivi zidovi od nabijene zemlje bili su debeli 
60—75 cm, a oni poprečni 30—40 cm. Kad je zid 
bio nabijen do visine oplate, ova se skidala i posta- 
vila više. U nju su nastavili sipati i nabijati zemlju. 
Tako je to išlo dok zidovi nisu podignuti do potreb- 
ne visine. Nakon podizanja zidova isijecali su šup- 
ljine za vrata i prozore, na mjestima naznačenim u 
nabijanju manjim rupama. Potom su u otvore sta- 
vljani drveni okviri a nad njih nadvoji od opeke. 
Zatim su na sva četiri glavna zida postavili deblje 
daske, vjenčanice. Na njih su došle poprečne grede 
koje su u kvadratnom presjeku imale dimenzije 
15—20 cm. Razmak među gredama iznosio je obi- 
čno 90 cm. Jednom znatno jačom uzdužnom gre- 
dom zvanom balvan, vezale su se poprečne gre- 
de željeznim klinovima utaknutim s donje strane 
svake grede, a maticom pritegnutim na gornjoj stra- 
ni balvana. Sa krajeva svake grede podizan je ukoso 
po jedan rog koji je svojim čepom ulazio u žli- 
jeb grede. Rogovi, muški i ženski, u paro- 
vima su se spajali pa se dobio krov na dvije vode. 
Par rogova, na visini od oko 1,80 m od tavana, bio 
je učvršćen poprečnom gredicom, mačkom, čiji 
su čepovi ulazili u žljebove rogova. Da se krovna 
konstrukcija ne bi »vozila«, prišivene su sa svake 
strane rogova, ukoso ispod njih, po dvije duge jake 
letve. Potom su tavan zatvorili zabatnim zidovima 
od opeke ostavivši na svakom od njih jednu šup- 
ljinu za prozorčić, zvan pendžerek. U starije 
vrijeme pokrivali su krov trskom, a od oko 1860. 
crijepom. Na baskije, tj. letve prišivene na ro- 
gove, pričvršćivali su žicom snopiće trske počevši 

od sredine kuće povrh strehe pa prema sljemenu. 
Snopovi su nabijani drvenim batovima da bi se je- 
dan do drugog što tješnje priljubio kako ne bi pro- 
puštali vodu. Tako nabijene snopiće šivali su uz 
pomoć posebnih igala žicom odozdo prema gore. 
Sloj trske na letvama trebao je biti debeo u pro- 
sjeku 30—40 cm, pri vrhu nešto tanji a pri okapu 
nešto deblji. Posao oko srezivanja, podizanja i skla- 
panja krovne konstrukcije — sva je građa bila od 
mekog drveta — nadzirali su tesari. Najteži radovi 
u gradnji kuće bili su nabijanje zidova i uređenje 
tavana. Postavljene tavanske grede bile su s nutar- 
nje strane pri dnu ižljebljene, u širini i dubini od 
oko 4—5 cm. U žljebove dviju susjednih greda uv- 
lačene su cepljige, čvrste tesane daske, koje su 
tako zatvarale tavan nad prostorijama. Kako je 
žljebljenje greda i zavlačenje cepljiga zadavalo: 
mnogo posla, to su stali pri dnu svake grede s unu- 
trašnje strane čavlima prišivati po jednu letvu, pa 
na njih, između dviju susjednih greda, polagati ce- 
pljige, razmaknute na prst širine. Tako nastali pro- 
stor među gredama na cepljigama ispunjavao se bla- 
tom pomiješanim sa slamom do visine povrh gre- 
da. Takvim su blatom premazane i cepljige odozdo. 
Za sve vrijeme premazivanja tavana blatom grede 
su bile poduprte stupovima, a kad se maz na tava- 
nu osušila, tada su stupovi uklonjeni. Ovo se blato: 
priređivalo na zemlji, tako da se na hrpu birane 
zemlje ilovače izlijevala voda i posipala slama, a 
zatim su na to natjerali konje koji su po blatu gac- 
kali miješajući ga sa slamom. Kad je blato bilo 
dobro umiješano, dizali su ga na tavan. Na ovaj pr- 
vi, već prosušeni sloj blata, dolazio je drugi, tanji, 
u kome nije bilo slame nego pljeva. Kad se i ovaj 
sloj osušio, premazan je tankim slojem kravlje ba- 
lege rastopljene u vodi. Da bi se tavan nad cijelom 
kućom pokrio debelim slojem blata, trebalo je do- 
vesti i prirediti mnogo zemlje i u to uložiti mnogo: 
truda. Ovim poslom bavili su se napose banatski 
Romi koji su za nj bili i dobro plaćeni. Blatom po- 
miješanim s pljevom premazana je u debljini od 
4—5 cm i donja strana tavana, dakle sobni strop. 
U isto vrijeme nabijeni su u svim prostorijama ze- 

mljani podovi, a onda zaglađeni blatom miješanim TLOCRT STARIJE KUĆE U HRVATSKOJ KEČI 
s kravljom balegom, na sitno stucanom. Od toga bi 
se na plohi poda stvorila tanka tvrda kora. Kad s 
žene sve stropove i zidove okrečile i izmolova- 
le, te kad su bili stavljeni vrata i prozori, a tako- 
đer i oličeni, kuća je bila osposobljena za stanova- 
nje. 

U kući koja je svojom širinom bila okrenuta ce- 
sti, a takve su kuće u Hrv. Keči u većini, prva je 
prostorija do sokaka velika družinska soba, veli 
ka iža. Duga je bila 7—8 m, a široka 6—7 m. Do 
nje je bila kuhinja, kujna, pred kojom je mo- 
glo biti manje predsoblje, a do ovih manja soba, te 
na kraju smočnica, zvana komora. 


M 41100 







Namještaj u družinskoj sobi, a i u ostalim stam- 
benim prostorijama, bio je u starije vrijeme veoma 
skroman. Uza zidove družinske sobe stajalo je ne- 
koliko kreveta za bračne parove i ostale ukućane, 
jedan ili dva visoka ormara, a u pročelju sobe, is- 
pod ogledala i raspela, te nekoliko slika, nalazio se 
ormar sa tri ladice, zvan dolov. U donjoj i sred- 
njoj ladici držalo se rublje, a u gornjoj obiteljska 
arhiva koja se sastojala od starih isprava u izvorni- 
ku ili prijepisu, iz kojih se vidjela starost roda, po- 
kupsko porijeklo i imovno stanje obitelji. Nad do- 
lovom, a ispod ogledala i usred slika, visio je o zi- 
du obiteljski grb. Usred sobe, bliže pročelnom zidu, 
stajao je oveći stol, astal, oko kojega su bile po- 
redane stolice. Tkalački stan i dječje zipke također 
su bile dio sobnog inventara — poištva. Uz ku- 
hinjski zid nalazila se oveća peć, u tlocrtu kvadrat- 
nog oblika, zidana od opeka i omazana iznutra i iz- 
vana debelim slojem blata miješanim s pljevom. Na 
visini od oko 50 cm počinjala je poprimati oblik 
stošca koji je na vrhu ostao krnj. Na spomenutoj 
visini korpus peći je bio proširen, pa se na to pro- (usjED 
širenje, zvano banak, moglo sjediti. Takva je 
peć bila i u manjoj sobi, a obje su bile ložene iz 
kuhinje, svaka kroz otvor veličine 80X 60 cm, zvan 


A. GIRARDI 


A KUHINJA 
žerelo. Dim se kroz otvor žerela vraćao u kuhi- 2 SPAVAĆA SOBA-RODITEL)I 
nju, a otud je odlazio na tavan u dimnjak. Krajem : hre 
prošlog stoljeća počeli su Kečani sobni pod prekri- SET rali 


vati daskom. 

POPREČNI PRESJEK STARIJE KUCE 
U HRVATSKOJ KEČI 
M 1:100 


ani 

Kuhinja je bila 4—5 m duga prostorija sa zem- 
ljanim podom koji je od početka ovog stoljeća pre- 
krivan opekom. Stare su kuhinje imale ognjište na 
kome se u bakrenim kotlićima obješenim o verige 
na motki preko dvije grede kuhalo jelo. Meso, ko- 
lač i druga jela pekla su se u posudama koje su sta- 
jale na željeznim tronošcima. Kuhati se moglo i u 
sobnoj peći jer je u nju bila ugrađena limena peć- 
nica koja se mogla vrlo brzo zagrijati. Iznad ognji- 
šta dizao se, počevši od tavana, dimnjak, zidan pe- 
čenom ciglom. Dižući se prema krovu on se suža- 
vao i izlazio kroz krov van na otvor s kapom dimen- 
zije 70X 80 cm. Kako je širina dimnjaka u osnovici 

A.GIRA M1 


bila srazmjerno velika, a tako se i do ispod krova 
dizao, stvarao je dosta velik prostor koji je služio 
za sušenje mesa. U Keči se klalo mnogo uhranjenih 
svinja, po 3—10 komada u svakoj kući, ovisno o 
broju čeljadi u kući i imovnom stanju. Kako je sva- 
ko svinjče imalo i do 150 kg žive vage, bilo je mno- 
go mesa koje je trebalo osušiti, a sve je stalo u ve- 
liki prostor dimnjaka. 


Kuhinjski namještaj bio je vrlo jednostavan. Tu 
se nalazio ormarić ili polica za suđe, manji stol s 
jednom ili dvije klupice, i tronošci, te posuda s vo- 
dom. U jednom uglu stajale su naćve, nogači s 
koritom u kome se mijesio kruh. Dio kuhinje zapre- 
malo je gorivo za loženje peći u sobama, a to je 
bila slama, kukurozovina, kao i klopinje, otučci 
klipova kukuruza. Drvima se ložilo rjeđe jer se na 
njima oskudijevalo. 


Do kuhinje nalazila se manja soba namještena 
kao i družinska. Tu je spavao najstariji bračni par, 
te neko dijete. Posljednja prostorija u nizu bila je 
smočnica, komora, u kojoj su se čuvale živežne 
namirnice potrebne za svakodnevno trošenje. U tu 
prostoriju ulazilo se iz trijema, a iz kuhinje vodila 
su vrata u obje sobe, te na trijem. 


U nekoj kući bio je pod kuhinjom podrum. Ta 
prostorija bila je nadsvođena opekom, a u njoj se 
čuvalo piće, kao i krumpir, kupus i druga zimnica. 


Duž kuće obično se pružao trijem, ganak, ši- 
rine do 2 m čiji je pod bio u visini poda soba. Dio 
krova nad njim počivao je na stupovima od drveta 
ili opeke. Na stupove su polagali vjenčanicu, a na 
njoj su poprečno ležale tavanske grede. Strop tri- 
jema bio je uređen kao i stropovi u sobama. Onaj 
njegov dio što se pružao duž dijela družinske sobe 
zakrivao se ponjavama od proljeća do jeseni, a ne- 
kad i zimi, jer tu je stajao krevet i na njemu je 
spavao kućegazda sa suprugom. Oni su čuvali kuću 
i stanje, a posebno konje, jer pojava krađe konja 
nije bila rijetka. Ako bi gospodar primijetio nešto 
sumnjivo, mašio bi se puške koja je uza nj stajala 
i jednim pucnjem alarmirao ukućane i susjede. Za- 


stirači koji su taj par trebali štititi ljeti od koma- 

raca, zvali su se prema mađarskom sunkalo (od 
szunyoghalo), pa se po tome i sav taj prostor tako 
ZVao. 

Rekli smo da stariji Kečani nisu mnogo marili 
za namještaj u svojim stambenim prostorijama. Vi- 
še se gledalo na to »... da kaj ima u krevetu, or- 
maru ...«. U postelji je morala biti blazina, jastuci 
i dunja, sve dobro napunjeno perjem, te jorgan iz- 
rađen od vune. Jastuci i jorgani bili su obleče- 
ni platnenim presvlakama ukrašenim vezom. Tako 
je bio ukrašen i stolnjak na stolu, a i ponjava, k o- 
perta, kojom se zastirao svaki pojedini krevet. 
Na podu su bili prostrti ćilimi navezeni šarenom 
vunom. Kad bi se otvorila vrata ormara, vidjelo bi 
se kako je krcat posteljnim i drugim rubljem, ruč- 
nicima (rušnjik) i ostalim proizvodima otkanim 
i izrađenim u toj kući ili u kućama otkuda su ova- 
mo došle mladenke. 


U najstarije vrijeme boravka Hrvata u Keči pro- 
storije je osvjetljavao žižek. Bila je to posudica 
od pečene gline slična lončiću u koju se stavljala 
svinjska mast slabije kvalitete, a u nju lanena kr- 
pica. Ona je jednim svojim krajem bila izvedena iz 
posude i taj kraj, pošto je bio zapaljen, natopljen 
mašću gorio je dajući slabašno svjetlo. Petrolejske 
svjetiljke ušle su u uporabu oko 1860. 

Na kuću su se nastavljale u nizu dalje, gospo- 
darske zgrade. Prvo je dolazila šopra, zgrada s 
kolnicom. Tu su stajala kola, sijačice, kosačice i 
veće poljodjelsko oruđe. Zatim je slijedio šta lo g, 
tj. staja, jedna ili više njih, gdje je stajalo blago 
koje nije na odaji-salašu. Šopre i staje bile su gra- 
đene od opeke i drva i nijedna nije bila na kat. Od- 
vojena zgrada bila je kotarka ili kukuruzana. 
Imala je dva dijela: donji je bio zidan opekom, vi- 
sok do dva metra i razdijeljen u više manjih pro- 
storija zvanih kočine, u koje su zatvarane svi- 
nje. Gornji dio građen je od drva. Razmaknute let- 
ve kojima je bio opšiven zatvarale su prostor po- 
kriven crijepom, a u taj se prostor spremao kuku- 
ruz u klipu. U produžetku staja ili nasuprot njima, 
a mogla je biti pod jednim krovom sa stajom, sta- 
jala je šopra, spremnica za pljevu ili plevara. 

OKUĆNICA U HRVATSKOJ KEČI 
POČETKOM 20. st. (IZOMETRIJA M : 250) 


1. KUCA 7. KRUŠNA PEĆ 

2. ŠOPRA, KOLNICA 8. PLEVARA I SENJARA 
3. KOČINE, KOTARKA 9, SUVAČA 

4. TOR ZA SVINJ6 10. GUVNO 

5. ŠTALOG SA NASLONOM 11. TOR ZA OVCE 

6. BUNAR NA ĐERAM 12. PAJTA 

Tu je bila i šopra, spremnica za sijeno, zvana _se- 
njara. Obje su bile građene kombinirano, tj. od 
opeke i drva. U nekom dvorištu stajao je i om. 
bar tj. hambar, dijelom drvena a dijelom od ope- 
ke zidana zgrada u koju se spremala pšenica, je- 
čam, zob i raž. Cijela je zgrada imala samo jednu 
prostoriju i u nju su se na hrpe sipale žitarice. Na 
dvorištu se mogla vidjeti i krušna peć, zidana ope- 
kom, u kojoj se ljeti pekao kruh, a odjednom se 
moglo ispeći 7—8 hljebova. Blizu kuće stajao je 
bunar. Ovaj važan objekt kopali su bunardži- 
je. U promjeru bunar je imao dva do tri metra. 
U kopanju izvlačili su zemlju okrećući vratilo nad 
bunarom na kome je bilo pričvršćeno dugo uže, a 
na njegovu slobodnom kraju nalazila se oveća dr- 
vena posuda u koju je kopač ubacivao u početku 
suhu, a dalje vlažnu zemlju, odnosno samo blato. 
Kad se došlo na dubinu od 6—7 m, načinjen je od 
dasaka na dvorištu jedan valjkast drveni okvir zvan 
kaca, visok 4—5 m, a u promjeru nešto malo 
manji od bunara. Taj se valjak spustio u bunar da 
bi kopača štitilo od odrona zemlje i omogućio ob- 
ziđivanje. Ograda oko bunara ili opsega bila je 
napravljena od dasaka. Voda se crpila uz pomoć 
đerma. Izgrađivao ga je gospodar sam, i to od 
bagremovog drveta. Mladice bagrema pogodne za 
dijelove đerma njegovane su za tu svrhu. Kad su 
dovoljno narasle i odebljale, izvađene su zajedno s 
panjem, dovezene kući i na pogodno mjesto sprem- 
ljene da se godinu, dvije suše. Rašljasto drvo za 
đeram zvano je vila, a ono vodoravno ruda. 
Kroz rašlje kao i kroz rudu išao je vodoravno že- 
ljezni klin koji je omogućivao dizanje i spuštanje 
rude. Na njen zadebljali kraj koji se završavao pa- 
njem stavljao se neki teret, obično željezna glava 
starog pluga ili limena posuda puna opeka, i to 
zbog postizanja ravnoteže s vedrom punim vode. Na 
drugi, tanji kraj rude bio je pričvršćen kraći la- 
nec na koji se nastavljala ugrađena jelova ili bo- 
rova motka zvana šipka. Njena dužina ovisila 
je o razini vode u bunaru i visini vile. Za nju je bilo 
pričvršćeno vedro od hrastovine kupljeno na saj- 
mu, okovano obručima od jakog lima. Dvjema ka- 

Od dva postojeća đerma u Orvatskom sokaku ovaj je u 
vlasništvu Eduša Mikšića-Šćopulja, a podigao ga je pri- 
jašnji vlasnik kuće Tomaš Mikšić-Đurin 1948. g 


s: 


Snimljeno 1981. g. 


rikama bila je za vedro odozgo pričvršćena polu- 
kružna željezna ručica, ito preko vušesa, a 
jednom karikom za šipku. Potezanjem šipke na go- 
re voda se vedrom vukla van i izlijevala u kopano 
drveno korito za piće stoci ili u posudu koja se od- 
nosila u kuhinju za piće čeljadi ili kuhanje. Kvali- 
teta je vode u Keči i u cijelom Banatu slaba. Zato 
je početkom tridesetih godina našeg stoljeća izbu- 
šen u Orvatskom sokaku arteški bunar dubok 190 
m, a kasnije je u istom sokaku izbušen još jedan. 
U nekom dvorištu mogla se u prošlosti vidjeti 
i pajta, zgrada za sušenje duhana. Gradili su je 

tako da su u zemlju zabili jake drvene stupove od 
bagrema, visoke 3—4 m. Njih su povezali vodorav- 
nim jakim letvama u dva, tri reda, a na njih su on- 
da pribili okomito nešto malo razmaknute daske. 
Ponekad su umjesto dasaka poslužili snopići sirka 
ili trske. Pajta je bila pokrivena trskom ili crije- 
pom, a krov joj je bio dvostrešan. Ako je krov bio 
pokriven crijepom, onda su ispod njega na letve 
stavljali tanak sloj trske kako bi se za ljetnih žega 
ublažavalo zagrijavanje pajte preko crijepa. Ubrani 
duhan tu se odlagao, razvrstavao, nizao i sušio. S 
duhanom je bilo mnogo posla — već od veljače pa 
do prosinca — stoga su Kečani sav posao s duha- 
nom davali napoličarima. 

Katkad se u dvorištu nekog Kečanina mogla naći 
i zgradica, zvana pivara, jer se u njoj u davnije 
vrijeme od ječma varilo pivo. No to je prestalo već 
sredinom druge polovice 19. st., pa sjećanja na va- 
renje piva ne postoje. Zgrada je kasnije služila kao 
prostorija za pečenje rakije. 

Sasvim na kraju dvorišta nalazio se (od oko 
1890) zahod, izgrađen od drveta. Ranije je u istu 
svrhu služio slobodan prostor za kamarom slame. 

U dvorištima nekih kečanskih Hrvata, kao uo- 
stalom i na cijelom banatskom prostoru, nalazio se 
mlin na konjski pogon zvan suvača. U drugoj po- 
lovici 19. st. bilo je u cijeloj Keči, u rumunjskom 
i hrvatskom dijelu, devet suvača, od toga tri u vla- 
sništvu Hrvata. Kako su one građene, vidjet ćemo 
na slijedećem primjeru. 

Već spominjani Jakob Mikšić-Rošulj sagradio 
je oko 1840. suvaču u svom dvorištu. Kako je za 
njenu gradnju trebalo mnogo drveta, a Banat u to- 
me oskudijeva, to se on, unajmivši dva drvodjelca, 
s njima uputio na svojim zaprežnim kolima daleko 
na istok u Erdelj. Put ih je vodio u šumovite kra- 
jeve sve tamo do mjesta Sarvisin, na desnoj obali 
rijeke Muriš (Muresul), a i dalje u tom pravcu do 
Deve i Hunedoare. U tim krajevima bogatim listo- 
padnom i crnogoričnom šumom bilo je mnogo sje- 


2 Pismeno priopćenje Adama Mikšića-Hodija autoru, 


CLXXIV, 1804—1827, Consignatio, spis br. XVIL, D. I. 19. 
31. III i 28. V 1981. 

Mimica Mikšić-Reulj, r. Kaurić, s 
: m I , S preslicom svoje prabak 
Bare. Preslica je od »črešnje«, a izradio ju je prije 1870. * 
Mato Berković iz Neuzine. Snimak 1979. g. 


če, a u tamošnjim pilanama drvo se odmah i pililo 
pa kako su i cijene bile povoljne, nije čudo što se 
Jakob Mikšić uputio na tako dalek put. Kad su dr- 
vodjelci, njegovi pratioci, svu potrebnu građu iza- 
brali i kad je ona na pilani obrađena, te nakon što 
je Jakob sve to naplatio, prevezli su ispiljenu gra- 
đu do plovne rijeke Muriš i na njoj od te građe na- 
činili splav. Pošto su se oni, dakako s kolima i s 
konjima ukrcali na splav, otisnuli su se rijekom 
nizvodno u pravcu zapada na put dug 150 km. U 
blizini mjesta Perjamoša, pristali su i sišli sa spla- 
vi, a otuda su, pošto su splav demontirali i građu 

natovarili na kola, pošli u Hrv. Keču, udaljenu u 
južnom pravcu 30 km. Ovaj poduzetan put trajao 
je šest tjedana, a na takav se put polazilo i kad je 
trebalo drvene građe za podizanje kuća i većih gos- 
podarskih zgrada. 

Suvača se sastoji od tri dijela. Prvi je zgrada 
kružnog tlocrta čiji je krov stožast. Drugi njen dio 
sastoji se od pogonskog uređaja na konjsku vuču, 
a smješten je pod tim stožastim krovom. Treći dio 
je sam mlin, a on se nalazi u manjoj kući prigra- 
đenoj stožastom zdanju. 

Stožasta građevina počiva na jakim stupovima 
od tvrdog drveta ukopanim u zemlju i poredanim u 
krug na razmacima od 3—4 m. Promjer kruga što 
ga čini dvadesetak stupova iznosi do 20 m. Od ze- 
mlje do vrha stupa razmak je 1,80—2 m. Svi stu- 
povi povezani su jakim vjenčanicama. Prostori me- 
đu stupovima zatvoreni su daskama osim onoga 
kroz koji prolaze konji. Sa svakog stupa diže se 
ukoso prema sredini po jedan rog, dužine do 10 m. 
Svi se rogovi sastaju u sredini na vrhu u okomitoj 
motki. Sa svake strane svaki je rog poduprt sa po 
dvije rožnice koje također izlaze iz vjenčanica. Po 
rogovima se pričvrste letve, a na njih se slažu daš- 
čice. One se u slaganju malo zaklapaju i pribiju za 
letve, svaka sa po dva čavla. Na vrhu krova načini 
se vijenac od dasaka ili lima, a iz njegove sredine 
izlazi motka. 


U središtu pogonskog mehanizma stoji okomita 
obla greda zvana vrteno, promjera 60—70 cm, 
a visine 8—10 m. Njegov vrh ulazi među jake letve 
ili prekljice koje tu vežu rogove. Na donjem 
kraju vretena, na metar visine od zemlje, utaknuto 
je 12 pravnih motoruga, gredica koje su, izla- 
zeći iz vretena, na vanjskom kraju razmaknute 4 m. 
Za dvije pravne motoruge, pri njihovu kraju, pri- 
čvršćena su po dva drupčeni ka, tj. amišta, 
gdje se upregnu konji koji će vučom pokrenuti 
mlin. Završeci motoruga međusobno su povezani 
sredicama koje, pričvršćene na krajevima motoru: 
ga, čine s njima i vretenom jedno veliko kolo. Sva- 
ku pravu motorugu drži odozgo po jedna kosa, a to 
su mačke. Rub ili vijenac kola izbušen je s vanj- 

ske strane na svakih 7—8 cm i u te rupe utaknuti 
su drveni zupci, pralići. Njih ima u vijencu s 
opsegom od oko 20 m preko 200. Utaknuti tako u 
vijenac čine svojevrstan zupčanik. U donjem dije- 
lu vretena, u izbušenu rupu, utaknuta je željezna 
osovina koja se okreće u ležaju okrugle željezne po- 
dloge promjera 30—40 cm. Ova je podloga učvršće- 
na na dvije jake ukrštene grede položene na zemlju, 
a duge 2—3 m. Između vijenca s pralićima, tj. kola 
sa zupčanikom, i stupova suvače slobodan je pro- 
stor od oko 50 cm, ali samo do oble žlijebljene gre- 
de mlina gdje nije moglo biti prolaza. 


Mlin u kući koja ima dimenzije 5X4X3 m, a 
koja je prigrađena čunastoj zgradi, sastoji se od 
valjkaste grede promjera 70 cm, a visine 1,50 m. Iz 
nje dolje izlazi željezna motka uglavljena u metalni 
ležaj položen na drvenu podlogu. Na svojoj povr- 
šini ima obla greda okomita ižljebljenja, u koja u 
okretanju, ulaze pralići. Iz oble grede izlazi druga 
osovina prema gore koja prolazi kroz dva mlinska 
kamena smještena u drvenom sanduku. Oni su jed- 
nakih dimenzija: 1,5 m u promjeru i oko 25 cm de- 
beli. Svaki je okovan sa po dva željezna obruča. Do- 
nji je kamen fiksiran, a gornji se vrti i na taj na- 
čin zrna drobe, dakle melju. Gornji kamen mora 
suvačar, tj. mlinar, svakih 10—14 dana__ča- 
kancem klepati, nakon što ga podigne od do- 
njeg sa strane. I mlinsko kamenje dovozili su Ke- 
čani iz Erdelja. Iznad gornjeg kamena, na visini od 
oko 2,5 m od zemlje, nalazi se koš, u koji mlinar, 
nakon što se popne po ljestvama, istresa i do 150 
kg zrnja. Jednostavnom napravom može se reguli- 
rati puštanje zrna pod gornji kamen, kao što se 
podizanjem ili spuštanjem oble grede sa užljeblje- 
njima može regulirati mljevenje, sitnije ili krup- 
nije. Ispod donjeg kamena postavljena je svilena 
vreća i u nju pada brašno, a otuda u sanduk. Po- 
Sije, trice, cure izvan sanduka. 


Kad se pšenica ili neka druga vrsta žitarice do- 
vezena meljačinu, vlasnik mora dati svoje ko- 
nje da pokreću suvaču. Ako ih nema, mora ih unaj- 
miti jer suvačar nema konja. Da bi se konji uveli, 
mora se podići veliko kolo s pralićima. Na gornjem 

kraju vretena ima jednostavan uređaj koji povla- 
čenjem jakog užeta omogućuje dizanje vretena ve- 
likog kola iz njegovog stalnog ležaja i nakretanje 
na jednu stranu. S one strane gdje je kolo dovolj- 
no odignuto od zemlje uvede se jedan ili dva para 
konja, a potom se vreteno i cijelo kolo uz pomoć 
užeta dovede u prvobitni položaj. Pošto se konji u- 
pregnu za drupčenike, suvačar ih potjera da kora- 
kom okreću veliko kolo. Njegovi pralići ulaze u 
užljebljenja okomite oble grede u mlinu i tako po- 
činje mljevenje. Kroz svoj pendžerek mlinar 
upravlja konjima koji moraju ići dobrim korakom, 
ni mlitavo, ni prebrzo. Ako bi pokasali, moglo bi 
doći do pucanja pralića što bi uzrokovalo neravno- 
mjernu vrtnju okomite oble grede s užljebljenji- 


Sto kilograma pšenice mljelo se jedan i pol do 
dva sata. Kruh pečen od toga brašna, iako nešto 
crnji, bio je dobre kvalitete, a od njega su kućanice 
pekle i kolač. ; : 

U šor, dakle ušur, naplaćivao se brašnom mje- 
renim frtaljkom, mjerom od 12,5 kg. Prera- 
čunato, od 100 kg žita uzimalo se 8—9%%/o od samlje- 
venog brašna. Nakupljeno brašno od ušura dijelilo 
se na onoliko dijelova koliko je bilo suvlasnika su- 
vače, dodavši im i mlinara. Ovaj je stanovao u ku- 
ćici prigrađenoj samoj suvači. Kod: Mikšića-Rošu- 
ljevih uživao je i besplatan ogrjev 1 četvrt jutra ze- 
mlje gdje je za svoje potrebe uzgajao povrće. 

Jakobova suvača sagrađena od drveta iz dalekog 
Erdelja postojala je još i u vlasništvu njegovih si- 
nova, unuka i praunuka, sve do 1910. godine. U se- 
dam decenija svog postojanja njen se mehanizam 
bezbroj puta pokrenuo da bi zrno ubrano u polju 
dalo brašno, a ovo kruh. 

Sasvim na kraju dvorišta nalazio se veći prostor 
guvno, na kome se vršilo. 

Dok su muški članovi kečanskih hrvatskih obi- 
telji boravili dijelom kod svojih kuća u selu a di- 


* Posljednji Mikšić-Rošuljevi suvačari bili su Michael- 
-Mischi Wurmlingeri, nakon njega njegov rođak Klosi 
Wurmlinger, do 1905. Otada pa do rušenja suvače vlasnici 
su sami opsluživali mlin. 

jelom na salašima-odajama, dotle je ženski svijet 
rijetko napuštao kuću i selo. Žene su bile zabav- 
ljene kućnim poslovima, te radovima u vrtu gdje 
im je pomagala služinčad. Naročito zimi imale su 
žene u kući pune ruke posla. U te kratke dane i 
duge večeri žene su prele i tkale, izrađujući tako od 
lana, manje od konoplje, platno potrebno u kući 
ili pak za djevojku udavaču. U staro vrijeme do- 
nosila je mladenka u svoj novi dom tkalački stan, 
snovače, preslicu, vretena i druge predmete potreb- 
ne za ženske kućanske poslove. U Hrv. Keči lan se 
mnogo sijao, konoplja manje. Sjetva lana obavlja- 
la se koncem kolovoza, a konoplje u travnju. Lan 
i konoplja čupali su se u žetvi, potom su se u ru- 
čicama kroz 4—5 dana u vodi kvasili, a nakon toga 
lan bi se danju dobro sušio i na suncu zagrijao kako 
bi se večerom na stupi mogao tući. Kad je bio 
istučen, na trlici su ga trličili pa na grebe- 
nju grebenali. Kad je povjesmo bilo posve čisto, 
moglo se presti, u starije vrijeme na ruke, tj. uz 
pomoć preslice zataknute za pojas čiji se gornji 
kraj nalazio pod mišicom lijeve preljine ruke, te 
vretenom u preljinoj desnoj ruci, a u novije vrije- 
me kolovratom. Ako se željelo tkati platno, niti su 
se nakon predenja bijelile vrućom vodom. To je bi- 
jeljenje izostalo kad su htjeli tkati vreće ili grube 
ponjave. Nakon bijeljenja prišlo se snovanju pa na- 
vijanju na vratilo tkalačkog stana, a potom su se 
niti uvodile u brda i nićanice na istom stanu. 
I osnova i potka bile su od lana, odnosno konop- 
lje, dok sedamdesetih godina prošlog stoljeća nije 
počeo ulaziti u upotrebu pamuk. Udavaču je majka 
morala opskrbiti ne samo posteljinom, ručnicima, 
ćilimima i dakako osobnim rubljem, nego i vreća- 
ma, i to sa dvadeset i više komada, te sa desetak 
ponjava od konoplje za sušenje žita. I danas se u 
Keči mogu još naći ručnici tkani od lana ili od 
lana i pamuka, koje su otkale prabake sadašnjih 
srednjih naraštaja, kao i poneka preslica iz doba 
tih prabaka. 


Iste te prabake znale su zajedno posjediti u ma- 
njim skupinama gdje se naglas čitalo hrvatsko za- 
bavno i nabožno štivo. Starija izdanja Šenoinog 

Kolovrat koji smo snimili kod Adama Mikšića-Hodija 

1981. g. pripadao je Katici Pozojević (1870—1956) iz Kla- 

rije, udanoj u Hrv. Keču, prvi puta u Mikšić-Mačevu, a 
drugi puta u Mikšić-Vincekovu kuću. 


da 

ove a 
KABAŠAA SERE 
sasa li sre 

Ručnik na slici otkala je oko 1875. g. Rozika Mikšić-Vin- 
cekova (1831—1920), a pripao je unuci Iluški (1892—1965). 


»Zlatarovog zlata« i Kačićevog »Razgovora ugodnog 
naroda slovinskog«, te molitvenici zapadnougarskih 
(gradišćanskih) te bunjevačkih Hrvata mogu se i 
danas naći u Keči. Među ovdašnjim Hrvatima nai- 
me, nije bilo nepismenih. I muška i ženska čeljad 
pohađala je mjesnu hrvatsku školu. Uz hrvatski je- 
zik, svoju pokupsku kajkavštinu, stari su Kečani go- 
vorili i mađarski, a neki i njemački jezik. Ilustrati- 
van je primjer Adama Mikšića-Hodija.“ U svom au- 
tobiografskom zapisu Tako je bilo navodi on kako 
je u najranijem djetinjstvu počeo učiti njemački 
jezik, dijalekt banatskih Švaba, od njihovog »suva- 
čara Švabe«, dok je u školi, svaki dan po jedan sat 
nakon redovne nastave, kod učitelja Karolja Ko- 
valika, privatno učio njemački književni jezik. Dru- 
žeći se s djecom Mikšić-Rošuljevih čobana Rumu- 
nja, naučio je i taj jezik, a kako je u mjesnoj hr- 
vatskoj osnovnoj školi u doba njegova pohađanja 
1902—1908. nastavni jezik bio mađarski, to je ovla- 
dao i tim jezikom. Poznavanje jezika narodnosti uz 
koje žive naši ljudi posljedica je praktičnih potre- 
ba proizašlih iz tamošnje životne realnosti. Kečan- 
ski hrvatski gospodari morali su se tim jezicima slu- 
žiti u ophođenju s upravom gospoštije u Biledu, s 
upravnim vlastima u općini, kotaru i županiji, s tr- 
govcima i drugima na koje su bili životno upućeni. 


Ukinuće feudalnih odnosa 1848. pogodilo je pre- 
dijalce u Hrv. Keči. Upravitelj biskupske gospošti- 
je u Biledu piše 26. ožujka 1848. biskupu Hauliku u 
Zagreb, uz ostalo, i ovo: »... predijalci veoma mr- 
mljaju zbog izgubljenog prava i služnosti kmeto- 
va.«* Dotadašnji kmetovi koje su oni znali i te 
kako tlačiti postali su slobodni »od služnosti« pre- 
ma svojim »zemaljskim gospodarima« te su na ma- 
lim parcelama svoje zemlje započinjali nov život. 
Njihovim je donedavnim gospodarima preostalo da 
zasuču rukave i prionu poslu. Najveći broj hrvat- 
skih predijalaca u Keči tako je i postupio. O tome 
i poznijem vremenu svjedoči kečanska narodna pri- 


5 Rukopis u posjedu autora, 1979, str. 1—2. 


% A, Messner-Sporšić: Isto, str. 179. 

Vinko Mikšić-Števin (1868—1945), jedan od vodećih kečan- 
skih gospodara u prvim desetljećima našeg stoljeća. 





Franjo Mikšić-Števin (1872—1941) koji je ugostio 
Antu Messner-Sporšića. 


ča Riđan se korombeči:? »Pre četrdesetosme svi Or- 
vati u Keču su bili nemeši. Imali lepe iže, nosili 
prusljuk na gumbe i čižme na birange. Stari ljudi 
išli s velikom lulom od pene, pa dugački kamiš, sre- 
breni poklopec. Lepi konji bili. Svaki kazal: Konj, to 
je moja fala. Došla četrdesetosma, došlo za mloge 
prdačljivo vreme. Mlogi je otišel u pomrčinu. On- 
dak se popevalo: Ne buš više nemeš. Oni koji su 
bili štedljivi ti su kupovali, a onaj što je bil nemeš 
posle se zval — nemaš.« 

Sad su se i kečanski hrvatski predijalci stali po- 
našati kao da su njihove obveze prema senioru pre- 
stale. Ovdje treba tražiti uzrok njihovim izvjesnim 
simpatijama koje su gajili prema Kossuthu. Tako 
se oni sad počinju smatrati vlasnicima posjeda a 
ne samo njihovim uživaocima. Kad je oko godine 
1860. uređen katastar i kad su ustrojene gruntovne 
knjige (posljednji spisi banatske gospoštije sa sje- 
dištem u Biledu, u vlasništvu zagrebačkog biskupa, 
obuhvaćaju razdoblje od 1853—1859, što znači da 
je u tom vremenu došlo do njegova utrnuća* bila 
je to samo formalno--pravna potvrda stvarnog sta- 
nja. 

Nastale promjene kečanski su Hrvati u većini 
slučajeva dobro prebrodili. Posjedi u ranijoj veli- 
čini uglavnom su se održali, a u znatnom broju slu- 
čajeva i povećali do čega je došlo naročito u raz- 
doblju između 1880. i 1914. kad su mnogi gospodari 
uzeli povoljne bankovne kredite, dugoročne i s ni- 
skim kamatama, te kupovali zemlje u Keči i u ob- 
ližnjoj Čeniji. Tako je Augustin Mikšić-Števin kup- 
njom povećao svoj posjed na 350 jutara, Šandor 
Mikšić-Števin na 250 jutara. Vinko Mikšić-Števin 
na 210 jutara, a Imbro Mikšić-Števin na 150 jutara. 
Više od deset obitelji posjedovalo je po oko 100 ju- 
tara zemlje, deset njih imalo je između 50 i 100 ju- 
tara zemlje, a ostali manje od 50 jutara. 


5 B, Vujkov: Cvjetovi mećave, Zagreb, 1971, str. 358. 
* Acta oeconomica — Dominium  Banaticum, vol. 
CCXIII, 1853—1859. 

ODAJA I POLJE 


Temeljno zanimanje kečanskih Hrvata od dola- 
ska u Banat pa do početka pedesetih godina našeg 
stoljeća bilo je poljodjelstvo. Uz ratarstvo oni su 
se bavili i uzgojem stoke, te nešto vinogradarstvom 
i voćarstvom. U tom razdoblju od jednog i pol sto- 
ljeća, dva su naraštaja još rođena u Hrvatskoj, njih 
pet na svijet je došlo u Banatu, u okvirima feudal- 
nih odnosa do 1848. i nakon toga. Svi su oni bili 
neraskidivo vezani za zemlju koja im je pružala 
sve mogućnosti napretka. Dobar dio poslova što je 
tražila zemlja odvijao se kroz naraštaje na salašu 
koji je prema mađarskom nazvan odaja (hćdaly- 
tor, obor). Odaje su sačinjavale područna središta 
jednog gospodarstva, nastale zbog veće udaljenosti 
polja od sela i kuće, kamo se nije lako moglo dola- 
ziti. Ta je udaljenost iznosila i do 10—12 km. Sa 
odaje išlo se na rad u sva polja koja su se nalazila 
podalje od sela, a gravitirala su odaji. Polja su se 
sastajala od parcela veličine jednog jutra pa do dva- 
deset i trideset jutara. Njih je obilazio i čuvao, na- 
pose od proljeća do kasne jeseni, seoski poljar ili 
gornjik. Na svakoj je odaji stalno boravio je- 
dan upravitelj zvan biriš ili boščovan. On 
je tu stanovao s obitelji i obrađivao okolne zemlje 
dotičnog gospodara, obično na volovima mađarske 

pasmine, snažnim i visokim, s dugim rogovima, ko- 
jih je na odaji bilo 4—8. Zemlje bliže selu obrađi- 
vale su se od kuće na konjima. Uz volove, u stajama 
na odaji, stajala je telad i junad, koju su ljeti na- 
pasivali na pašnjaku, a zimi hranili u stajama. Kra- 
ve muzare bile su u stajama kod kuće, a tjerali su 
ih svako jutro, od proljeća do jeseni, na pašnjak, a 
podvečer natrag kući. Oni gospodari koji su imali 
odaje uz kanal Beregsov, napasivali su svoju stoku 
na širokom i visokom nasipu uz kanal zvan dol- 
ma. Uz rogatu marvu držali su na odaji i svinje 
rase mangalica koje tu nisu dobivale nikakve hrane 
nego su živjele od paše, dok koncem ljeta ne bi dio 
njih bio otjeran kući i zatvoren u kočinu gdje su ih 
hranili za smok. Na odaji je bilo i ovaca, pretežno 
rase cigaja, u stadima od 10—100 komada. Svako 
proljeće dolazili su u Hrv. Keču trgovci »Toti« (Slo- 
vaci) da kupuju ovce. Kupivši ih veći broj, tjerali 
su ih u stadima preko Mađarske na sjever, u južne 
krajeve Češke i Slovačke. Čuveni su bili godišnji 
stočni sajmovi u mjestu Čakovi (Ciacova), 20 km 
južno od Keče. Kečanski gospodari gonili su na te 
sajmove svoju stoku i prodavali je trgovcima koji 
su ovamo stizali čak iz Beča i Budimpešte. Oni su 
kupljenu marvu tovarili u vagone i transportirali 
na odredišta. Na odaji se držala i perad, naročito 
guske i pure. 


Biriši su bili većinom Mađari, a tako i sluge i 
nadničari nakon 1848. Svi ti govedari, svinjari i ov- 
čari dobivali su male plaće, dijelom u naravi. Na- 
kon prvog svjetskog rata plaća je jednog čobanina 
izgledala ovako: 10 kg žita, 5 kg kukuruza, 2—3 kg 
slanine, te 10 leja — sve po komadu čuvane stoke 
godišnje. Bili su to bezemljaši koji su, često s obi- 
teljima, tu i stanovali. Svi su oni generacijama os- 
tajali na selu jer u tadašnjim uvjetima nije bilo 
drugog zaposlenja za njih. Krajem prošlog stoljeća 
biriš je za svoj rad dobivao godišnje 18 mtc pše- 
nice, 2 mtc ječma, sa jednog jutra zemlje godišnji 
urod kukuruza, četvrt jutra zemlje za sadnju po- 
vrća, 30 kg slanine, 30 kg soli, 20 1 petroleja, 2 para 
opanaka, jedan par cipela, 4—5 kg vune, jedno u- 
hranjeno svinjče, mlijeko od jedne krave, nešto pe- 

radi i besplatan ogrjev. Pogodbu je sklapao 1. trav- 
nja s gospodarom kad je započinjala sezona poslo- 
va u polju. Dužnost je biriševa bila da na zemlji 
koja je pripadala toj odaji radi sve potrebne po- 
slove cijelu godinu. Njegova žena bavila se poslo- 
vima u vrtu, te oko peradi donesene iz sela. Za to 
je od gospodarice dobivala dio u naravi. Ako je išla 
na rad u polje, za to je bila posebno plaćena. Po- 
sljednje odaje održale su se do pedesetih godina na- 
šeg stoljeća, tj. do kolektivizacije. 


Srednje gospodarstvo u Hrv. Keči iznosilo je 
oko 100 jutara zemlje. Na polovici tih površina si- 
jale su se žitarice, najviše pšenica. Pokošenu pšeni- 
cu vezali su užima u snopove slagala se u polju u 
kupove zvane petice od po 14 snopova, ako je 
pšenica košena ručno, odnosno od 21 snopa, ako 
je košena kosilicom. Snoplje se s polja dovozilo 
kući u vozovima, a svaki od njih imao je 10—12 
petica. Voz je bio složen na kolima s dugim 1loj- 
trama, stranicama kola, na koje se poprečno 
sprijeda i straga stavljala po jedna motka zvana 
prečaga, a one su na krajevima bile spojene sa 
po jednom uzdužnom motkom koja se zvala po- 
mošnica. Ove četiri motke čineći pravokutnik 
proširivale su osnovicu kola kako bi se mogao slo- 
Žiti veći voz. Kod kuće se snoplje slagalo u velike 
kamare te se, u starije vrijeme, na guvnu na konji- 
ma vršilo. 

Prije vršidbe guvno se moralo dobro urediti. 
Najprije se, u krugu promjera 15—20 m, očistila ze- 
mlja, zatim se poravnala te pokvasila vodom. Kad 
se površina malo osušila, po njoj se prostro debeo 
sloj slame na koju su natjerali konje. Oni su hoda- 
jući po tome utabali zemlju pod slamom. Potom se 
slama odgrnula, i ako je površina guvna bila svug- 
dje ravna, vršidba je mogla početi. U tom je poslu 
sudjelovalo 7—8 poslenika. Najprije su se snopovi 
nasađivali, tj. slagali na guvno počevši od sre- 
dine, tako da je klasje bilo okrenuto gore. Snopovi 
u sredini, oni prvi, bili su okomito postavljeni, a svi 
ostali koji su se oko njih u krug slagali, bili su malo 
ukoso položeni. Klas je kod svih bio okrenut gore. 
Pri tome su poslenici srpovima razrješavali vuža, 

tj. uža, koja su bacali na stranu, da bi ih, kad je 
jedno nasađivanje bilo gotovo, bacili na snopove. 
Kad je cijela površina guvna bila popunjena snop- 
ljem, natjerao je kočijaš na njih konje, obično njih 
četiri, pa su oni, međusobno vezani, išli u parovi- 
ma jedni za drugim. Kočijaš je stajao nasred guvna 
i uz pomoć užadi dugih 6—8 m, a koja su poveziva- 
la konje, njima upravljao. Kad su konji ugazili je- 
dan dio, kočijaš ih je navodio na drugi dok žito ci- 
jelog guvna ne bi bilo ugaženo. Tada su konje iz- 
veli, a poslenici su drvenim vilama prevrtali uga- 
ženo snoplje pazeći pri tom da preostalo cijelo kla- 
sje dođe gore. Nato je kočijaš ponovno natjerao 
konje na guvno da dalje gaze. Slijedilo je potom no- 
vo prevrtanje slame i klasja, i kad se gaženje i pre- 
vrtanje ponovilo naizmjence 3—4 puta, pristupilo 
se konačnom uklanjanju slame sa zrnja koje je os- 
talo na površini guvna. Uklanjanje i treskanje sla- 
me obavljalo se veoma pažljivo kako u njoj ne bi 
ostalo zrnja. Ta slama odlagala se na dvije motke 
zvane drušci koji su, dugi 4—5 m, postavljani 
usporedno na zemlju uz samo guvno. Na drušce 
slagao se navilak do navilka slame, pa kad se na- 
pravila veća hrpa, odnosila su je dva muškarca do 
kamare. Dok je kamara bila niska, slamu sa dru- 
žaca jednostavno su prevrtali na kamaru. Tu su je 
prihvaćali poslenici koji su radili na kamari, te je 
raznosili i gazili. Kad je kamara porasla u visinu, 
na nju su naslanjali duge ljestve, na koje su se, je- 
dan povrh drugoga, rasporedila 3—4 jača muškar- 
ca. Oni su primali vile s navilcima slame od posle- 
nika sa zemlje, i tako je slama, iz ruke u ruku, do- 
spijevala na kamaru. Nakon što je sva slama uklo- 
njena s guvna i spravljena u kamaru, a ova završena 
u obliku dvostrešnog krova da ne zakisne, pristu- 
pilo se skupljanju zrnja s pljevom u hrpe. Otud se 
zrnje grabilo rešetom i vijalo kako bi se očistilo od 
pljeve. Ako je u zrnju i nakon toga ostajalo pljeve, 
kukolja i drugih primjesa, ono se, obično kasnije, 
čistilo na trijeru, vijalici — stroju koji se po- 
kretao ručno. Žito s guvna nosilo se u vrećama na 
tavan i tu se sipalo po cijeloj površini pokrivenoj 
zemljom koja se svake godine pred vršidbu, ako je 

gdje bila ispucala, premazivala tankim slojem mazi 
od blata. Sloj žita na tavanu iznosio je i metar de- 
bljine, pa ga je na jednom tavanu moglo biti i do 
200 mtc. Pšenica se morala, osobito ako je bila vla- 
žna godina, često prevrtati, a to se radilo drvenim 
lopatama, kako se zrnje ne bi uparilo, popljesnivilo 
i tako pokvarilo, kao i da se ne bi zalegao žižak. 
Gospodar koji je imao hambar, dio je žitarica spre- 
mao i u nj. 

Vršidba konjima na guvnu mogla je duže potra- 
jati. Sve je bilo dobro kad je vrijeme bilo suho. 
Ako se međutim okišilo, taj se posao znatno ote- 
gao pa je znao trajati i šest tjedana. U nekim dvo- 
rištima radilo se u isto vrijeme i na tri, pa i četiri 
guvna, što je zahtijevalo mnogo radne snage, ali je 
zato posao brže napredovao. Krajem 19. st., počele 
su ulaziti u upotrebu male vršalice na ručni pogon. 
Takav stroj zvan gep1l zamjenjivao je dio dota- 
dašnjih poslova u vršidbi konjima, ali mu je nedo- 
statak bio u tome što je okretanje njegovog zamaš- 
njaka bilo teško, a i što zrnje nije bilo odvajano od 
pljeve pa se opet rešetima moralo vijati. 

Prva vršalica na parni pogon došla je u Hrv. 
Keču oko 1900., a njeni suvlasnici bili su braća 
Franjo-Pejo i Šimun Mikšić-Rošulj, te još dvojica 
mještana.“ Pama vršalica je olakšavala vršidbu. 
Ona istina, nije bila samohodna nego su je iz jed- 
nog dvorišta u drugo prevozila po dva jaka bivola 
koje su suvlasnici vršalice kupovali uoči svake vr- 
šidbe. Ako je zbog raskvašene zemlje prevoženje 
bilo otežano, uprezali su pred bivole i par konja. 
Kako uz dreš prvih vršalica nije bilo stroja za pre- 
nošenje slame na kamaru, elevatora, to je ovaj 
dio posla iziskivao još uvijek mnogo truda. Inače, 
parni stroj uz vršalicu zvali su bik, a samu vrša- 
licu, tj. dreš, doba. 

U idućim decenijima nabavljeno je u Hrv. Keči 
više vršalica, pa ih je 1930. bilo već osam, a sve su 
bile samohodne. Svaka je vršalica imala i svoje ra- 
dnike, njih 18—20, pa gospodari nisu više trebali 


" Usmeno priopćenje Šime Mikšića-Vincekovog autoru, 
4. i 28. V 1981. 

da sa svojim ukućanima i nadničarima sudjeluju u 
vršidbi. Vršilo se naime iz risa, što je značilo da 
se za obavljeni posao plaćalo u naravi, to jest sta- 
novit postotak žita, a on se, ovisno o urodu do- 
tične godine, kretao od 8—12%o. Polovica toga pri- 
padala je radnicima risarima, a polovica vla- 
sniku vršalice koji je 1% od toga davao strojaru. 
Na dan se moglo ovršiti i do 200 mtc žita. 

Prinos pšenice po jednom jutru iznosio je sredi- 
nom druge polovice 19. st., u dobroj godini, 7—9 
mtc. Tržne viškove pšenice i drugih žitarica proda- 
vali su kečanski gospodari vlasnicima mlinova u 
Kikindi ili žitarskoj tvrtki Jakoba Deutscha u Vel. 
Bečkereku (danas Zrenjanin). Osim pšenice sijalo 
se dosta ječma, a upotrebljavao se za tovljenje svi- 
nja, te zobi, kojom su hranili konje. U starije vri- 
jeme sijao se i pivarski ječam. Mnogo se sijao i ku- 
kuruz koji se okapao dva puta (drugo okopanje 


zvalo se zagerćanje). Nakon branja kukuruza 


sjekla se kukuruzovina, tuluzina, pa potom ve- 
zala u snopove i slagala u kupe od po 12—15 sno- 
pova. S polja se odvezla kući i tu, uz kamare slame 
i plastove sijena i djeteline, bila poslagana u veli- 
ke kupe, od kojih je svaka brojala 200—300 sno- 
pova. Kukuruzovina je bila važna hrana stoci pre- 
ko zime, a ogrižena batva služila je za loženje. 

Od krmnog bilja mnogo se sijala djetelina lu- 
cerka, te muhar i grahorica čime su kečanski go- 
spodari hranili konje, te kukuruz nagusto. Stoku 
su krmili i sijenom jer su dio poljoprivrednih po- 
vršina zapremale i livade. Rekli smo da se u Keči 
sadio i duhan, no to su za kečanske gospodare na- 
poličarili Mađari iz obližnjeg Hetina. 

Zemljišna mjera bila je u ovom kraju katastar- 
sko jutro (1600 četvornih hvati), nazivano među 
kečanskim Hrvatima lanec. Jedan četvorni hvat 
iznosio je približno 3,60 m“. Hvat je bio i dužinska 
mjera, a jednak je 1,89 m. On se dijeliona 6 šuka 
(stopa), a svaki šuk na 12 palaca. Stara mjera za 
težinu žitarica u ovom kraju bila je frtalj ili 
frtaljek koji je težio oko 12,50 kg, dva frtalja 
činili su jednu mericu, a dvije merice jednu 
kiblu. Sve ove stare mjere bile su u punoj ili dje- 

lomičnoj upotrebi u Hrv. Keči do iza I svjetskog 
rata. 

Postojeći podaci daju nam djelomičan pregled 
dvaju većih gospodarstava u Hrv. Keči 1911, dije- 
lom s vrstom i brojem uzgajane stoke, te ratarskim 
kulturama (bez kukuruza) koje su se tamo u to 
doba sijale, te prinosima.? 

Uz ratarstvo bavili su se kečanski Hrvati, i to 
mnogo, i marvogojstvom. Vidjeli smo da su dio 
stoke držali na odajama. No konje su većinom dr- 
žali u stajama kod kuće. Dio rogate marve, te sto- 
ke sitnog zuba, one s odaja, istjerivali su od ranog 
proljeća do kasne jeseni, osim na vlastite pašnjake, 
i na zajednički pašnjak, zvan izlaz. Ovaj je paš- 
njak postojao od vremena doseljenja pa do kraja 
dvadesetih godina našeg stoljeća, kad je podijeljen 
te je svaki gospodar pretvorio svoj dio u oranicu. 

Kečanski Hrvati pročuli su se nadaleko kao uz- 
gajivači konja rase nonius, a kasnije i lipicanera. 
Iz husarske ergele u Vršcu svake je godine, u trav- 
nju i listopadu, poslano u Hrv. Keču 6—7 rasnih 
pastuha ili hajgira, dok su u druga mnogo veća 
mjesta slana samo po dva-tri rasplodna pastuha. 
Kečanska grla odnosila su na izložbama prve na- 
grade. Tako su 1896. Kečani sudjelovali na velikoj 
izložbi konja u Budimpešti priređenoj u okviru mi- 
lenijske proslave (Ezerćves honfolglaldsi jubileumi 
kidilitds). Konji za izložbu otpremani su iz Keče 
željeznicom, a tako su nakon dva tjedna i vraćeni. 
Priznanja dobivena na toj znamenitoj izložbi mogla 
su se u Keči naći sve do nedavna. 

Vince Mikšić-Vincekov (r. 1824) izlagao je osam- 
desetih godina 19. st. na izložbi konja u Temišvaru 
šest kobila i isto toliko ždrebadi od sise, te šest 
ždrebica“ Sva su ova grla bila privezana uz troja 
kola. Izložbu je, našavši se u Banatu, posjetio i car 
Franjo Josip I te došavši s pratnjom do Mikšića, 
stao se diviti krasnim grlima. U znak priznanja po- 
tapšao je po ramenu vrsnog konjogojca, inače jed- 


* Borovszky Samu: Isto, str. 211. 
" Usmeno priopćenje Šime Mikšića-Vincekovog auto- 


ru, 31. VII 1978. 

Imbre Mikšića-Wincekovog iz 1913. g. 
jegovog unuka Šime u Vršcu. 


rog Mikšića, rekavši: »Gesunder Kroat'!« Da je i 
njegov sin Imbro (1856—1924) bio vrstan konjogo- 
jac, svjedoči sačuvana diploma, pisana mađarski, 
a koja u hrvatskom prijevodu glasi: »Torontalska 
gospodarska zadruga priredila je 9. lipnja 1912. g. 
u županijskom mjestu Sečanj izložbu priplodnih 
grla. Mixich Imre-Vincekov, žitelj kečanski, izložio 
je crnog pastuha trogoca, koji je nagrađen prvom 
nagradom. U Velikom Bečkereku, 20. travnja 1913. 
Sekretar (potpis), predsjednik (potpis).« 

Izložba rasnih konja održana je 1913. i u Hrv. 
Keči, u organizaciji mjesnog Gazdačkog (gospodar- 
skog) društva. 

Adam Mikšić-Hodi posjeduje dokumentaciju o 
konjima koje je uzgojio od 1914. do 1951. U nepuna 
četiri decenija iz njegovih je staja izišao 101 rasni 
konj. Sve te Vilme, Lile, Dore, Liske, Nani, te Gid- 
rani, Noniusi, Furiusi i dr. uzgojeni su znalačkim 
timarenjem koje se u Hrv. Keči decenijama prak- 
ticiralo i usavršavalo. U selu nije bilo staje u ko- 
joj se ne bi našlo 6—10 konja, a neki gospodari 
imali su i 20—30 grla. Na početku ovog stoljeća do- 
bar je konj postizao cijenu od oko 200 forinti, no 
ždrijepci i rasne kobile uzgojeni u stajama kečan- 
skih Hrvata prodavani su i po 700 forinti. Konj je 
u Hrv. Keči bio prava »fala«, dakle ponos i dika 
gospodara, kako to kaže domaća narodna priča. 

I kad Vinko Mikšić-Vincekov piše svom sinu Im- 
bri u katane, tj. u vojsku, u Vel. Bečkerek, naj- 
više prostora u njegovu pismu zauzimaju vijesti o 
usjevima i o stoci u stajama i na pašnjaku. U pi- 
smu od 11. lipnja 1880. piše: »Marva je na miru, 
volovi su se malo nagoili, bolje nego lane koji su 
(...) debeli, jedan kako drugi ali ovce su herđave i 
jaganci slabi, trave ima dosta na pustari ali ne va- 
lja (...) svi ćedu jaganci poginuti, sam sam poslal 
da je doteradu kući da je šišamo, kukuruz smo po- 
čeli zagerćati (...) a i žito se malo doteralo ali ima 
mlogo travuljine.«*“ 

21. siječnja 1881. piše on opet sinu vojniku, ovaj 
puta na službi u dalekom Trstu, te uz spominjanje 


% Oba pisma u posjedu Šime Mikšića-Vincekovog. 

Kečanski mladići na svojim konjima u dvorištu 
Tome Uzbašića oko 1930. g. 


prilika na gospodarstvu javlja mu i neke novosti 
iz sela: »... fala Bogu milim mi smo zdravi i na- 
miru dosad, i ovde ima snega dosta, ovce su nam 
kući, sad jedu tuluzinu, i još jedno ti pišem dasam 
kupil od Šarula pol paora zemlje na uvek za 2000 
forinti, i još je novo Petrich Sučev je umro 5.0g ja- 
nuara, 7og su ga saranili. Njegov sin Jakich je do- 
šel kući na deset dana i sad će na 24tog natrag u 
Komaron.« 


Volovi su u Hrv. Keči držani uglavnom za ora- 
nje. Četiri vola činili su jedan upreg, a na odaji 
je znalo biti jedan do dva uprega. Na volovima se 
oralo sve do pred II svjetski rat, kad je, 1934. prvi 
traktor zaorao brazdu u polju Hrv. Keče. Njegov je 
vlasnik bio agronom Đuro Vojkica, nekad u službi 
na imanju grofa Čekonića u Žombolju, a nakon I 
svjetskog rata, pošto se oženio s jednom djevojkom 
iz reda Mikšića, nastanio se u Hrv. Keči, na posjedu 
koji je stekao ženidbom. Boraveći tu veoma se zbli- 
žio s kečanskim Hrvatima. 


U selu su se mnogi gospodari bavili i vinogra- 
darstvom, no ne u većoj mjeri. Uzgoj vinove loze 
bio je poznat već u najranije vrijeme nakon dose- 
ljenja. Vinograde su podizali zapadno od Mačevog 
kraja, a i na drugim mjestima. U njima je uspije- 
vao rizling, kardinal, mađarka, a kasnije su ove 
sorte učestalo stale napadati različite bolesti, prije 
svega peronospora, kečanski su vinogradari sadili 
lozu vrste otelo koja je bila otpornija prema na- 
letima bolesti i nije zahtijevala mnogo posla. Lozu 
su vezali čejom, rafijom ili likom, a s proljeća 
su je, na 2—3 pupa, rezali koserom. Bilo je go- 
spodara koji su imali i do 2 jutra vinograda. Kad 
bi loza dobro ponijela, prinos je na toj površini 
dostizao i do 30 pa i 40 hl. Ubrano grožđe drobilo 
se trošilicom, a iscjeđivalo presom. Ako 
su htjeli imati i rakije, grožđe nisu jako cijedili pa 
su od komina pekli rakiju. Napuštanje vinograda 
započelo je nakon I svjetskog rata, kad su se oni 
jednim dijelom našli sasvim blizu granice. Spomen 
na mjesto gdje su nekoč uz samo selo bili vinogradi 
čuva se u oznaci lokaliteta »Priko vinograda«, kuda 
se nekad, poprijeko, išlo u Klariju. 

Voćnjake, većinom šljivike, imali su kečanski go- 
spodari na okućnici, ili rjeđe na odaji. Ti šljivici 
nisu bili veliki jer se najbolja računica nalazila u 
posjedovanju i obradi oraće zemlje. Rijetki su bili 
gospodari čiji je šljivik zapremao površinu od jed- 
nog jutra. Urod šljive upotrijebljen je za pečenje 

rakije. Piće, i tekućine uopće, mjerili su u starije 
vrijeme mjerom zvanom oljba koja je iznosila 
0,75 1. Jedan akov imao je 56 litara. 


Manji broj gospodara u Hrv. Keči bavio se i pče- 
larstvom. Neki od njih držali su i po 40—50 koš- 
nica, ulišta. 


Dakako da je među kečanskim gospodarima bilo 
i takvih čiji su posjedi iznosili i svega nekoliko ju- 
tara zemlje. Svoje male posjede obrađivali su sami, 
nisu imali odaje, a stoke su držali toliko koliko im 
je bilo potrebno, odnosno moguće. Njihovi poljo- 
djelski tržni viškovi bili su mali ili ih uopće nije 
bilo. Dijelom su ovisili o većim gospodarima. Neki 
su znali toliko osiromašiti pa su imućnijim suse- 
ljanima išli na nadnicu ili im obrađivali zemlju iz 
četvrtoga, što znači da je obrađivač dobivao 
četvrtinu uroda sa zemlje koju je obrađivao vlas- 
nikovom stokom i oruđem, a vlasnik tri četvrtine. 
Nakon prvog svjetskog rata zemlja se radila _ iz 
trećega a to će reći da je obrađivaču pripala 
trećina, a vlasniku dvije trećine uroda. Od tridese- 
tih godina zemlja je davana u obradu napole. 


Osiromašivanje pojedinih hrvatskih kečanskih 
obitelji posljedica je nesnalaženja u uvjetima pri- 
vređivanja nakon 1848, nenaviknutosti na rad, pre- 
tjeranog trošenja i gospodarskih kriza. Treba spo- 
menuti da kečanski Hrvati nisu bili ljudi bez ma- 
ne. Naprotiv, dio njih pratio je u prošlosti loš glas. 
Od nekoliko poroka najviše ih je pogađalo odava- 
nje piću. Nije bio rijedak slučaj da je muž pijanica 
najprije propio dio imanja koji mu je žena doni- 
jela u miraz, a da ona to, zbog mira u kući nije 
sprečavala. Među njima bilo je i takvih koji su se 
zbog svoje raskalašenosti s punim pravom mogli 
nazivati bekrijama. Kaže se da su ti Kečani bili naj- 
bolje mušterije temišvarskih svirača-Roma. Obijest 
nekih kečanskih gospodara bila je upravo nevjero- 
jatna. Tako je jedan od njih, vozeći se na četiri ko- 
nja blatnom cestom za Biled, ubio jednog upregnu- 
tog konja, sve zato da bi pokazao kako on lako 
može kupiti drugoga. Oklade da će neki Kečanin 
popiti velike količine piva padale su kao od šale. 


iki 


Naravno, dobivao ih je neumjereni potrošač. I kar- 
te su bile privlačna zabava nekih kečanskih gospo- 
dara. Tako se dogodilo da se jedna bogata Kečanka 
ogledala i na ruletu kockarnice u Monte Carlu gdje 
je izgubila veći dio imetka. 

Početkom dvadesetih godina ovog stoljeća izno- 
sio je hatar Hrv. Keče 8000 jutara oranica i 100 ju- 
tara pašnjaka, sa 47 odaja. Većina ove zemlje bila 
je u rukama kečanskih Hrvata. Nakon pripojenja 
Hrv. Keče Rumunjskoj 1924. hatar se smanjio jer 
je dosta odaja ostalo u Kraljevini Srba, Hrvata i 
Slovenaca. Tako je to potrajalo do pedesetih go- 
dina kad je izvršena kolektivizacija zemlje. 


78 


HRVATSKA OPĆINA 


U sjevernom dijelu Orvatskog sokaka, nešto ju- 
žnije od hrvatskog groblja, stoji velika niska pri- 
zemnica, danas u vlasništvu umirovljene učiteljice 
Mile Mikšić r. Vincekove, u kojoj je od njene grad- 
nje (misli se 1806) pa do 1929. djelovala institucija 
jamstva posebnosti Hrvata u Keči — hrvatska op- 
ćina. 

U dodatnom članku svom radu o banatskim Hr- 
vatima navodi Ante Messner-Sporšić ovaj podatak: 
»Hrvatska Keča pripadala je prije općini u Hrvat- 
skoj Klariji. Oko godine 1880. postala je samostalna 
općina i dobila svog nataroša (bilježnika)«*" S ovom 
tvrdnjom koja se zasniva na izvještaju učitelja Ka- 
rolja Kovalika iz 1900, ne slaže se Kečanin Adam 
Mikšić-Hodi iz više razloga.“ Evo nekih od njih: 
1) Djed njegov Franjo-Pejo (1843—1904) bio je op- 
ćinski blagajnik, a to je moralo biti u Hrv. Keči i 
prije 1880. Česte posjete općinskog bilježnika, i to 
kečanskog, blagajnikovoj kući događale su se sva- 


"A, Messner-Sporšić: Kolonije hrvatskih plemića u Ba- 
natu, (Dodatak članku u »Zborniku« XXVIII, sv. 1, 1931, 
»Zbornik za narodni život i običaje Južnih Slavena«, JAZU 
knjiga XXIX, sv. 2, 1934. str. 237. 

?* Pismeno priopćenje Adama Mikšića-Hodija autoru, 
to. X 121. XLI 1979. 

Tri Mikšića pred zgradom nekadanje hrvatske općine u 
Keči, 1978. g. 


kako prije 1880. 2) Vince Mikšić-Vincekov (r. 1824) 
bio je više godina općinski načelnik, što je dijelom 
bilo i prije 1880, i to u Hrv. Keči. 3) Kečani rođeni 
između 1860—1880. koji su živjeli i 1910. i duže, a 
kojih se Adam Mikšić-Hodi vrlo dobro sjeća, nikad 

nisu spominjali pripadnost Hrv. Keče općini u Hrv. 
Klariji. 4) Mikšići-Rošulji bili su u drugoj polovici 
19. st. u javnom životu Hrv. Keče veoma aktivni, 
no nikad nisu spominjali nešto slično gornjoj tvrd- 
nji. 5) Među hrvatskim predijalcima koji su 1801. 
došli u Hrv. Keču bilo je njih nekoliko koji su se 
svrstavali u velike posjednike, što pretpostavlja i 
potrebu samostalnosti tog sela. 

U spisima gospoštije u Biledu iz 1805. i 1806. u 
više navrata se spominje Elias Klinkowszky kao 
»notarius kecsensis« i »notarius klariensis«. Kako 
se zapisi o njegovoj funkciji u oba mjesta nahode 
istovremeno, to se može pretpostaviti da su dvije 
općine, ona u Hrv. Klariji i ova u Hrv. Keči, imale 
jedan notarijat, ili pak da je spomenuti notar taj 
posao vršio istovremeno u oba sela. 

Svakako da bi ove dileme bile do kraja razjaš- 
njene uvidom u arhivu kečanske hrvatske općine za 
koju nam je rečeno da više ne postoji. 

Osim samog hrvatskog dijela sela općina Hrvat- 
ska Keča (Horv&t Kecsa, Checea Croata) obuhvaća- 
la je i selo Hetin, 8 km južno od Keče, u kome su 
pretežno živjeli Mađari, te 47 odaja u hrvatskom 
kečanskom hataru od kojih su 20 bile u vlasništvu 
kečanskih Hrvata dok su ostale pripadale drugim 
vlasnicima. Broj domaćinstava i žitelja iznosio je 
u hrvatskoj kečanskoj općini početkom dvadesetih 
godina ovog stoljeća kako slijedi: 

Glava općine bio je knez. Pod Mađarskom, do 
1918, birali su ga, kao i općinski odbor od 10—12 




















Naselja . Kućnih brojeva Stanovnika 
Hrv. Keča | 110 | oko 350 
Hetin 20 oko 100 
Odaje 47 oko 300 

Svega 177 oko 750 
“ Acta _ oeconomica — Dominium  Banaticum, vol. 


CLXXV, 1805, više spisa. 

članova, na javnom zboru svi odrasli žitelji općine. 
U vremenu kad je Hrv. Keča bila u sastavu Kralje- 
vine SHS, do 1924, knez i općinski odbor birani su 
trajnim glasanjem. Nakon pripojenja Rumunjskoj 
birači su tajnim glasanjem izabirali odbornike, a 
oni između sebe kneza. I pod Mađarskom i u Ru- 


munjskoj, izboru je kneza prisustvovao kotarski 
predstojnik iz Čenije, odnosno Đžombolje. Općin- = 
ski knez kao i odbornici bili su uvijek Hrvati. Pam- g, 
te se ovi knezovi: s 
pod Mađarskom: B 
Vince Mikšić-Vincekov : 
Stevo Mikšić-Rozin S 
Imbrica Mikšić-Vincekov (1892—1912)* 5 
Franjo Mikšić-Števin o 
Stevo Mikšić-Števin B 
pod Kraljevinom SHS: oD 
Šandor Mikšić-Mačev 5 
>O 


Jože Kaurić 


pod Rumunjskom: 
Janko Mikšić-Rošulj 
Jože Kaurić 
Aleksandar-Bato Mikšić-Vincekov 
Stevica Kaurić 

Općinsku administraciju vodio je bilježnik zvan 
nataroš. Spominjemo među njima ove: Hostin- 
sky, Kvatšak, Neco, Kerepes, Toth, Kiss (1919— 
— 1924), a njegov podbilježnik je bio Šanji Vučetić, 
zatim Mojem, Micu i Serdineanc. Bilježnika je na 
prijedlog kotarskog predsjednika birao općinski od- 
bor. 

Knez i bilježnik kao izvršni organi općinskog 
odbora, u skladu s propisima, ubirali su porez ko- 
jega je jedan dio ostajao na raspolaganju općini za 
njeno funkcioniranje. Ta su se sredstva izdavala 
za komunalne radove, za pomoć školi i crkvenoj 
općini, te u novije vrijeme za pomoć hrvatskim 
društvima. | 

Od svog dolaska u Keču 1801, pa do sloma Mo- 
narhije 1918. naši su sunarodnjaci živjeli na podru- 


zdesna) s rodbinom, slikano 1978. g. 


Obitelj Imbre Mikšića-Ma 





čju Mađarske. U vrijeme neposredno nakon I svjet- 
: pan iki i skog rata najveći je dio Banata bio u sastavu Kra- 

* Na njegovoj posjetnici čita se: Alsćlukaveczi Mixich ljevine SHS. Dana 19. studenog 1918. ušao je u Hrv 
Imre, k. biro, H. Kecsa (dakle: od Donjeg Lukavca) Keču odred srpske vojske kojemu je na čelu bio 

Aleksandar-Bato Mikšić-Vincekov (umro 1938), 
pretposljednji knez hrvatske općine u Keći. 
Snimljeno oko 1925. g. 


jedan poručnik“ On je sazvao u općini narodni 
zbor, pa je uz ostalo pitao ima li tko od prisutnih 


* Adam Mikšić-Hodi: Tako je bilo, Isto, str. 22—23. 

neku molbu ili žalbu. Pošto na to nitko nije rea- 
girao, pitao je dalje jesu li svi zadovoljni s radom 
općinske uprave. Kečani starijih naraštaja izjavlji- 
vali su da stara uprava dobro radi i da treba i nada- 
lje ostati, no tako nisu mislili mladi, a napose oni 
koji su se vratili iz rata. Ovaj sukob generacija do- 
stigao je svoj vrhunac kad su mladi zahtijevajući 
smjenjivanje općinske uprave za kneza izvikivali 
Šandora Mikšića-Mačevog koji je u onim prilikama 
smatran ljevičarom, a za bilježnika Gaju Kaurića. 
Na skorim izborima za općinsko vijeće ove su pro- 
mjene potvrđene, samo je bilježnikom postao Toth, 
pošto se Gajo Kaurić na toj funkciji zahvalio. 


Koncem mjeseca lipnja 1919. došla je u Keču, 
u hrvatski i rumunjski dio sela, francuska vojska. 


Idućih dana po dolasku počeli su francuski ofi- 
firi, uz asistenciju srpskih i rumunjskih, s određi- 
vanjem nove granične linije u tom kraju. Dolazeći 
sa sjeverozapada od Žombolja, pred Kečom su sta- 
li. Zahtjev naših članova mješovite komisije da ci- 
jela Keča pripadne Kraljevini SHS nisu prihvaćali 
Rumunji. Nato je francuski oficir, pošto je uzeo 
kartu obadviju općina u Keči, povukao po njoj 
crtu koja je razdvajala selo. Kad se to s karte pre- 
nijelo na zemlju, ispalo je da granična linija kri- 
vuda sokacima, siječe dvorišta i prelazi preko bašči. 
Zapadni dio sela s Orvatskim sokakom i Mačevim 
krajem pripao je Kraljevini SHS, a istočni Rumunj- 
skoj. Tako je to ostalo do 18. siječnja 1924. kad su 
Hrv. Keča, Žombolj i Čenija ušli u sastav Rumunj- 
ske, a sela Pardanj (danas Ninčićevo), Međa i Mo- 
doš (danas Jaša Tomić, već od 13. ožujka 1923.) 
pripojena Kraljevini SHS. Stariji žitelji Orvatskog 
sokaka i Mačevog kraja prisjećaju se tih prvih si- 
ječanjskih dana 1924. godine koji su prethodili pri- 
ključenju Rumunjskoj. U te su dane naime, poreski 
činovnici Kraljevine SHS revno utjerivali porez na 
dohodak (dohodarinu) za protekle četiri godine koji 
dotada nije bio zatraživan. Kako je taj zahtjev do- 
šao iznenada, a radilo se o popriličnim svotama, to 





% Vidi Felix Milleker: Geschichte der Gemeinde Jaša 
Tomić (Modos, Modosch) in Banat, Vršac 1935, str. 37. 

su kućegospodari u Hrv. Keči, navrat-nanos i usred 
zime, morali prodavati svoje zalihe žitarica kao i 
stoku da bi namirili porez. Pometenih tavana, praz- 
nih hambara, staja i torova ušli su u 1924. godinu. 


U Keči su postojale dvije općine, hrvatska, vi- 
djeli smo, sa oko 750 žitelja i sa 8.000 jutara ora- 
nica i 100 jutara pašnjaka, i rumunjska općina koja 
je brojala oko 2000 žitelja, pretežno Rumunja te 
nešto Srba i Nijemaca, a svi su oni posjedovali oko 
4.000 jutara zemlje. Odmah po pripojenju Hrv. Ke- 
če Rumunjskoj počela je rumunjska strana raditi 
na tome da se hrvatska općina pripoji rumunjskoj 
općini što su Hrvati odlučno otklanjali. U to je vri- 
jeme bilježnik hrvatske općine bio Micu. Spretno- 
šću i bezobzirnošću uspio je zagospodariti općinom. 
Da bi mogao provoditi u djelo svoje naume i tako 
se održati, osnovao je stražu od šest članova koja 
je bila uniformirana. Srećom po Hrv. Keču otišao 
je 1926. u drugu općinu. I njegov nasljednik Serdi- 
neanc zamjerio se žiteljima općine čiji je bio bilje- 
žnik. Knez je tada bio Jože Kaurić, a odbornici Đu- 
ro Vojkica, Stevo Kaurić, Stevica Kaurić, Oto Mik- 
šić-Števin, Ivan Mikšić-Števin, Gajo Mikšić-Sučev, 
Tomo Mikšić-Vagner, Mato Mikšić-Vincekov, Pero 
Mikšić-Reulj i Adam Mikšić-Rošulj. Serdineanc je 
izradio prijedlog općinskog budžeta za 1927. koji 
je dosezao svotu od blizu 2 milijuna leja. Ovako 
pretjerano visok iznos odbornici su smanjili na po- 
lovicu jer su bili uvjereni u nepoštene bilježnikove 
namjere. U pokušaju da podvoji općinski odbor nije 
uspio pa je posluživši se propisom da općinski od- 
bornici ne smiju biti u rodu, uspio da iz odbora 
makne Stevu Kaurića, Ota i Ivana Mikšića-Števinog 
i Peru Mikšića-Reulja. Knez Jože Kaurić zahvali se 
na dužnosti, a naslijedi ga Aleksandar-Bato Mikšić- 
-Vincekov koji je nastavio da se s odbornicima bori 
za održanje općine i njen probitak. No Serdineancu 
pođe za rukom da se Aleksandar-Bato Mikšić-Vin- 
cekov odrekne kneštva, pa kako su odbornici redom 
odbijali da se prihvate te funkcije, knezom postane 
Stevica Kaurić, čovjek pošten ali tome zadatku ne- 
dorastao. Ovo drugo Serdineancu je dobro došlo. 
Silazak s vlasti liberala i dolazak na vlast nacional- 

caranista 1928. umanjio je izglede hrvatske općine 
da opstane. Uskoro bude objavljen zakon o objedi- 
njavanju manjih općina u jednu, no uz prethodnu 
privolu svekolikog stanovništva. Do referenduma u 
Hrv. Keči međutim nije došlo. Posjeta specijalne 
komisije prefekture iz Temišvara Hrv. Keči ubrzala 
je pripojenje hrvatske općine rumunjskoj. Naime, 
predstavnicima hrvatske općine je obznanjeno kako 
je svakako potrebno da se dvije općine u selu uje- 
dine. Nisu pomogli ni hrvatski prosvjedi u prefek- 
turi, na sudu i na najvišim mjestima u Bukureštu. 
Naredba o ujedinjenju došla je posljednjih dana 
prosinca 1929. a sam čin ujedinjenja obavljen je 
prije Nove godine 1930. U novom općinskom odbo- 
ru jedinstvene kečanske općine Hrvatima su pri- 
pala dva odbornička mjesta. Fuzijom općina Checea 
Croata i Checea Romana nastala je nova općina s 
imenom Checea* pa se naziv Checea (Checia) Cro- 
ata (Hrvatska Keča) otad iz upotrebe sve više gubi. 

Pripojenjem hrvatske općine onoj u rumunj- 
skom dijelu sela prestala je djelovati ustanova koja 
je kroz dugo razdoblje bila instrument autonomno- 
sti žitelja općine Hrv. Keče. Tim su činom smanje- 
ne mogućnosti očuvanja hrvatskog lica Keče, a dalj- 
nji napori u tom pravcu bit će, kako će to pokazati 
iduća desetljeća, znatno otežani. 


Aktivnost kečanskih Hrvata u društvenom životu 
u okvirima svoje općine i kasnije one jedinstvene, 
bila je zapažena. O njihovom sudjelovanju u poli- 
tičkim zbivanjima Mađarske i kasnije Rumunjske, 
nema pouzdanijih podataka. Već smo rekli da su 
oni sa izvjesnim simpatijama gledali na Kossuthov 
pokret 1848. u nadi da će se osloboditi ovisnosti o 
zagrebačkom biskupu. Nije zabilježeno da su se 
oni jače angažirali na izborima za županijske res- 
tauracije kojom su se prilikom služili pravom gla- 
sa što su kao plemići imali. Godine 1900. i kasnije 
kečanski su Hrvati pristalice vladajuće stranke.“ 
Između 1924. i 1928. glasali su na parlamentarnim 
izborima za kandidate rumunjske Liberalne stran- 


* Žig mjesne pošte i danas nosi natpis Checea Romana. 
* A. Messner-Sporšić: Dodatak, Isto, str. 234. 

ke u nadi da će tako hrvatska općina lakše opstati. 
Jedan podatak iz 1938/39. godine govori o politič- 
koj aktivnosti Hrvata u Keči u okviru Srpske ze- 
maljske narodne stranke koja se trebala prozvati 
Srpsko-hrvatska zemaljska narodna stranka.“ Stra- 
načko vodstvo = pripremalo je samostalan istup 
stranke na idućim parlamentarnim izborima. No, 
uskoro je izišao zakon po kome svaka etnička ma- 
njina treba da na 10.000 svojih pripadnika pošalje 
po jednog svog zastupnika u bukureštanski parla- 
ment. Političke promjene nastale početkom 1939. u 
Rumunjskoj osujetile su izvršenje ovih planova. 


"" Pismeno priopćenje Adama Mikšića-Hodija autoru, 
studeni 1979. 

RAD HRVATSKE ŠKOLE I DRUŠTAVA 


Nešto južnije od zgrade nekadašnje hrvatske op- 
ćine nalazi se dugačka, zapuštena i danas dijelom 
nastanjena prizemna zgrada, u vlasništvu države, 
u kojoj je od 1906. kad je sagrađena pa sve do 1951. 
radila hrvatska škola.“ Početak rada naše škole 
u Hrv. Keči seže u prve godine boravka naših su- 
narodnjaka u novom zavičaju. Tada je na istom 
mjestu gdje stoji spomenuto zdanje, na poticaj up- 
rave gospoštije u Biledu Čanadska biskupija izgra- 
dila prvu školsku zgradu koja je svojoj svrsi slu- 
žila punih 100 godina. I u prvoj i u sadašnjoj zgra- 
di bile su, uz stan za učitelja, dvije oveće prostorije 
odijeljene drvenom pomičnom pregradom. Jedna je 
prostorija služila za učionicu, a druga kao crkva. 
Prije mise pomična se pregrada uklanjala, a škol- 
ske klupe služile su kao crkvena klecala. Tako je to: 
e do 1926. kad je u Hrv. Keči izgrađena cr- 

Va. 

O pojedinostima u radu kečanske hrvatske ško- 
le u prvim desetljećima prošlog stoljeća na žalost, 
nemamo podataka. Pouzdane vijesti o njenom dje- 


* S, Krpan: Prilog povijesti hrvatskog školstva u Keči 
i Rekašu, u publikaciji »Hrvatska narodna manjina u Ru- 
munjskoj«, Zagreb, 1980, str. 30—40. 

Posljednja hrvatska učiteljica u Keči Mila Mikšić tf: 
Vincekova sa kćerkom Marijom, pred zgradom nekadašnje 
hrvatske škole, 1978. g. 


lovanju potječu iz sredine 19. st. Tridesetak godi- 
na kasnije osnovano je u selu i prvo hrvatsko dru- 
štvo, pa kako su neki učitelji bili i marljivi djelat- 
nici na kulturno-prosvjetnom polju izvan škole, to 
ćemo rad hrvatske škole i društava prikazati uspo- 
redno. 


Sredinom 19. st. poučavao je na kečanskoj hr- 
vatskoj školi učitelj Čakan (1850—1860), katolički 
Bugar. 

Za njegova nasljednika učitelja Pukljača (1860— 
—1880) sklopljena je (1867) austro-ugarska nagod- 
ba. Na polju školstva i nastave ona je za nemađar- 
ske narode u Ugarskoj bila nepovoljna. No već 1868. 
donesen je zakon o narodnostima koji im je omo- 
gućavao upotrebu materinskog jezika u školi, crkvi 
i mjesnoj upravi. Ta je mogućnost ostvarena i u 
kečanskoj hrvatskoj školi. 

Krajem osamdesetih godina, pri koncu Puklja- 
čeva učiteljevanja, osnovano je u Hrv. Keči i prvo 
hrvatsko društvo. Bilo je to vatrogasno društvo, 
utemeljeno po uzoru na takva društva u većim okol- 
nim mjestima. Kečani današnje generacije tumače 
njegov osnutak potrebom obrane od mogućeg po- 
žara, koji je — zbog mnoštva kamara slame u selu 
mogao lako buknuti.*“ Za ondašnje prilike društvo 
je bilo dobro opremljeno. Njegovi članovi, lijepo 
uniformirani, uz spasavanja imovine suseljana, uve- 
ličavali su i razne seoske svečanosti. Broj aktivnih 
članova, njih oko 35 u najstarijem dobu postoja- 
nja, pokazuje da je društvo u svojoj sredini bilo 
dobro primljeno. Fotografija koja prikazuje kečan- 
ske hrvatske vatrogasce najstariji je slikovni do- 
kument koji smo u Keči pronašli. Društvo je pre- 
stalo s radom oko 1910. godine. 


Učitelj Feher koji je došao nakon Pukljača, iako 
po narodnosti Mađar, dobro je poznavao naš jezik 
pa je njegovu poučavanju posvećivao dosta pažnje. 
U Hrv. Keči ostao je do svoje smrti 1902. godine. 
Njegov nadgrobni spomenik sadrži mađarski zapis 


* O svakoj sigurnosti seoskih žitelja noću brigu je vo- 
dio noćobdija ili bokter. 


si 

koji u hrvatskom prijevodu glasi: »Feher — obitelj- 
ski spomenik podignut 1. studenog 1906. godine.« 

Za službovanja učitelja Karolja Kovalika (1902— 
—1921), koji je amo stigao iz Hrvatske Klarije, sa- 
građena je nova školska zgrada o kojoj je bilo ri- 
ječi. Službeni je naziv škole glasio »Kecsai Horvat 
Nćpiskola« (Narodna škola u Hrv. Keči). I Slovak 
Kovalik dobro je vladao našim jezikom te u po- 
četku na njemu poučavao svoje hrvatske đake. No, 
1907. objelodanjen je Lex Apponyi kojim je propi- 
sano da u školama narodnosti nastavni jezik bude 
mađarski. Na hrvatskom jeziku počinje se otad po- 
učavati samo vjeronauk, no i to u sve manjem op- 
segu. U to je vrijeme hrvatsku školu u trajanju od 
šest godina i sa oko 60 učenika pohađao i Adam 
Mikšić-Hodi.* U školi a i izvan nje bilo je đacima 
zabranjeno govoriti hrvatski čemu se oni dakako, 
nisu pokoravali. Da bi propis o zabrani upotrebe 
hrvatskog jezika bio provoden, učitelj je među sta- 
rijim učenicima odredio nadziratelja. Taj je učenik 
tužio prekršitelja učitelju pismeno na cedulji, na 
mađarskom: »N. N. horvatul beszelt,« (N. N. je 
govorio hrvatski). Kazna batinanjem po dlanovima 
ili stražnjici izvršavana je obično ravnalom. Kaž- 
njeni je to dobro zapamtio pa je tužibabi na kraju 
godine batine izdašno vratio. U svojim majkama 
imali su hrvatski đaci podupiratelje. Oni su naime, 
morali prije početka nastave moliti »Očenaš« na 
mađarskom, našto su im majke znale reći: »Ti buš 
tak molil kak te ja vučim, pa nek te i Bog razume.« 


Za Kovalikova učiteljevanja u Hrv. Keči uteme- 
ljeno je nekoliko društava. Tako je 1904. osnovano 
Pogrebno društvo koje postoji i danas. Društvo je 
znalo brojati i do 350 članova. Nakon pripojenja 
Hrv. Keče Rumunjskoj morala su biti izrađena no- 
va društvena pravila, pa je jedan član pravila gla- 
sio da od 16 odbornika 10 moraju biti Hrvati. Os- 
tala su odbornička mjesta bila određena za Ru- 
munje i Srbe jer su se i oni, nakon 1924. počeli 
učlanjivati u društvo. Od članarine koja se plaća 
društvu pokrivaju se troškovi svakog pogreba. 


% Pismeno priopćenje Adama Mikšića-Hodija autoru, 
31. III 1981. 

Vince Mikšić-Vincekov (Langinus), višegodišnji predsjed- 
nik hrvatskog školskog odbora, sa obitelji, oko 1900. g. 


Na prijelazu stoljeća osnovale su kečanske Hr- 
vatice Bratovštinu sv. Krunice, čiji rad s prekidima 
traje do danas. Zadaća je društva da unaprijedi 
vjersku naobrazbu među članicama čitanjem na- 
božnog štiva iz knjiga i vjerske periodike, kao što 
su molitvenici, kalendari i glasnici, pretežno na ma- 
terinskom jeziku. Na zidanom križu koji stoji us- 
red hrvatskog groblja stoji ovaj zapis: »Ovaj je 
križ podignut god. 1892. Iznova ga podiglo Društvo 
sv. Krunice 1964.« Društvena zastava iz 1921. čuva 
se u kečanskoj crkvi i danas. 


Godine 1910. udružili su se kečanski gospodari 
u svoje Gazdačko društvo (Hćrvat Gazda Kor). Cilj 
je društva bio da se gospodarskim prosvjećivanjem 
članova podigne poljoprivredna proizvodnja. Član 
je društva mogao biti svaki odrasli poljodjelac. 
Broj članova penjao se i do 100. Organizator izložbe 
rasnih konja u Keči 1913. bilo je, vidjeli smo, upra- 
vo ovo društvo. Ono je obavljalo selekciju grla za 
konjogojske izložbe u Banatu i u Budimpešti. U 
sklopu Gazdačkog društva radila je i štedionica 
(Kecsai Gazdasagi Hitelszovetkezet) koja je ulozima 
članova financirala gospodarske pothvate kečanskih 
ratara i stočara. Društvo kečanskih poljodjelaca i 
seoska štedionica prestali su raditi iza 1930. godi- 
ne. 


Krčma (i mesnica) u seoskom vlasništvu dati- 
raju iz godine doseljenja Hrvata u Keču. Krčma je 
izdavana zakupniku iz redova seljana na izvjestan 
broj godina. Za ilustraciju donosimo nepromijenjen 
i u cijelosti izvoran tekst molbe dvojice Pozojevića 
i jednog Milošića iz susjedne Hrv. Klarije upućene 
upravi gospoštije u Biledu u vezi s licitiranjem kr- 
čme. Osim sadržajne zanimljivosti tekst je neobi- 
čno interesantan i s jezične strane, a glasi ovako: 
»Spectabilis et Perillustris Dne Dne Comes Curialis 
Dne Dne nobis Gratiosissime!  Pokedob, da Nyih 
Goszpodcztvo Goszpodin Comes Letta 1802 vu Ba- 
nat biliszu dossli, y mi zdola podipiszani Praedia- 
lissi tusbu radi Birta onda Nyih Goszpodcztvu dali- 
.szmo, koji nama jeszu rekli, da kada vreme aren- 
.dassa van izaide y na novo budesze Birt liczitiral, 
da onda mi mi Praedialissi na Licitatiu pozove- 

mosze, y da koj visse da, na nyega Birt osztane, kaj 
vendar toga znali niszmo, ar to arendarenye presz 
nassega znanya je vuchinyeno kaj nebi bilo moguche 
biti. Zato anda poniszno proszimo da bi Nyih dobro 
Goszpodcztvo Comes dosztoiali ovo Letto okolo Mi- 
trova arendarenye van  izhadyajuche nadalye na 
nasz za vekssu Plachu  zpusztiti (?), koja“ vendar 
vszigdar k Terminu budesze posztavila presz vszake 
Executie Zakaj znassum najponisznejssum  pross- 
nyum milosztivne Ruke kussuyuch chakamo milo- 
sztivne Resolutie od Nyih Goszpodcztva. Sgl. Klarii 
dana 4. auguszta Leta 1805 Najponisznessi Praedia- 
lissi Gaspar Milossich Niko Pozoievich Nicolaus 
Pozoievich.«* 


I gostionica i mesnica bile su zajedničko vlasni- 
štvo svih seljana (gostionici je pripadalo i 10 ju- 
tara zemlje), a dobit od jedne i druge dijelila se 
svim seljanima. Zgradu u kojoj su se nalazile krč- 
me i mesnica kupio je Oto Mikšić-Rošulj (umro u 
I svjetskom ratu) koji se bio obogatio eksploata- 
cijom trske. Pošto ju je pregradio i obnovio, use- 
lio se u nju s obitelji. Po smrti njegova sina, prav- 
nika dra Nikole Mikšića, neposredno nakon II svjet- 
skog rata, u nju se uselila rumunjska osnovna ško- 
la. Uz nove pregradnje i nadogradnje u dvorištu toj 
svrsi služi zgrada i danas.“ 


Lovci u Hrv. Keči organizirali su se već 1907. go- 
dine. Rad društva obuhvaćao je i organizirani uz- 
goj niske divljači za što je bilo rezervirano pros- 
trano područje od oko 200 jutara zemlje, a na ko- 
jem se nije vršio odstrel bar tri godine. Nakon to- 
ga određivao se u istu svrhu drugi hatar. Društve- 
nim je pravilima bilo točno regulirano kad počinje 
lovna sezona za pojedine vrste divljači i dužina 
trajanja lovostaja. Na velike lovove u Hrv. Keču 
kad je na dan palo i do 300 zečeva, dolazili su lovci 


“ Acta oeconomica  — Dominium  Banaticum, vol. 
CLXXV, 1805, br. 58. 


* Zgrada se nalazi u srpsko-rumunjskom dijelu sela u 
kome je u prošlosti bilo desetak hrvatskih kuća. 

Zgrada osnovne škole u Keči (nakon 1945. g.), nekoć kuća 
Ota Mikšića-Rošulja. Snimak iz 1979. g. 

Adam Berković, rođen u Neuzini kraj Vel. Beč- 
kereka (danas Zrenjanin), u hrvatskoj predijalskoj 
obitelji porijeklom iz Brkiševine u Pokuplju, pou- 
čavao je u kečanskoj hrvatskoj školi samo kratko 
vrijeme (1921—1922) jer ga je tu mladog pokosila 
smrt. 

Naslijedio ga je Julije Knežević, bunjevački Hr- 
vat iz kraja oko Subotice. Iako je u Hrv. Keči pro- 
veo samo dvije godine (1922—1924), ostavio je za 
sobom vidan trag. U školskom radu bilo je njemu 
i njegovim dvama prethodnicima znatno lakše jer 
je u to vrijeme Hrv. Keča bila u okviru Kraljevine 
SHS, pa se do udžbenika lako dolazilo. Knežević 
je 1922. osnovao Hrvatsko tamburaško društvo. Na- 
stupali su na priredbama i svadbama u selu i oko- 
lici, a u svibnju 1935. i na beogradskom radiju. Na 
povratku iz Beograda navratili su i u selo Boku, 
da pred potomcima hrvatskih predijalaca, što su 
Kečani i sami bili, izvedu program koji se slušao- 
cima veoma dopao. Zapažen je bio i nastup kečan- 
skih tamburaša kod šokačkih Hrvata u Rekašu, kad 
su 1936, praćeni od tridesetak svojih suseljana, uz- 
veličali priredbu u Rekašu. Rad društva ugasio se 
1941, a instrumenti se čuvaju i danas u selu. 

Ilonka Mojem, r. Mikšić-Reulj, bila je prva uči- 
teljica na kečanskoj hrvatskoj školi u novoj državi 
Rumunjskoj (1924—1931). Nastavu je izvodila pre- 
težno na hrvatskom, a broj đaka iznosio je oko 40. 
Radila je i s omladinom pošto je osnovala pjevački 
zbor. 

Hrvatsko kazališno društvo osnovano je za nje- 
nog učiteljevanja 1924. godine. Društvo je brojalo 
dvadesetak aktivnih članova, a vodila ga je učite- 
ljica. Uz njenu pomoć uvježbavali su hrvatske pu- 
čke igrokaze, a izvodili su ih na seoskim prired- 
bama. Kao i tamburaši, i kazališni amateri prestali 
su raditi 1941. godine. 


Sjednice uprava većine društava, te članski sa- 
stanci kao i manje priredbe, održavani su u pro- 
storijama seoske krčme u Orvatskom sokaku. Ova 
stara dugačka prizemnica koju je početkom 19. st. 
gradio Miško Mikšić-Žuža, promijenila je u funk- 
ciji krčme više vlasnika: Bugara Karađinu, Vincu 

Kaurića, te Đuru Mikšića-Izidorovog, u čijem je vla- 
sništvu i danas. Stjecištem seoskih društva ova je 
zgrada ostala do 1938. kad je tu ulogu preuzeo se- 
oski društveni dom, koji se nalazi nasuprot njoj. 

Zgrada nekadašnje krčme u Orvatskom sokaku (posljednji 
vlasnik: Đuro Mikšić-Izidorov), u kojoj je do 1938. g. bilo 
stjecište hrvatskih društava. Pokraj nje kuća Mikšić-Ro- 
šuljevih. Obje zgrade građene su početkom 19. st. 
Snimljeno 1981. g. 

Kečanska omladina pred »birtom« u predahu jedne zabave. 
Snimljeno oko 1935. g. 


Za kratkog  učiteljevanja  Mariške Reinholz 
(1932—1933) naša se riječ u kečanskoj hrvatskoj 
školi nije čula jer ona, po narodnosti Mađarica, 
nije poznavala hrvatski jezik. 

Po njenom odlasku dolazi na hrvatsku, još uvi- 
jek konfesionalnu školu učitelj Ivan Peja, karašev- 
ski Hrvat iz Klokotića (Clocotici). Na raspisani na- 
tječaj prihvatio je školski odbor upravo njegovu 

ponudu iako je njegov zahtjev u pogledu plaće bio 
dva puta veći (6000 leja) od zahtjeva ostalih kan- 
didata. Kečani su naime, svakako željeli da im uči- 
telj bude Hrvat jer su se nadali da će takav učitelj 
unaprijediti rad u školi koja je ostala bez ijednog 
hrvatskog udžbenika. Čanadska biskupija u Temiš- 
varu pod čiju je upravu škola spadala malo je ma- 
rila za to da se kečanska i druge konfesionalne ško- 
le u hrvatskim selima opskrbe potrebnim školskim 
knjigama na našem jeziku. Školovanje u trajanju 
od sedam godina bilo je obavezno, a nastavni je- 
zik bio je rumunjski. Hrvatski se predavao kao 
predmet, pri čemu su se đaci, njih tada oko 30, slu- 
žili našim starim čitankama koje su bile u upotre- 
bi do pripojenja Hrv. Keče Rumunjskoj. Peje se 
prisjećaju njegovi đaci, danas pedesetogodišnjaci i 
stariji, kao dobrog učitelja. Kao predmeti predava- 
li su se i mađarski i njemački jezik jer su hrvatsku 
školu pohađala i djeca tih narodnosti. Iako je ško- 
la stajala kečanske Hrvate i do 150.000 leja godi- 
šnje, od nje su njihova djeca imala malo koristi. 
Dana 16. ožujka 1953. bila je sklopljena između Ru- 
munjske i Jugoslavije školska konvencija o uređe- 
nju manjinskih osnovnih škola u Banatu.“ Po tom 
ugovoru hrvatska je škola u Keči trebala postati 
državnom školom. Kako je u njoj bilo više od 20-ak 
hrvatske djece, za koje su roditelji tražili nastavu 
na materinskom jeziku, to je postojanje i rad te 
škole spomenutom konvencijom bio zajamčen. Ke- 
čanski Hrvati, razočarani dotadašnjim ustrojem i 
rezultatima rada svoje konfesionalne škole, te pu- 
ni nade u provedbu slova i duha spomenute kon- 
vencije, predali su 1936. (po nekima 1935.) svoju 
konfesionalnu školu državi. Otada poučava učitelj 
Ivan Peja sve predmete, osim rumunjske povijesti 
i zemljopisa, na hrvatskom. Ova dva predmeta pre- 
daje on po tri sata tjedno na rumunjskom, a taj je 
predmet zastupljen u nastavnom planu od trećeg 


“ Budislav Vukas: Međunarodnopravna osnova položaja 
naših manjina u Rumunjskoj, u publikaciji »Hrvatska na- 
rodna manjina u Rumunjskoj«, Zagreb 1980, str. 12. 

razreda dalje po šest nastavnih sati u tjednu. Hr- 
vatsku školu odsada izdržava država. 

Peja je u Hrv. Keći ostao do 1941, ističući se sve 
vrijeme predanim radom u nastavi i uspostavlja- 
njem i održavanjem veza kečanskih i ostalih Hrvata 
u Rumunjskoj s matičnom zemljom. 

Rad knjižnice i čitaonice započet u vrijeme Pe- 
jinog učiteljevanja, usko je vezan s otvorenjem Hr- 
vatskog katoličkog doma 25. studenog 1938. godine. 
Nakon što je hrvatska škola predana državi, ke- 
čanski su Hrvati nastavili plaćati dotadašnji porez 
namijenjen uzdržavanju konfesionalne škole, pa su 
tako skupljenim novcem kupili jednu oveću seo- 
sku kuću u Orvatskom sokaku, te je obnovili i 
adaptirali za potrebe doma. U svom pozdravnom 
govoru koji je održao prilikom otvorenja prispo- 
dobio je Adam Mikšić-Hodi taj dom s turopoljskim 
gradom Lukavcem u kome su njihovi daleki pređi 
»... čuvali svoje blago, svoje imanje, svoju vjersku 
i narodnu kulturu...« Upotpunjujući tu uspored- 
bu, dodao je: »No mi danas nemamo takvih nepri- 
jatelja, pa će naš grad, naš Hrvatski katolički dom, 
služiti samo za našu vjersku i nacionalnu prosvje- 
tu.«* I doista, ovo je zdanje postalo središtem hr- 
vatskih nacionalnih i prosvjetnih zbivanja u Hrv. 
Keči. Mikšićeve pismene veze s kulturnim i javnim 
radnicima u Zagrebu, te sa raznim kulturnim usta- 
novama dale su rezultata. Potaknuti njegovim pis- 
mima s informacijama o stanju kečanskih i dru- 
gih Hrvata u Rumunjskoj, objavljivanim u zagre- 
bačkim dnevnim novinama, mnogi naši javni rad- 
nici stali su u Keču slati knjige, pa je tako tijekom 
1936. stiglo više od 200 knjiga što je činilo osnovicu 
knjižnog fonda Hrvatske knjižnice i čitaonice koja 
je 1938. osnovana u Hrvatskom katoličkom domu. 
Čitaonica je bila opskrbljena zagrebačkim dnevni- 
cima »Jutarnji list« i »Obzor«, te periodikom crk- 
venih nakladnika. Rad ove ustanove nastavio se i 
idućih godina, pa i za vrijeme II svjetskog rata, da 
bi se ugasio prvih poratnih godina. Danas je zgrada 


# P. V.: Značajno slavlje Hrvata u Rumunjskoj, »Eu- 
haristijski glasnik, Split—Poljud, veljača 1939, str. 56—59. 

Hrvatskog katoličkog doma prazna, a u vlasništvu 
je Rimokatoličke crkvene općine u Keči (Comuna 
Bisericeasca Rom.-Catolica) — Checea. 

25. XI 1938. g. u ovom je zdanju otvoren Hrvatski dom. 
Svečan govor održao je tom prilikom Adam Mikšić-Hodi, 
kojega smo snimili na istom mjestu 41 godinu kasnije. 


Institucija koju spomenusmo djeluje u Hrv. Ke- 
či od doseljenja Hrvata. Vidjeli smo da je selo u 
crkveno-upravnom pogledu uvijek pripadalo župi 
u Karpinišu. Kao bogoslužni objekt služila je ke- 
čanskim Hrvatima do 1926. jedna prostorija u ško- 
li. Te je godine troškom mještana od dva milijuna 
leja sagrađena crkva posvećena sv. Katarini. Glav- 
ni oltar, u vrijednosti od 150.000 leja, darovao je 
Đuro Vojkica, a orgulje koje su stajale 217.000 leja, 
dar su Franje Mikšića-Števinog.“ Sa svojim župni- 
cima iz Karpiniša Hrvati u Keči nisu imali sreće. 
Ti su župnici bili odreda Mađari te su se u vršenju 
bogoslužija služili samo mađarskim jezikom, na- 

mećući ga tako svojim vjernicima filijale u Hrv. 
Keči. Tako je to trajalo sve vrijeme pod mađarskom 
vladavinom. No, ni nakon I svjetskog rata nije se 
stanje poboljšalo, pa Adam-Mikšić-Hodi, predsjed- 
nik rkt. crkvene općine, strahuje da će Hrv. Keču 
zadesiti zla kob Radnje i Čenije u kojima je zbog 
odnarođenja našeg življa najvećma nestalo.“ Žup- 
nik iz Karpiniša stoji ih godišnje 7.500 leja, a ne 
zna ni riječi hrvatski već »... nam u našoj crkvi 
evo, nakon preko 18 godina što nismo pod mađar- 
skom vlasti (...) vlada (....) još uvijek mađarski 
jezik ...« Borba za uvođenje hrvatskog jezika u cr- 
kveno-bogoslužnu praksu potrajat će još koji de- 
cenij, pa će tek sredinom sedamdesetih godina za- 
vršiti onako kako to odgovara etničkoj realnosti 
hrvatskog dijela sela. Danas se misni obred vrši na 
hrvatskom književnom jeziku, a pjeva se i moli na 
domaćem govoru, dok se propovijed obavlja na ma- 
đarskom, jer župnik slabo vlada našim jezikom. 


Nakon Pejinog odlaska u mirovinu službuje na 
hrvatskoj školi učitelj Radislav Maksić (od velja- 
če do srpnja 1941), po narodnosti Srbin. Pod jesen 
te godine preuzima učiteljsku službu Jozo Srzić, 
Hrvat iz okolice Makarske, dotada učitelj u kara- 
ševskom selu Ravniku. On je, s još četiri hrvatska 
i trideset srpskih učitelja iz Jugoslavije, došao u 
Rumunjsku nakon sklapanja spomenute školske 
konvencije kojom je predviđeno da će do osposo- 
bljavanja rumunjskih građana za rad u školama 
naše narodnosti tu nastavu izvoditi učitelji iz Ju- 
goslavije. Za njegovo je vrijeme kečansku hrvatsku 
školu pohađalo oko 30 đaka, a bila je obavezna u 
trajanju od sedam godina. Njegovi kečanski uče- 
nici koji su danas ljudi u muževnim godinama sje- 
ćaju ga se kao dobrog narodnog učitelja. Zbog po- 
znatih prilika izazvanih I B — politikom tadašnjih 
rumunjskih vlasti Srzić napušta 1948. Keču, a uči- 
teljicom postaje Mila Mikšić, r. Vincekova iz Keče. 


4% P, Vlašić: Hrvati u Rumunjskoj, Beograd 1928, str. 
14. 


“A, Mikšić: Crkveno-školske prilike Hrvata u Rumunj- 
skoj, »Jutarnji list«, Zagreb, 1. III 1936. 

Učitelj Jozo Srzić sa svojim đacima u Keči, školske godine 
1942/43. 


Do 1951, do kada je ona učiteljevala broj je dje- 
ce u četiri razreda pao na 16. Sve predmete preda- 

vala je na hrvatskom, a rumunjski se učio kao 
predmet. Nastavu je inspicirao nadzornik za naše 
škole u tom kraju Joca Ćosić, poznati kulturni rad- 
nik među šokačkim Hrvatima u Rekašu. Udžbenici 
na našem jeziku, te za rumunjski, dolazili su iz in- 
spektorata za naše škole. Djeca, došavši u prvi raz- 
red, besprijekorno su vladala hrvatskim što je sva- 
kako bila posljedica služenja materinskim jezikom 
u domovima kečanskih hrvatskih obitelji. 


Godine 1951. hrvatska je škola zatvorena. Uče- 
nici koji su je te godine pohađali prešli su u kečan- 
sku srpsku školu koja se održala do 1960. godine. 
Te godine počela su hrvatska i srpska djeca poha- 
đati rumunjsku osnovnu školu i tako je i danas. 


Prestankom rada hrvatske škole ugasila se i dru- 
ga važna ustanova koja je kroz stoljeće i pol, u 
uvjetima otrgnutosti kečanskih Hrvata od matičnog 
naroda, čas s manje a čas s više uspjeha stajala na 
braniku naše riječi i narodne svijesti u Hrv. Keči. 
U pojedinim razdobljima svog postojanja njen je 
rad bio ozbiljno ometan, pa su se njena hrvatska 
obilježja svodila samo na činjenicu da su njeni đaci 
hrvatske narodnosti. Čim su pritisci odnarođivanja 
jenjavali, naša je riječ u njoj opet stala odjekivati. 
Kad je ona posve zamukla, značilo je to težak uda- 
rac nacionalnom identitetu hrvatske zajednice u 
Keči. 

Hrvatska kečanska društva svojim su postoja- 
njem i radom osnaživala osjećaj pripadnosti narodu 
iz kojeg su potekli pradjedovi kečanskih Hrvata. 
Zahvaljujući tim društvima kulturnoj je javnosti u 
matičnoj zemlji bilo omogućeno djelotvorno poma- 
ganje ove naše narodne grane u njenim naporima 
da se održi. Zasluga je tih društava da su, predvo- 
deći kečanske Hrvate, uspijevala suzbijati asimila- 
torske težnje koje su dolazile od brojčano jačih et- 
ničkih skupina u tom kraju. Njihov doprinos odr- 
žavanju nacionalne svijesti i očuvanja materinskog 
jezika bio je od iznimnog značenja. Od kada u selu 
na mjestu hrvatske škole i većine društva zjapi pra- 
znina, otežano je čuvanje našeg jezika i drugih obi- 
lježja narodnog bića, pa se otada negativan razvoj 
na tom polju nastavlja. 

NEKI NARODNI OBIČAJI 


Život u obiteljskim zajednicama okupljenim u 
selu, u prošlosti, i stoljetna vezanost za zemlju, bili 
su praćeni mnogim narodnim običajima i vjerova- 
njima. Tu su baštinu kečanski Hrvati donijeli u no- 
vu banatsku domaju i nastavili je njegovati kroz 
cijelo 19. stoljeće. Utjecaji narodnosti uz koje žive 
bili su neizbježni pa je dolazilo do preuzimanja tu- 
đih običaja i do modificiranja ili pak napuštanja 
vlastitih. 

Održavanje godišnjih običaja o vjerskim blag- 
danima i drugim praznicima, te životnih, uz rođe- 
nje, ženidbu i smrt, trajalo je u svom intenzitetu 
sve do početka ovog stoljeća, a u daljnjem razdo- 
blju, nakon I svjetskog rata, sve se to pomalo sma- 
njivalo, da bi od kraja II svjetskog rata u većini 
nestalo. Da se sjećanje na davne običaje kečanskih 
Hrvata otimlje zaboravu, treba zahvaliti u prvom 
redu Adamu Mikšiću-Hodiju,?* a zatim Ani Mikšić- 
-Vincekovoj, r. Mikšić-Sučevoj,“ koji su autoru spre- 
mno iznijeli svoja zapamćenja. 


** Pismeno priopćenje Adama Mikšića-Hodija autoru, 
siječanj 1979. 

* Pismeno priopćenje Šime Mikšića-Vincekovog, po ka- 
zivanju majke mu Ane, od 24. XII 1978. 

Božićno doba započinjalo je na blagdan sv. Lu- 
cije (13. XII). Na taj dan, u rano jutro, domaćica je 
uzimala u ruke žerač, poduži štap za poticanje 
vatre, da bi njime iz kokošinjca istjerala kokoši. 
Time se mislilo postići da one ranije počnu nesti. 
Ovog se dana utvrđivalo da do Božića ima još samo 
12 dana, koliko je i u godini mjeseci. U te dane po- 
zornije su se promatrale vremenske prilike, pa se 
reklo da će vrijeme dogodine, po mjesecima, biti baš 
onakvo kakvo je bilo kojega od tih dvanaest dana. 
Uoči Badnjaka djeca su vikala: »Danas dan, zajtra 
dan, prikosutra Božić!« Na Badnjak (24. XII) dr- 
žao se strog post.“ Smjelo se jesti samo pogače, a 
odrasli muškarci mogli su se krijepiti rakijom. Na 
taj je dan selom išlo šestero djece koje je učitelj- 
-kantor podučio u crkvenom pjevanju. Djeca su no- 
sila betlem, koji su sami izradili od drveta i 
kartona. Navraćali su u svaku kuću pjevajući pjes- 
mu »Oj pastiri čudo novo« i pokazivali ukućanima 
betlem. Zatim su zapjevali pjesmu »Kakve stojas- 
nosti u Betlemu«, našto bi ih ukućani darivali nov- 
cem. Na odlasku su »betlemari« zapjevali i treću 
pjesmu, a ta je bila »Svim na zemlji mir veselje«. 
Pošto su dar spremili u svoju kasicu, djeca su od- 
lazila dalje. 

Muški članovi obitelji imali su toga dana pune 
ruke posla u stajama jer je trebalo nanijeti mnogo 
hrane i prostirke za marvu. U nadolazeće dane na- 
ime, ništa se u staje nije smjelo unositi a ni iz njih 
iznositi. Pred mrak je kućegospodar obišao sve sta- 
je, poškropio ih posvećenom vodom i u svaki kut 
bacio po jedan orah. Zatim se uputio u polja i na 
odaju i tamo blagoslov ponovio, u nadi da će iduća 
godina donijeti mnogo plodova. 


U to su vrijeme žene u kuhinji već dogotovile 
večeru. Kućegazda je tada prvi ušao u družinsku 
sobu, a za njim ostali članovi obitelji. Tu se čekao 


* Tradicionalni obiteljski godišnji post držao se u ku- 
ćama Mikšića uoči sv. Tri kralja (6. I), a u kućama Kau- 


rića na sv. Anu (26. VII). Koncem prošlog stoljeća ti su 
postovi plaćanjem misa u crkvi ukinuti. Pretpostavljamo 


da je običaj kućnog godišnjeg posta donesen iz starog za- 


vičaja. 

božić koji je u sobu unio najmlađi ukućanin. 
Bila je to jedna košarica napunjena zrnjem pšeni- 
ce, ječma, raži, zobi i kukuruza, a u to je bila zabo- 
dena goruća svijeća. Pod pazuhom druge ruke dr- 
žao je donosilac košarice rukovet slame umotan u 
stolnjak. Stupivši tako u sobu, čestitao je ukućani- 
ma Božić, zaželjevši im dobro zdravlje, te da im po- 
lje u izobilju rodi, a marva da se isto tako plodi. 
Nakon zajedničke molitve izvuku se iz rukoveti 
dvije najduže slamke pa se prekrižene stave na stol. 
Ovim je trebalo iskazati želju da lan dogodine na- 
raste visok.“ Stolnjakom u kome je bila slama po- 
krije se stol, na što dođe kolač-pletenica koji tu 
ostaje sve do Nove godine. Preostala slama stavi 
se pod stol kao i košarica sa zrnjem. Sve će to, kad 
prođu blagdani, ukućani dati marvi da pojede. Uno- 
šenje božića u kuću nekad se oglašavalo pucnjem 
iz puške, a s pucnjavom se nastavljalo i dok se ve- 
čeralo. 

Večera počinje tako da svaki ukućanin pojede 
po jedan češanj bijelog luka umočen u med, čime 
će se obraniti od svake bolesti vrata (grla). Zatim 
na stol dolazi riblja čorba, pa mlinci, rezanci s ora- 
sima ili makom, te kobasice s hrenom. Za sve vri- 
jeme večere na stolu gori svijeća iz košarice, a sada 
se, pošto je večera završena, ugasi i to tako da se 
zabode u zrnje u košarici. Na vrući vrh voštanice 
uhvati se zrnje, pa kojega se nabroji najviše, ta će 
žitarica dogodine najbolje uroditi.  Kućegospodar 
zatim baca po sobi orahe, a ukućani, napose djeca, 
trude se da ih što više skupe. Zatim ih razbijaju, i 
ako je jezgra u prvoga zdrava, dotičnog će člana 
obitelji dogodine zdravlje dobro služiti. Jedenjem 
oraha s medom završava se ovaj veseli dio večeri. 
Do pol noći nije se išlo spavati. Djeca su se među- 
sobno zabavljala dok nisu pozaspala, dok su stariji 
čekali da se oglasi crkveno zvono što je bio znak 
da se pođe na polnoćku. 

Na Božić ujutro, čestitari iz siromašnijih kuća, 
dolazili su pred kućna vrata imućnijih suseljana i 





. " Vidi Milovan Gavazzi: Godina dana hrvatskih narodđ- 
nih običaja, sv. Il, Zagreb 1939, str. 23, 34, 47—48. 

svoju čestitku izražavali ovako: »Pi-pi, gusu-gusu, 
me-e-e, be-e-e, mu-u-u, i-h-a-ho...« Oponašanje gla- 
sova domaćih životinja i peradi ukazuje na bavlje- 
nje njihovim uzgojem. I djeca bi se tog dana jav- 
ljala: »Danas dan, zajtra dan, prikosutra Božić van!« 
Oba božićna dana nije se u kuću smjelo ništa uno- 
siti, a ni van iznositi. Tek trećeg dana uzimala se u 
ruke metla i kuća se čistila i pospremala, a tako i 
staje. 

Ovo se vrijeme svršavalo blagdanom Triju kra- 
ljeva (6. I). Uoči toga dana morale su djevojke-uda- 
vače postiti, a navečer prije spavanja, stavljale su 
pod jastuk na uzglavlju razne predmete da bi u snu 
mogle vidjeti hoće li se te godine, i za koga, udati. 
Običaj je bio da se toga dana peku krotfli, pok- 
ladice. U tri kolača stavljao se u svakoj kući po nov- 
čić, pa oni koji ih nađu, bit će »kraljevski« sretni. 

Nakon ovog blagdana slijedio je blagoslov kuća. 
U sobi u kojoj je svećenik ulazio, praćen dvojicom 
dječaka-ministranata, gorjela je svijeća, a uz križ 
na stolu nalazio se i komadić kruha i grumen soli. 

Iza božićnih blagdana počinjala su prela. Dje- 
vojke i momci, a i mlađi bračni parovi, odlazili su 
večerom, dva, tri puta tjedno, u kuću gdje se držao 
taj skup. Bilo je tu i starijih žena koje su prele, 
dok su mlađe žene bile zabavljene ručnim radom, a 
muškarci su vodili duge razgovore. Mladež je pje- 
vala i zabavljala se. Već početkom ovog stoljeća 
djevojke u Hrv. Keči nisu više znale presti. 


Četiri dana što su neposredno prethodila pokla- 
dama fašnjaku, bili su posebno obilježeni. Sri- 
jeda uoči poklada zvala se vrteča sreda. Toga 
dana nije se u kući ni u gospodarstvu ništa smjelo 
okretati, pa ni kola voziti, ni bilo kakav stroj s ko- 
tačima pokrenuti da marva ne bi dobila vrtogla- 
vicu. Slijedi potom četvrtek lakomec kad 
je išla »šunka u lonec«. Ovoga dana moralo se de- 
vet puta jesti da čovjeku jedna noga ne bi ostala 
kraća. Poglavito su djeca pazila da ne propuste koji 
od obroka, jer šunku skuhanu u komadu trebalo 
je pojesti. Na šantavi petek pozorno se pa- 
zilo da se ne skače i ne pleše kako se ne bi ošepa- 
vilo. Zadnji dan pred poklade zvao se mišja su- 

bota, kad se u kući vodilo računa o tome da se 
ne tka, ne plete, ne šije i ne prede, jer bi sve to po- 
jeli miševi. 

Tri pokladna dana bili su dani zabave i veselja, 
kad se »igralo na bal«. U srijedu nakon toga, na 
Pepelnicu, momci su se, vraćajući se sa zabave pra- 
ćeni tamburašima, navraćali u kuće u kojima je bilo 
djevojaka da bi ih »popelili«. Sobom su naime no- 
sili jedan tanjur pun pepela koji su prethodno po- 
škropili rakijom, i onda pepelom pomazali djevoj- 
ku po čelu. U kućama su bili ponuđeni pićem i da- 
rivani jajima. Kad su obišli sve djevojačke kuće, 
odlazili suu birt, i tamo naredili da im se od do- 
nesenih jaja pravi pražetina, tj. kajgana. 


U vuzmeno, tj. korizmeno vrijeme, do Us- 
krsa, nije bilo zabava ni plesa. Nedjeljom poslije 
podne, momci i djevojke skupljali su se u selu na 
mjestu zvanom barok, koji se nalazio obično u 
nekom poprečnom sokaku ili na kraju sela. Tu su 
se igrali raznih igara. Navlastito je bila omiljela 
igra loptom. Za to je bila potrebna drvena lopatica 
slična reketu, te lopta ušivena u kožu ili čohu, u 
veličini stisnute šake. Glavni je igrač bio onaj s 
lopaticom kome je sa suprotne strane suigrač ru- 
kom loptu dobacivao, a ovaj ju je lopaticom udario, 
šoral. Lopta je u visoku luku letjela na drugu 
stranu gdje su je, u polju, čekali ostali igrači. Tko 
ju je uhvatio, išao je na drugu stranu da je šora. 


U isto to vrijeme mladež se zabavljala i drugim 
igrama, a jedna od njih je žabec. Momak ili dje- 
vojka u ulozi žapca stoji leđima okrenut sudionici- 
ma igre u parovima. Dižući ruke, on viče: »Žabec!« 
Zadnji par trči nato prema naprijed i kad razdvo- 
jeni prođu žapca, on trči za jednim od njih. Uhva- 
ti li ga, ide s njime natrag u red parova, a onaj koji 
je ostao sam, postaje žabec. Uz ovu igru čula se i 
pjesma »Molte boga velike devojke« koja glasi: 


Molte boga velike devojke, jo-jo-jo, 
da se vedro nebo naoblači, jo-jo-jo, 
da se spusti kiša iz oblaka, jo-jo-jo, 
da istera babe iz sokaka, jo-jo-jo, 

da si momci cure prate, jo-jo-jo, 
a da babe ne klevete, jo-jo-jo. 


U igri zvanoj bubanjica sudjelovalo je više 
mladića i djevojaka koji su, držeći se za ruke, či- 
nili kolo. Dvoje njih međutim, trčalo je oko kola 
pri čemu je drugi udarao, bubal, prvoga rukama 
po leđima. Taj je primao udarce sve dok netko iz 
kola nije istupio, njega zamijenio i počeo bubati 
onoga koji je to dotada činio. 

Na baroku se igrala i igra vinor, praćena pje- 
vanjem istoimene pjesme. Mladi su se podijelili u 
dvije skupine koje su stale u dva reda jedan nasup- 
rot drugom, na razdaljini od 6—7 m. Pri tome su 
se sudionici igre čvrsto držali za ruke. Jedna dje- 
vojka se oglasi pjesmom: »Oj vinore, vinore!«, dok 
druga sa suprotne strane odgovara: »Čujem, čujem 
vino!« Prva nastavlja: »Pošto vam je vino?« Druga 
uzvraća: »Eto tak, jopet tak, kako vam je drago«. 
Prva nastavlja: »Nam je drago lepog Janka.« Nato 
prozvani mladić izlazi iz svog reda pa trči prema 
grupi koja ga je pozvala u namjeri da se probije 
kroz njihov red i uzme jednu djevojku te je sobom 
povede u svoj red. Ako u tome ne uspije, mora os- 
tati u tom drugom redu. Igra traje dok jedna od 
skupina ne ostane na 2—3 igrača. Ova se igra kao 
i sve prethodne, osim šoranja lopte, igrala samo 
među Hrvatima. 


U četvrtak pred Uskrs zavežu se crkvena zvona 
i ona se neće oglasiti do subote pred večer. Umjesto 
zvona za najavu početka molitvi služilo je to k o- 
lokalo. Bila je to daska od tvrdog drveta koju 
su objesili pod zvonik (još prije gradnje crkve u 
Hrv. Keči). Taj zvonik nalazio se na stazi neposred- 
no uz zgradu Doma, a sastojao se od četiri jaka 
stupa ukopana u zemlju, visine 3—4 m. Na stupo- 
vima, na četiri ugla, postavljene su gore vjenčanice 
koje su stupove povezale, a iznad njih dizao se če- 
tverostrešni krov od daske. Pod njim je bilo učvr- 
šćeno zvono. Zvonilo se sa zemlje potezanjem užeta 
koje je bilo vezano za vrh zvona. Djeca su dakle, 
dolazila do zvonika i sa dva drvena čakanca ili 
čekića, kad je trebalo, udarala u dasku. Misli se da 

je ovaj običaj primljen od pravoslavnih Rumunja 
i Srba koji i danas pred svojim crkvama u Keči na 
taj dan »tokoloču«. Tako je to potrajalo do 1922. 
kad je učitelj-kantor Julije Knežević, umjesto toko- 
lokala, uveo škrebetaljku ili čegrtaljku. 


Idućeg dana, to jest u petak, ništa se nije radilo, 
a jele su se samo kokice i pila medena rakija. U su- 
botu kad se u predvečerje oglasilo zvono, djeca su, 
djevojke i mladići hrlili k bunaru gdje su se u vodi 
iz vedrice umivali, da im koža na licu ne bude pje- 
gava i hrapava. Potom su svi išli u crkvu. Šareno 
obojena jaja koja su toga dana djeca na dar dobi- 
vala pričinjala su im posebno veselje. Njima su se 
naime, tuckali ili ćokali, pa čije je jaje u tome 
napuklo, morao ga je dati onom tko ga je razbio.“ 


Od jela u te dane rado su se jeli kalašuni, 
jelo od tijesta u koje se umatao kravlji sir, što je 
potom bilo izrezano na manje komade i onda ku. 
hano. Ovo jelo bilo je u Keči poznato samo kod 
Hrvata. 


Jurjev dan (23. IV) označavan je u Hrv. Keči 
običajem  polivanja u čemu su sudjelovali 
momci i djevojke, ali i mlađi ljudi i žene. Svaki je 
momak na svom bunaru napunio vedro vodom, te 
ga stavljao do dvorišnih vrata, vratonca, iza 
daščane ograde, prošča, i čekao da naiđe neka 
djevojka. Kad ju je dočekao, izlio je na nju vodu 
iz vedra. No ni djevojke nisu ostajale dužne. Spre- 
mivši vedro puno vode za vrata, znale su je izliti 
na mladića koji je prošao ispred kuće. Ako bi ta 
djevojka polivenom mladiću dopala šaka, on bi je 
priveo k bunaru te je vodom iz korita dobro na- 
kvasio. 


Kad je na taj dan pao prvi mrak, mladići i dje- 
vojke palili su na stazi pred kućama vatre od sla- 
me i kukuruzovine. Mladi su preko vatara morali 
Skakati, a i krave na povratku s paše trebale su 
prijeći preko vatre da im na vime ne bi došla bolest 
zvana poganec. Mrzovoljnoj ženi muž je preko 


# M. Gavazzi: Isto, sv. I, str. 28—29. 

godine prijekorno znao reći: »Na Đurđevdan nisi 
skakala vatru pa si mesto krave dobila poganec.«* 

Sjećanja na običaje u povodu rođenja sasvim su 
oskudna. U starije vrijeme davali su muškom dje- 
tetu na krštenju obično ime nekog pretka, većinom 
djeda ali i oca, ili mu je nadjeveno ime sveca koji 
je padao na dan rođenja ili krštenja. I ženskoj su 
djeci davana svetačka imena. U izboru imena imao 
je udjela i kum, odnosno kuma. Već od sredine 
druge polovice 19. st. mladoj su ženi starije uku- 
ćanke opetovano govorile da je sramota imati više 
djece. U tome su najrevnije bile svekrve i muževe 
tetke i bake. Zna se da u prisutnosti starijih uku- 
ćana nije bilo uputno da se otac nježnije odnosi 
prema svom malom djetetu. To se prepuštalo majci. 
Djecu su uz majku podizale i bake, kako one u kući 
tako i one u majčinom rodu. Djeca predškolskog 
uzrasta boravila su u kući, rijetko su ih roditelji 
vodili na odaju ili u polje. Bake su ih zabavljale 
sjedeći u družinskoj sobi ili na dvorištu i pritom 
kazivale pjesmice. To se kazivanje ponavljalo više 
puta dok dijete ne bi pjesmicu zapamtilo i počelo 
je recitirati. Evo nekih pjesmica koje su djeci još 
donedavno kazivane: 


Potukli se vrapci u popinu bašču. 

Popa uzme lopatu- udri gusku po vratu. 
Guska viče ga — ga, nemoj popo zaboga! 
Dati ću ti jaje. — Koje je to jaje? 
Odnela ga devojka. — De je ta devojka? 
Otišla je putom. — De je taj put? 

Zarasla ga trava. — De je ta trava? 
Popasle ju ovce. — De su te ovce? 

Kod svetoga Nikole, koj pravi ikone. 


Čikino dete, što ga ne zovete? 
Mi smo ga zvali, šećera mu dali. 
Levo, desno, slama, seno, 

zob, zob, neka bude zob! 


* B. Vujkov: Isto, str. 360. 

Puna kola sena. 

Ja seno krave, krava mene mleka. 

Ja mleko mačke, mačka mene smole. 
Ja smole šušteru, šušter mene cipele. 
Ja cipele gospoje, ona mene novce. 
Ja novce birtašu, birtaš mene vina. 
Ja vino popijem i tu čašu razbijem. 


Sa sedam godina djeca su polazila mjesnu hrvat- 
sku školu. U slobodno vrijeme, u to doba kao i dok 
još nisu pohađala školu, dječaci i djevojčice rado 
su se igrali igre zvane žmurci ili ipačeopa- 
če. Na sokaku ili u nečijem dvorištu jedan je od 
njih bio određen da žmiri. On bi se sagnuo i nag- 
nut na neki zid ili drvo iz sveg glasa vikao: »Ededem 
bededem bed (ti si mali zec ti si mala brabuljačka) 
ededem bededem bed«. Kad je to nekoliko puta po- 
novio, pošao je u potragu za suigračima koji su se 
u međuvremenu kojegdje posakrivali. Koji je od 
njih uspio neopažen dotrčati na polazno mjesto, 
spasio se, a kojega bi žmiritelj prvoga otkrio, taj bi 
išao na njegovo mjesto žmuriti. 

Grupa dječaka, njih deset do petnaest, igrala se 
porke (rum. porc-svinja). Na sredini igrališta na- 
lazila se jedna rupa, a oko nje u krugu, na 3—4 m 
udaljenosti, više manjih rupa, u razmacima od po 
2—3 m. Uvijek je morala biti jedna rupa manje no 
što ima igrača. Oni su držeći u rukama svoje šta- 
pove započinjali igru od srednje rupe u kojoj je 
ležala krpena ili u novije vrijeme gumena lopta. 
Stojeći oko jame s loptom, igrači su uglas kazivali, 
često i na mađarskom, ovo. »Kulje kuvamo svinja- 
ma (a svinjaru ništa ne damo) samo jedno g... o0«. 
Ponovivši to tri puta, na izgovor posljednje riječi 
pohitali su u krug kako bi svaki zauzeo po jednu 
rupu stavljanjem vrha štapa u nju. Onaj koji je 
ostao bez rupe postao je svinjarom. On je mo- 
rao poći po loptu koju su suigrači zauzevši sebi ru- 
pe, uspjeli u međuvremenu izbaciti iz srednje jame 
i hitnuti je daleko iz kruga. Dok je svinjar štapom 
gurao loptu u jamu, njegovi suigrači su mu se ru- 

gali i nastojali da mu loptu svojim štapovima otmu 
i odbace ponovo što dalje izvan kruga. Svinjar je 
za to vrijeme pazio hoće li koja jama na trenutak 

ostati prazna pa da je on zauzme. Ako bi mu to po- 
šlo za rukom, prestao bi biti svinjarom, a tu je du- 
žnost nastavio vršiti onaj suigrač koji je ostao bez 
rupe. Ako je svinjar uspio dotjerati loptu do sred- 
nje jame i u nju je smjestiti, on je svoj posao oba- 
vio pa je igra krenula ispočetka. Porke su se dje- 
čaci igrali na dvorištu u selu i na odaji — salašu. 


I kačka je dječačka igra u kojoj su sudjelo- 
vala dvojica. Jedan od njih donio je sobom kačku, 
valjkasto drvce, dugo oko 15 cm, zašiljeno na oba 
kraja. To je stavio na zemlju poprečno na plitko is- 
kopanu dugoljastu rupu. U ruci je imao štap dug 
50—60 cm, stanjen na jednom kraju. Njime je hit- 
nuo kačku u polje gdje ju je čekao suigrač. Pošto 
ju je uhvatio, odnosno podigao sa zemlje, bacao ju 
je natrag da pogodi štap položen preko rupe. Ako 
ga je doista pogodio, odlazio je da on kačku baca s 
pomoću štapa, a onaj je drugi došao na njegovo 
mjesto. Dogodi se da igrač iz polja kačku ne po- 
godi. Tada suigrač stavi kačku u jamu tako da je- 
dan njen kraj viri iz nje. Potom je udari štapom, i 
dok je ona u zraku, nastoji je udariti što više puta 
može. To poigravanje kačkom donosi igraču bo- 
dove: nakon prvog udarca jedan, nakon drugog de- 
set, nakon trećeg sto, nakon četvrtog tisuću itd. 
Kad vidi da mu zadržavanje kačke u zraku neće 
više biti moguće, udari je iz sve snage štapom kako 
bi ona što dalje odletjela. Tada koracima mjeri ra- 
zmak od jame do kačke, i to u vrijednosti jedinice, 
desetice, stotice ili tisućice, ovisno o tome koliko je 
bodova igrač osvojio dok se poigravao kačkom. Ako 
se npr. poigrao dva puta, osvojio je sto bodova, a 
kačka je nakon posljednjeg udarca pala na 12 m 
udaljenosti, tada je osvojio ukupno 112 bodova. 
Onaj sudionik u igri koji je u toku nadmetanja sa- 
kupio više bodova, uzimao je kačku u lijevu ruku, 
bacio je malo uvis i nato je štapom udario da od- 
leti što dalje. Kad je ovo ponovio još dva puta, spu- 
stio je štap preko jame. Pobijeđeni suigrač je mo- 
rao otići do kačke, podići je sa zemlje i staviti u 
zube te na jednoj nozi doskakutati do rupe. Tu je, 
sagnuvši glavu, ispustio kačku iz zuba kako bi pala 
i pogodila štap, sve još uvijek stojeći na jednoj no- 

zi. Ako kačkom štap ne bi pogodio, ili ako bi u za- 
boravu spustio nogu, nije bio gilt, pa je prijenos 
kačke na opisani način morao biti ponovljen. 


Igra popika (rum. popic — komadić drveta) 
nazvana je po valjkastom drvu dužine oko 30 cm, 
promjera 10—12 cm, koje je bilo s obje strane rav- 
no zarubljeno. Sudionci igre povukli su preko ig- 
rališta ravnu crtu, i uz nju se, njih desetak, jedan 
do drugoga poredali. Svaki je desnom rukom Ppri- 
državao svoj štap koji je donjim krajem bio oslo- 
njen na palac desne noge. Igrači su štapove zama- 
hom noge izbacivali u pravcu popike postavljene 
na oko 20 m udaljenosti od crte. Čiji je štap pao 
njima najbliže, taj je prvi postao popikaš, tj. ču- 
var popike. Pošto su igrači uzeli svoje štapove i 
vratili se na svoja mjesta iza crte, počeli su iz ru- 
ku redom bacati štapove k popici kako bi je sru- 
šili. Ako bi to nekom uspjelo, oni koji su već bacili 
štapove, potrčali su da ih uzmu. Za to je vrijeme 
popikaš morao podići popiku i postaviti je na njeno 
mjesto. Usto je pazio da nekoga suigrača dodirne 
svojim štapom i sebe tako oslobodi dužnosti popi- 
kaša. 

Zimi, u nečijoj sobi, igrali su se dječaci i dje- 
vojčice mutave muzike. Tu je u krug stalo 
7—8 sudionika te igre pa je najstariji među njima 
brojao do deset dodirujući pri tome redom suig- 
rače. Tko je brojanjem označen sa deset, izlazio je 
iz kruga. Igrač koji je posljednji ostao s brojite- 
ljem postao je mutava muzika. Ovo odabiranje mo- 
glo se vršiti i tako da je brojitelj skandirao slije- 
deće stihove: »Od ormara do ormara (do dva cara 
carevina) už, muž, puž kerekeš (da pukneš deset)«. 
Koga bi dodirnuo pri izgovoru posljednjeg sloga, 
bio je mutava muzika. Njemu su tamnom mara- 
mom povezali oči, a potom su se suigrači posakri- 
vali koje gdje po sobi. Igrač s povezom kretao se 
nasumce sobnim prostorom ne bi li uhvatio koga od 
suigrača. Kad bi čuo korak ili prigušen smijeh ne- 
koga od njih, upućivao se na tu stranu. Ako bi ko- 
načno na nekoga natrapao i uhvatio ga, ovaj je tada 
dobivao povez na oči i postao mutava baba. 

Dječaci su se katkad igrali žandara i ]lo- 
pova, obično u nečijem dvorištu, na sokaku ili na 
staroj štaciji — željezničkoj stanici. Stali su u vr- 
stu i jedan po jedan iz nje izlazili, svaki na jednu 
stranu, tj. u grupu žandara i lopova. Lopovi su se 
potom razbježali, a žandari su pošli da ih traže. Pri- 
likom hvatanja neki je od lopova znao pružiti ot- 
por pa bi ga žandari onda morali svladavati. Igra 
je trajala dok i posljednji lopov ne bi bio otkriven, 
uhvaćen i doveden u zatvor, koji se nalazio negdje 
u kutu šopre, kotarke ili tora, a nekad i na otvo- 
renom gdje je na označenom mjestu uhvaćeni lo- 
pov morao ležati. 


U ovim igrama sudjelovala su hrvatska djeca 
najčešće sama. Katkad su im se znali pridružiti i 
njihovi vršnjaci i vršnjakinje njemačke i mađarske 
narodnosti koji su također pohađali hrvatsku školu 
pa su se s hrvatskom djecom poznavali. 


O sklapanju braka odlučivali su u starija vre- 
mena roditelji. Djevojci, odnosno momku, kratko 
je rečeno: »Spremi se za prsten!« Ako je put tome 
ipak trebalo utirati, pošiljani su u djevojčinu kuću 
snuboki, provodadžije. Ovi momkovi izaslanici 
hvalili su ženika, njegov rod i kuću. Kad su uspje- 
šno obavili svoj posao i u znak toga donijeli mom- 
ku od djevojke jabuku, išli su mladićevi roditelji, 
a nekad i on s njima, u prosidbu. Ako je tom pri- 
likom na pitanje svojih roditelja hoće li poći za 
tog momka djevojka potvrdno odgovorila, vratio 
joj je mladićev otac njenu jabuku u koju je bio 
zaboden zlatnik od 5 ili 10 forinti. Ona je na to na- 
darila budućeg svekra i svekrvu sa po jednom ma- 
ramom. Ovim je činom djevojka bila isprošena. 
Naskoro se, na ugovoreni dan i pošto su se rodite- 
lji momka i djevojke dogovorili oko djevojčinog 
tala, tj. miraza u zemlji, održe i zaruke. Na ručku 
koji prirede mladenkini roditelji gosti su najuža 
momkova rodbina kao i ona s djevojčine strane. 
Momkovi roditelji nadare buduću snahu novcem, 
a mladoženja daruje mladoj prsten. Iza toga se mo- 
mak i djevojka prijave u općini i u crkvi da će se 

uzeti. U tri iduće nedjelje mladenci budu u crkvi 
oglašeni, oni se uzivaju, dok sami za to vri- 
jeme ne idu u crkvu. 

Hrvatske svadbe  (Kečani kažu svabde) u 
Keči bile su prilika da se sav rod nađe na okupu, a 
kako su skoro sve obitelji bile u bližem ili daljem 
srodstvu, to je broj uzvanika bio velik, rijetko ma- 
nji od 100, a često i do 200. Koji dan prije svadbe 
obilaze u mladoženjino ime dva mladića s čuturom 
vina njegovu svojtu i pozivaju na veselje, tj. 
u svatove. Pripreme za svadbu znale su trajati u 
obje kuće, a naročito u mladoženjinoj, po nekoliko 
dana: klalo se više svinja, tele i mnogo peradi, a 
pekli su se i »kuglofi« s grožđicem i razne pite, a 
u novije vrijeme i torte i raznovrsni kolači. Dan 
uoči svadbe mladoženja je u pratnji nekoliko mla- 
dića i djevojaka odlazio kolima do mladenke da bi 
odonud prevezao kući namještaj, odjeću i poste- 
ljinu, mladenkin štafir, koji ona donosi u novi 
dom. Tom prilikom žene su u mladenkinom dvo- 
rištu privezale za svaka kola po nekoliko starih lo- 
naca koji su putem za vrijeme vožnje udarali o kola 
i lupali. Time se htjelo pokazati da od mlade ne 
ide samo novo i lijepo nego i nešto staro i ružno. 

Ovaj čin prevoženja mladenkine opreme bio je 
praćen velikim veseljem. 

Na dan svadbe izjutra sakupe se kod mladože- 
nje svatovi, te u povorci, u pratnji tamburaša, a u 
imućnijim kućama joši svirca, tj. gajdaša, kre- 
ću po kuma i kumu, a zatim po starog svata i sta- 
rojku, starosvaticu. Po povratku u mladoženjin 
dom goste se i vesele, a prije polaska mladenki 
mladoženja se oprašta od roditelja, svojte i prija- 
telja, te od svoga momaštva. Zatim kreće svatov- 
ska povorka uz svirku, pjesmu i vrisku mladenki- 
noj kući. Tamo svatovi posjedaju za stol u jednoj 
većoj sobi, a mladoženja pođe s kumom i kumicom, 
te starim svatom i starosvaticom u drugu sobu gdje 
ih čeka mladenka s roditeljima i bližom rodbinom. 
Mladoženja ljubi tasta i punicu u ruku i zahvaljuje 
im se što mu daju svoju kćer za ženu. Za to je vri- 
jeme mladenka skrivena negdje u kutu iza peći. 
Mladoženjina pratnja je traži, a rodbina mladenki- 
na podmeće im neku žensku spodobu ružno odje- 
venu i peruškama okićenu koju ovi dakako, odbi- 
jaju. Konačno otkriju i mladenku pa sad mlado- 

ženja očituje pred njom i svima prisutnima svoju 
sreću što je eto došao dan i čas kad će mu izab- 
ranica postati ženom. Pošto su tamburaši otpjevali 
kratku pjesmu »Izvedi brate, seju za ruku (ja bi 
je izveo, ali mi je žao) kad ti je žao, zašto si je 
dao?«, mladenka se oprašta od roditelja, sve rod- 
bine, svojih družica i vlastitog djevojaštva. Zatim 
sa svima prelazi u veliku sobu gdje ih čekaju ostali 
svatovi. Kad su svi posjedali za bogatu trpezu, do- 
laze dvije djevojke ili mlade žene s košarom punom 
umjetnih cvjetova i nude svakom svatu s mlado- 
ženjine strane da kupi po jedan cvijet. Nudeći go- 
vore da su cvjetovi skupi jer je mlada uložila mno- 
go truda zalijevajući ih. Kum i kuma kupuju cvje- 
tove prvi, i to za mladence. Svojom rukom pričvr- 
šćuje mladenka cvijet mladoženji na grudi, a nju 
okiti kuma. Dođe tako vrijeme da se uz pjesmu po- 
đe na vjenčanje. To se prvo obavlja u općini, a za- 
tim u crkvi. Pošto se oprostila od roditelja i rod- 
bine, kreće mladenka u pratnji mladoženje i svih 
svatova i dakako, tamburaša na vjenčanje. Ako se 
ide pješke, mladu pod ruku vodi brat il bratić, a 
mladoženju sestra ili sestrična. Ako se voze kolima, 
sjede isto ovako raspoređeni. Dok se mlada penje 
u kola, pjeva se pjesma »Metla nogu na potegu, pa 
sve viče neću / a na kuma namiguje da se kola kre- 
ću.« Na putu na vjenčanje pješice pazi neka starija 
ženska osoba da netko pred mladencima ne bi pre- 
šao put. Kum putem baca sitan novac, a kuma 
bombone, što djeca s veseljem kupe. Po obavlje- 
nom vjenčanju u crkvi čestitaju svi svatovi mla- 
dencima, a za cijelo to vrijeme mladoženja čvrsto 
drži mladu pod ruku da netko ne bi između njih 
prošao, a to ne bi bilo dobro. Odavde se svatovska 
povorka uputi prema mladenkinoj kući. Usput se 
navrate u krčmu gdje kum časti sve svatove pivom. 


Kod mladenke čeka svatove obilat ručak koji se 
otegne i do kasno popodne. Između jela svatovi pje- 
vaju i plešu. Tako stigne i večer kad svatovi, mla- 
doženjini uzvanici, s mladom polaze k mladoženji. 
Oprostivši se od roditelja i rodne kuće, što je redo- 
vito popraćeno suzama, kreću svi u dom mladože- 
nje, osim uzvanika s mladenkine strane koji će ne- 

što kasnije kao pogačari doći za njima. Na 
kućnom pragu mladoženjine kuće dočekuje mladen. 
ku, uz druge, i jedan dječak. On joj izuje jednu ci- 
pelu, a u nju mladenka stavlja novac i tako je ot- 
kupljuje. Tu je i mladoženjina majka koja u jed- 
noj ruci drži goruću svijeću a pod svakim pazuhom 
po jedan kolač-pletenicu što predaje mladenki. U 
sobu je moguće ući samo ako se u drveno korito 
napunjeno vodom koje stoji pred kućnim pragom 
baci novčić. Mlada, s pletenicama i svijećom prva 
ulazi u sobu, a za njom pošto plate skelu, i os- 
tali svatovi. U sobi svi posjedaju za stol. Prije ve- 
čere pije se rakija, a dok se večera, rakija i vino. 
Večera se najčešće sastoji od telećeg paprikaša, 
svinjskog pečenja te raznovrsnih kolača. Za vrijeme 
večeri stižu od mladenkine kuće pogačari (kažu im 
i podiči), a ime su dobili po tome što se govo- 
rilo da je za njih ostalo samo suhe pogače, jer su 
svatovi dok njih nije bilo, već sve pojeli. Poslije 
večeri na kumov poziv: »Dar!«, mladence darivaju, 
u čemu prednjače mladenkini roditelji i rodbina. 
I ostali svatovi trude se da svojim prilogom budu 
zapaženi. Kumov poziv se ponavlja, što on popra- 
ćuje svakojakim šalama, a to čine i ostali svatovi. 
Kada je darivanje konačno gotovo, kum prebroji 
skupljeni novac, našto mladenka pruži ruku i sa 
hrpe zagrabi onoliko koliko u šaku stane, i to je 
njeno. Uz novac darivaju se i odjevni predmeti, ku- 
ćanske potrepštine i slično. Sada nastaje veselje 
praćeno svirkom i plesom, i to potraje do jutra. 
Tada mladenka skida svoj vijenac, a žene iz mla- 
doženjine rodbine povežu joj glavu maramom. Na- 
kon toga odvedu je na bunar gdje se mlada umije. 
Svatovsko veselje nastavlja se cijelog tog dana. 
Uvečer se svatovi raziđu i time je pirovanje zavr- 
šeno.* 

Od običaja u povodu smrti poznat je onaj kad 
umrlom stavljaju u lijes popudbinu u obliku nov- 
čića. Običava se da se mrtvome stavi u lijes i nje- 
gov molitvenik. Naricanja ili zapevanja kod 


* Vrijeme svatova bilo je u pravilu u kasnu jesen, a 
posljednji mogući, stražnji dan svadbe bila je sv. 
Katarina (25. XI). 


9 Hrvati u Keči 129 


kečanskih Hrvata bilo je samo u najstarije vrijeme 
njihova boravka u Banatu, o čemu se dosada nije 
sačuvalo tragova. Dok mrtavec leži u kući na 
odru, dolazi se k njemu na čuvariju. Sva rod- 
bina naime, te prijatelji i prvi susjedi, sjede u sobi 
gdje je mrtvac. Do pola noći sjedeći uz nj priča se 
o svemu i svačemu, a od pol noći muški se svijet uz 
priču i časti rakijom. Do danas se zadržao trag vje- 
rovanja po kojemu mrtvac stražari na ulazu u gro- 
blje sve dotle dok ga ne smijeni slijedeći umrli ko- 
jega tu ukopaju.“ 

Žalost za mrtvim traje šest tjedana, kad se u 
crkvi služi zadušnica. Ovo se može ponoviti i 6 mje- 
seci odnosno godinu dana nakon smrti. Nakon za- 
dušnice svi koji su joj pribivali idu na groblje gdje 
obave molitvu, a s groblja se upute kući umrloga 
jer je njegova obitelj sve pozvala na pomanu. 
Prisutni se počaste kolačima i pićem. Običaj drža- 
nja podušja preuzet je od pravoslavnih Rumunja. 
Običaji u povodu smrti prakticiraju se u većini i 
danas. 

Uprkos činjenici što je uprava gospoštije u Bi- 
ledu već prvih godina po doseljenju Hrvata u Keču 
imala, svog liječnika (ili bar ranarnika), a 1805— 
—1806. bio je to Felix Augustinus Scheitz (chirur- 
gus dominalis), koji je za navedeno razdoblje pri- 
mio plaću u iznosu od 200 forinti;' usprkos tome 
dakle, možemo reći da je zdravstena zaštita sveko- 
likog tamošnjeg stanovništva bila u prošlom sto- 
ljeću nedovoljno razvijena. 


Naš se čovjek u Keči suprotstavljao raznim bo- 
leštinama pripremanjem i uzimanjem svojih vla- 
stitih ljekarija. Iskustva pučkog liječenja donesena 
iz pokupskog zavičaja primjenjivala su se i u no- 
vom kraju, a preuzimani su i lijekovi koji su među 
narodom u Banatu bili otprije uobičajeni. Tako je 
ljekovitom biljkom smatran crveni luk koji se i 
pečen u kriškama tako stavljao na čir da bi izvukao 
gnoj i ubrzao zacjeljenje. Istoj svrsi služilo je i ze- 


* A. Messner-Sporšić: Dodatak, Isto, str. 237. 
“ Acta oeconomica — Dominium  Banaticum, vol. 
CLXXV, 1805, Quittung Nr. 220. 

Svjetiljka koja se uoči Dana mrtvih nosi na groblje da bi 
tu noć i sutradan u njoj gorjela svijeća. Snimljeno kod 
Franje Mikšića-Hodija 1981. g. 


čje salo kojim se čir namazao i potom previo. Bol 
u želucu ublažavana je uzimanjem čaja od kami- 
lice. Čaj se kuhao i od brkova (tučkova) klipa kuku- 
ruza na stabljici, i pio se da umine bol u bubre- 
zima. Proljev se zaustavljao tako da se pio čaj od 
dunje, od ploda a i lista, ako ga je bilo. U istu svr- 
hu pilo se i ulje od bundevina sjemena i drugih ulja- 
rica. Rakija, posebno komovica, upotrebljavala se 
u liječenju višestruko. Njome su se »jačale« žene 
kad ih je znalo zaboljeti u trbuhu, a oblozi od ko- 
movice blagotvorno su djelovali na otok. Komo- 
vica je služila i za masažu. Vidjeli smo da se bijeli 
luk jeo s medom na Badnjak uveče da čovjeka ne 
bio bolio vrat, pa ga stoga možemo smatrati kultnim 
jelom.“ Infekciju na koži malog djeteta liječile su 
majke tako da su ga, nakon pečenja kruha, stav- 
ljale u još toplu peć. Reklo se da će se dijete tako 
»očistiti od šuge«. 

Narodna medicina imala je svoju primjenu u 
Hrv. Keči i u liječenju domaćih životinja, jer su se 
sve do početka ovog stoljeća time bavili sami gospo- 
dari ili pak pojedinci iz sela ili okolice. Svi su se oni 
više ili manje razumijevali u pripremanje narodnih 
ljekarija i davanje oboljeloj marvi. U liječenju naj- 
više se pažnje posvećivalo konjima, zatim govedi- 
ma, a malo ili nikako svinjama i ovcama. 

Ako je konj patio od kolike, zajahao ga je 
odvažan jahač i uzagrapce potjerao da se životinja 
dobro istrči i iznoji, pa se vjerovalo da je tada pre- 
stajala bol. Znali su i zapaliti staru krpu te je sta- 
viti konju pod nos da udiše taj dim. 

Kad konj nije mogao mokriti, metali su na vanj- 
ski kraj mokraćnog kanala mljevene ljute paprike. 
Mislilo se da će njeno djelovanje nadražiti životinju 
na mokrenje. 

Konja bolesnog u noge liječili su tako da su na- 
rijetko umijesili ilovače i dobro je ispolijevali oc- 
tom. Potom su tom mazi oblijepili noge do koljena 
i naviše. Ovi oblozi mijenjali su se više puta na dan. 


* Vladimir Mitrović: Narodna medicina kod Hrvata u 


srednjem Banatu, »Zbornik za narodni život i običaje Juž- 


nih Slavena«, JAZU, knjiga 47, Zagreb 1977, str. 350—351. 

Zagnojeno konjsko kopito liječio je potkivač — 
kuršmit. On je kopito obrezao sve do oboljelog 
mjesta, očistio ga i u tu ranu stavio kučina natop- 
ljenih u terpentinu ili posutih modrom galicom 
stucanom u prašinu. Ove zahvate vršio je još i na- 
kon I svjetskog rata kečanski kovač i potkivač Jure 
prao, rodom iz Boke, koga su stoga zvali majstor 
Boko.* 


Posjekotinu na nozi kod konja ili goveda ispra- 
li su vodom u kojoj se skuhala stabljika ili bobi- 
časti plodovi kurjačke jabučice (pogančeve trave) 
i ranu potom previli krpom. 


Kad je gospodar opazio da mu konj jako suzi 
ili da slabije vidi, npr., zbog mrene na oku, stucao 
je u avanu najprije komadić stakla, a potom i še- 
ćera. To je onda stavio u cjevčicu od trske i upuhao 
u bolesno konjsko oko. 


Kravu koja se nadula jer se prejela zelene dje- 
teline ili trave, pokrili su mokrom ponjavom i po 
njoj stalno sipali vodu. Znali su je napajati i vo- 
dom s otopljenim vapnom ili pak davati joj da po- 
jede više mućaka. 


Slinavku i šap na govedu liječili su tako da su 
na jedan kraj štapa omotali kučine i njih natopili 
mješavinom octa i sitno narezanog bijelog luka. Ti- 


me su mazali goveđa usta i gubice i druga oboljela 
mjesta. 


O nošnji kečanskih Hrvata i Hrvatica u prvim 
decenijima po doseljenju u novi zavičaj nemamo 
sasvim točnih podataka. Naime, već oko 1900. nose 
muškarci odjeću poput Mađara, a taj je utjecaj vid- 
ljiv i na tadanjoj ženskoj nošnji. Zna se međutim 
da su pokupsku nošnju nosili djedovi današnjih 
osamdesetgodišnjaka, od svoje mladosti, a bili su 
rođeni tridesetih i četrdesetih godina prošlog sto- 
ljeća. Muškarci su tako ljeti nosili široke lanene 
gaće i duge košulje rubače, sa širokim rukavi- 
ma, sve tkano u kući. Na nogama su imali opanke, 


E Igrajući se pred njegovom kovašnicom, djeca 
su vikala: »Majstor Jure kuje, daleko se čuje.« 

a na glavi šešire. Zimi su navlačili hlače i kapute, 
te obuvali čizme. Momci su, pri kraju prošlog sto- 
ljeća, počeli nositi uske hlače, bogato tkane košu- 
lje, te prsluke (prusljuke) s limenom dugma- 
di. Za remenom kojim su se opasivali bila je za- 
taknuta maramica. Sare njihovih čizama bile su na 
rubu ukrašene, bile su to čizme na birange. 
One su stajale i do 18 forinti. Na glavi je taj mo- 
mak imao šešir, ispod kojega je na čelo padao pra- 
men uredno počešljane kose. Šešir je obično bećar- 
ski naherio. Stariji muškarci, te oni srednje dobi, 
pušači, imali su lule s dugim kamišem i srebrnim 
poklopcem, a za one čiji je donji dio bio od bijele 
tvari slične porculanu, a ta bi s vremenom požut- 
jela, reklo se da su lule od pene. Njima su se, 
što su bile žuće od upotrebe, njihovi imaoci više po- 
nosili. 

Od dijelova stare ženske nošnje spominje se 
opleće, što je gornji dio rublja, zatim skute, 
a to je podsuknja, roklja ili suknja. te špen- 
cel, platneni kratki kaputić. Dušanka je kra- 
ća ženska košulja a oblačila se prije spavanja. Tada 
se na glavu stavljala i bijela platnena kapa na po- 
vez ispod brade. Ljeti su žene preko ramena ogr- 
tale šarenu svilenu maramu, a zimi su oblačile 
bunđur, kratki ogrtač od crne svile, ispunjen 
vatom, s rubovima opšivenim crnom kožicom. Na 
slavi su žene uvijek imale maramu, a obuvale su ci- 
pele. 


Na gubljenje običaja i nošnje utjecalo je inten- 
zivno komuniciranje kečanskih Hrvata s pripadni- 
cima ostalih nacionalnosti banatskog prostora, od- 
lasci hrvatske djece u škole izvan mjesta,“ udaje 
hrvatskih djevojaka za pripadnike drugih narod- 
nosti, odlasci kečanskih Hrvata u zanimanja izvan 
poljodjelstva te nastajanje novih zabavnih sadržaja. 

Sjećanje na većinu iznesenih običaja živi još 
samo u svijesti malog broja osamdesetgodišnjaka 


* 1908. bilo je u internatu realke u Segedinu šestero 
djece Mikšića iz Hrv. Keče. 

Na ovoj slici iz 1903. g. (Tijelovska svečanost) razabire se 
da kod muškaraca stare nošnje nema, a da su njeni ostaci 
kod ženskog svijeta još prisutni. 





Šimo Mikšić-Vincekov s lulom svog pradjeda Vinka. 
Snimljeno u Vršcu 1979. g. 


koji su ih u mladosti dijelom držali ili pak od svo- 
jih starih o tim običajima slušali. Djeca tih osam- 
desetgodišnjaka imaju o običajima prethodnih na- 
raštaja nepotpunu predodžbu, a unučad jedva da 
o toj običajnoj baštini išta zna. 

Uzmak i nestajanje najvećeg dijela običaja među 
Hrvatima u Keči na svoj je način doveo do osiro- 
mašenja hrvatskog identiteta sela. 

KEČANSKI GOVOR 


Od baštine koju su im namrli njihovi pokupski 
pradjedovi očuvali su kečanski Hrvati do danas, u- 
glavnom, samo svoj govor. I u naše dane govori 
stariji i srednji naraštaj, u međusobnom ophođe- 
nju, kajkavski. Domaća kajkavština s natruhama 
štokavštine banatskih Srba, u isključivoj je upo- 
trebi u obiteljima, u međusobnom razgovoru na 
ulici i drugdje, te dijelom i u crkvi.* Mlađi svijet i 
djeca, pod utjecajem škole, gdje se naš jezik više 
ne uči, te drugih činilaca, služi u međusobnom raz- 
govoru i rumunjskim, našto ih stariji prijekorno o- 
pominju: »Kaj sad Orvati, a divanite po rumunski!« 


Kečansku kajkavštinu treba promatrati kao sa- 
stavni dio hrvatskog kajkavskog govora kojim se 
služe potomci pokupskih Hrvata i u Boki, Neuzini 
i Radojevu (prije Klarija) u jugoslavenskom Bana- 
tu. Dok se u kajkavskom govoru ova tri sela osje- 
ća jaka tendencija izjednačavanja s govorom tamo- 
šnjih štokavskih Srba, životne prilike u Keči koja 
je već skoro 60 godina u sastavu Rumunjske, utje- 
cale su na razvoj toga govora nešto drugačije. I u 
kečanskom kajkavskom govoru prisutni su utjecaji 


5% 1, Brabec: Hrvatski govori u Banatu, Zagreb 1972, 
str. 258. 

banatske štokavštine, ali u nešto manjem opsegu, a 
zapaža se i svojevrsna tendencija vlastitog konzer- 
viranja, uz povećanu prisutnost rumunjskog utje- 
caja u leksiku. 

Primjere današnje kečanske kajkavštine izno- 
simo u slijedećoj domaćoj priči i u tri anegdote. 


NE DAJ SE POZOJEVICĆ! 


U našu komšijsku Klariju bili su Pozojevići ko 
u Keču Mikšići, pa se naši stari rugali Klarincima: 
»Ne daj se Pozojević!i« O tome ima i jedna lepa is- 
tinita privopest. 

Homa u blizinu Klarije je bilo veliko imanje gro- 
fa Čekonića, 89.000 jutara. Tam su išli i naši Ke- 
čani, a osobito Klarinci, da zaradidu. Sejali su ku- 
kuruz napole i iz trećega, i bilo tam uvek zarade za 
siromake, pa je tu onda i izišla rečenica: »Malo 
radi, pošteno kradi, pa Bok pomaže«. Osobito je 
bil bogat hotar za divljačinu, bilo je puno zeca, 
samo jedan put se godišno lovilo, puno jarebica i 
fazana, pa su naši Pozojevići bili dosta raubšiceri. 
Osobito zimi, kad je sneg bil, onda su grofovi briž- 
ljivo ranili tu divljač. Zece i srne ranili senom, a 
za jarebice i fazane pravili su male kupe od tulu- 
zine i očistili sneg i tam mećali žito za jesti. Onda 
su Pozojevići išli noćum na čekanje zeca, pa bi ko- 
jeg ulovili a bi napunili torbu od toga žita da bi 
jedva vukli do kući. U siromašnim obiteljima je 
bilo mesa za decu, kad je mogel koj zec dojti, a 
kad je palo više zeca i po koja srna, onda je nado- 
šla rečenica: »Evo ženo, kuvaj, peci, a i prodaj i 
kupi masti!« 

Bil je tak optužen jedan Ivić Pozojević da je lo- 
vil kradom. Grof je imel svojega fiškala, zval se 
Babić, i on je bil Orvat." Pa pozove Babić Ivića da 


* Pismeno priopćenje Adama Mikšića-Hodija autoru, 
siječanj 1979. 

“* Bit će da se ovdje radi o Jožefu Babiću, r. 1848., Čiji 
rod vuče lozu iz varaždinske županije, a bio je pravnik u 
upravi imanja spomenutog grofa Csekonics Endre, r. 1846. 
Vidi Borovszky Samu, Isto, str. 534. 


138 


se prijavi u njegovoj kancelariji. Pozojević nervo- 
zen kaže: »Boga mu njegvoga, budem ja pokazal 
njemu!« Bilo je to zimi. Pošel Pozojević, a pod be- 
keš iznutra u žep je metnul jeden veliki nož da mu 
se kraj vidi ispod bekeša. Ulazi u kancelariju be- 
sen pa još iz rukama u žep razotkriva bekeš da bi 
se nož bolje videl. Babić ga mirno ispituje, al se 
Pozojević ne da, oštro larma i se pravda. Babić 
izvadi maramicu i iz ladice pisaćeg stola mali re- 
volver pa ga lepo iz maramicum čisti i briše. Nato 
se Pozojevićev bekeš smiril i na njegovom nožu se 
omekšal oštrec, pa i on sam se smekšal da su se 
lepo pomirili. Pozojević plati malu globu i obeća 
da više ne bude lovil. Od onda je ostalo: »Ne daj 
se Pozojević!« 

BOKINSKE ŠALE 


— Mrela jednom čoveku punica, pa on otišel k 
popu da ju sarani. Pital je popa pošto je bude 
saranil. Pop je rekel: »Ako u reverendu, onda dva 
forinta, ako u rubaču, onda jeden forint.« On će 
popu: »Molim vas, saranite je samo u gaće, ja 
sam siromak.« 


— Isto je ovaj išel u dućan da si i on kupi crnu 
pantliku, znak žalosti. Dućandžija mu pokazuje 
više fela, širije i vuže pantlike. Kaže on dućan. 
džiji: »Ja ne razumem u te patlike kakve to tre- 
badu, širije ili vuže« Ovaj mu razjašnjava koj 
kak žali takvu pantliku kupi. Koj žali mlogo, taj 
kupi širiju, koj žali manje, taj kupi vužu pantli- 
ku. A on će: »Onda molim dajte mene jeden crni 
konec!« 


— Kratko vreme posle svabde kaže ćačko svom 
nuku: »Iz svircom si nam dopeljal toga vraga u 
ižu, a koj nas vrag bude kurtalisal od nje?« 


Od glasovitih karakteristika kečanske kajkavšti- 
ne spominjemo postojanje glasa / na kraju riječi l 
sloga: Bil je tak optužen jeden Ivić Pozojević da 

je lovil kradom. Anče je moja zalva. Glas jat 
izgovara se kao e: U starije doba bilo je mlogo za- 
pevanja mrtvaca. No, na tom se mjestu vidi i 
glas i: U Orvatsku Klariju išlo se prik vinograda. 
Suglasnički skup šć očuvan je: Mladoženja se o p- 
rašća od roditelja. Prisutan je i skup jt i jd: 
Svi moraju prejti skelu. Baba pazi da negdo ne 
prejde mladencima put. Uobičajeno je gubljenje 
krajnjeg / u upitnoj i odnosnoj zamjenici: Koj je 
uvatil loptu, ide šorati. Susreće se pojava sekundar- 
nog suglasnika: Homa budem došel. Poluglas se 
reflektira kao e: I dendenes divanidu orvat- 
ski. Nema sibilarizacije: Sredu zajtra idu momki 
da pepelidu devojke. Ispred početnog u stoji pro- 
tetsko v: Jatetak vučim. 

U oblicima zapaža se nastavak —du u 3. licu 
plurala prezenta: Tam su išli i naši Kečani, a oso- 
bito Klarinci da zaradidu. Budućnost se kazuje 
futurom egzaktnim: Pital je pošto je bude sa- 
ranil. U dativu jednine sačuvao se stari nastavak 
—e: Onda molim dajte mene jeden crni konec. U 
instrumentalu jednine karakterističan je nastavak 
—um:, a u istom padežu jednine —om, dok prijed- 
log sa s tim padežom poprima oblik iz: Gdo je iz 
menum? Iz svircom si nam dopeljal tog 
vraga. Lokativ je zamijenjen akuzativom: Ako u 
reverendu, onda dva forinta, ako u rubaču 
onda jeden forint. 


Veznik ako u pogodbenoj rečenici u svezi je s 
da: Ako da budem imel prilike posetiti Turo- 
polje... Povratna zamjenica stoji ispred glagola: 

. oštro larma i se pravda. Negativan oblik 
prezenta od glagola biti skraćuje se: Nikakav to- 
ček ni se smel okrećati. Nekad je neskraćen, ali ga 
razdvaja povratna zamjenica: Ni se je mlogo to- 
ga verovalo. 


Priloženi rječnik sadrži velik broj kajkavskih 
riječi koje su sastavni dio leksičkog fonda ovog go- 
vora, kao i dosta tuđica preuzetih iz mađarskog, 
njemačkog, rumunjskog i turskog jezika. Prisutnost 


% |, Brabec: Isto, str. 258. 

riječi preuzetih iz štokavskog govora banatskih Sr- 


ba također je vidljiva. 


A 


ajgir — pastuh 

ajziban — vlak 

alvija — dvorište 

aljina — odjeća 

akov — mjera za te- 
kućinu (561) 

aršov — štihača 


B 
babuš — baka 
balvan — uzdužna ve- 
zna greda 
barok — mjesto skup- 
sljanja mladeži 
baroš — veliki čekić 


baskija — letva 
bekeš — kaput — pod- 
stavljen kožom 


bicek — nerast 
bik — parni stroj (vr- 
šalice) 


biranga — ukrašena 
poruba na sari 


birt — gostionica 
biti rad — voljeti 
blazina — perina 


Bokinec, Bokičanka — 
stanovnik,  stanovni, 
ca Boke 


bokter — noćni čuvar 
sela 

brez — bez 

brićeš  — čakšire — ja- 


hače hlače 
brigader — brigadir 
bunardžija — kopač 
bunara 

bunđur — ženski vati- 
rani kaputić 


(6 
cepljiga — kraća daska 
cirkva — crkva 


cucek — pas 
cujka — rakija 


culo — svežanj u 
marami 
cvetlje — cvijeće 
Cc 


čakanec — čekić 
čamov — jelov, borov 
čej — rafija, liko 
čep — šiljati dio roga 
koji ulazi u gredu 
čera — jučer 
čerešnja — trešnja 
čerez — zbog 
čiga — kolotur 
čikov — vrsta ribe 
čokanec — čaša od 
0,5 dl 
črep — crijep 
čunek — čunak 
čuvarija — sjedenje uz 
mrtvaca 


Ć 
ćaćko — djed 
ćošek — ugao 
ćokati se — udariti 
(šaranim) jajima 
ćurka — pura 
ćurkan — puran 


D 


de — gdje 

dečkerec — dječačić 

dendenes — dandanas 

delba — dioba 

denje — bdijenje 

deska — daska 

deteljina — djetelina 

diskuerati — istanjura- 
ti zemlju 


divaniti — razgovarati 

divljačina — divljač 

dlanj — dlan 

doba — dreš (vršalica) 

dojti — doći 

dolma — nasip 

dolov — ormar, komo- 
da 


dopeljati — dovesti 

drupčenik — amište 

dušanka — ženska spa- 
vaća košulja 


DŽ 


džak — vreća 


Đ 
đanta — torba, taška 
E 
elevator — stroj za 
dizanje slame 
engrešeminte — umje- 


tno gnojivo 
erbovati — naslijediti 


F 


faklija — luč 
fašnjak — poklade 
fela — vrsta 


ferma — državno go- 
spodarstvo 

fiškal — advokat 

fiže — u kući 

fletno — okretno 

flinta — puška 

flotant — prolazan 

friško — brzo 

frtalj (frtaljek — mje- 
ra za žitarice 
(12.5 ke) 

furt — stalno, nepre- 
stano 


G 


gašnjak — svitnjak 

gepl — vršalica na 
ručni pogon 

gilt — vrijedi 

gornjik — poljar 

gospon — učitelj 


gosponka — učiteljica 

gradina — vrt 

gradinica — dječji vr- 
tić 


graja — građa 

grebenj — naprava za 
čišćenje stučenog 
lana 

greblje — grablje 

grobljar — grobar 

grojzd — grozd 

grojzde — grožđe 


gromila — hrpa, mno- 
štvo 

gumba — dugme 

gumbica — dugme na 
košulji 


guvno — gumno 


143. 





H 


hajcer — ložač parne 
vršalice 

halat — alat 

hasna — korist 

herđav — loš 

homa — odmah 

hotarica — umjetna 
uzvisina između dva 
hatara 

hura — ophod selom 
uz klicanje 


I 


ikona — fotografija 

iti — ići 

izlaz — seoski pašnjak 

iža — kuća 

iža (velika iža) — dru- 
žinska soba 

ižica — manja stambe- 
na zgrada u dvorištu 


J 


jauzina (četrsat) — ob- 
rok oko 4 h popodne 

jedared — jednoč 

jeden — jedan 

jeftika — tuberkuloza 

jel — jer 

jeterva — jetrva 

jopet — opet 

južina — ručak 


K 


kaca — uređaj kod 
kopanja bunara 


kačka — dječja igra 
kalašun — kolač sa 
sirom 

.kanaper — kanapa 


kaštel — dvorac 

katana — vojnik 

kesno — kasno 

kibla — mjera za teži- 
nu žitarica (50 kg) 

Klarinec, Klaričanka — 
stanovnik stanovnica 
Klarije 

klasa — razred (u 
školi) 

klopinja — otučak 

klup — klupa 

knez — općinski načel- 
nik 

kočina — staja za svi- 
nje 

koj — koji 

kolečka — ornice 

kolektiv — poljopriv- 
redna radna zadruga 

komora — smočnica 

končed — godišnji od- 
mor 

koperativa — zadružni 
dućan 

koperta — ponjava za 
prekrivanje kreveta 

korobač — pleteni bič 

korombačiti se — poig- 
ravati se (konj) 

koruš — kor 

koser — kosir 


kota — poljoprivredni 
višak koji se otkup- 
ljuje 


kotarka — kukuruzana 
kotel — kotao 

kovašnica — kovačnica 
krastola — velika žlica 


kršćenje — krštenje 

kulko — koliko 

kulje — pečeni (kuha- 
ni) kukuruz 

kupa — kup kukuruzo- 
vine 

kuršmit — potkivač 
koji se razumio u 
liječenje konja 


L 


lada — sanduk 

lagacko — polagano 

lakomec — lakomac 

larmati — vikati 

lenija — sporedni put u 
polju 

levek — lijevak 

leto — godina 

linje — rublje 

lokotenent — poručnik 

lopar — okrugla lopa- 
ta kojom se stavlja 
kruh u peć 

lotre — ljestve 


M 


mačka — letva koja 
učvršćuje par rogova 

maćija — maćeha 

majka — baka 

maniti — ostaviti 

mašina — automobil 

mekanik — mehaničar 

meljačina — meljava 

merica — mjera za te- 
žinu žita (25 kg) 

meša — misa 

meša (Velika i Mala 
Meša) — Vel. i Mala 
Gospa 

mlogi — mnogi 


10 Hrvati u Keči 


moker — mokar 
molovati — slikati 
motoruga — gredica u 
velikom kolu suvače 
mrtavec — mrtvac 


N 


nabivaćka — starinska 
puška 

nabivati — nabijati 

nadra — njedra 

najti — naći 

naslikovati — naslikati 

nataroš — bilježnik 

negdo — netko 

nekaj — nešto 

nemeš — mali plemić 

Neuzinec,  Neuzičanka 
— stanovnik stanov- 
nica Neuzine 

nevesta — snaha 

nićanice — niti (dio 
tkalačkog stana) 

nigdo — nitko 

noćum — noću 


NJ 


njeov — njihov 


O 


ocuciti se — ošteniti se 

odaja — salaš 

ode — ovdje 

okrećati — okretati 

oljba — mjera za teku- 
ćinu (3/4 1) 

ombar — hambar 

ondak — onda 

opleće — gornji dio 
ženskog rublja 

opreti — otvoriti 

opsega — drveno kru- 
nište bunara 

oraj — orah 

oritek — štap sa želje- 
znim produžetkom za 
čišćenje pluga u ora- 
nju 

Orvat, Orvatica — Hr- 
vat, Hrvatica 

oštrec — oštrica 

ošvica (krogla) — ov- 
ratnik | 

otec — otac 


P 


pajvan — uže za veza- 
nje voza 

pajta — zgrada gdje se 
suši duhan 

palonjati — skupljati 
pokošeno žito u 
snopove 

pantalone — hlače 

paor — seljak 

paor (zemlje) — 36 ju- 
tara 

pašaport — pasoš 

pena — fina tvar za iz- 
radu donjeg dijela 
lule 

pendžerek — prozorčić 

petelj — pijetao 

piktor — slikar 

plevara — zgrada u ko- 
ju se sprema pljeva 

podigati se — podizati 
se 

pogačar (podič) svat 
s mladine strane 

pogajati se — pogađati 
se 

poganec — bolest kra- 
vljeg vimena 

poharati — opljačkati 

poištvo — pokućstvo, 
namještaj 

pomana — karmine 

pomošnica — uzdužna 
motka na kolima s 
vozom 

popevati — pjevati 

popika — dječja igra 

popiknuti se — spotaći 
se 

porka — dječja igra 

posel — posao 

poša — kravata 

pralić — zubac u veli- 
kom kolu suvače 

pražetina — kajgana 

prdačiti se — rugati se 

prdačljiv — podrugljiv 

prečaga — poprečna 
motka na kolima s 
vozom 

preja — osnova na tka- 
lačkom stanu 

prekljica — letva u vr- 
hu krova suvače 

pridati — predati 

priko — preko 

prikosutra — prekosu- 
tra 

pripovedalnica — pri- 
povjedaonica 

prošča — daska u plo- 
tu 

prošencija — procesija 

presljuk — prsluk 

putanjica — staza 


R 


raboš — zarez 
raca — patka 





raspršćati — raspršiti 

raubšic(er) — krivolo- 
vac 

ravnik — lemeš 

rendov — blanjalo 

ridikil — ženska torbi- 
ca 

risar — radnik koji ra- 
di u ris 

ris — nagrada u naravi 
(o žetvi i vršidbi) 

roklja — suknja 

rogi — dršci na plugu 

rubača — košulja 

ruda — vodoravni dio 
đerma 

rušnjik — ručnik 

ruvo — odjeća 


S 


se — sve 
sediti — stanovati 
senjara — sjenik 
sestrica — sestrična 
sigrati se — igrati se 
simo — ovamo 
skažnja — kazivanje 
određenih riječi 
skute — podsuknja 
sneja — snaha 
snevati za — sanjati o 
snočka — sinoć 
snubok — provoda- 
džija 
sokak — seoska ulica 
Srbljin — Srbin 
steklo — staklo 
stražnji — posljednji 
streliti — ustrijeliti 
strefiti se — dogoditi 
se 


striče — stric 


strinka — strina 

stupa — sprava za tu- 
čenje lana i konop- 
lje 

sunkalo — prostor u 
trijemu 

sustati — umoriti se 

suvača — mlin na 
konjski pogon 

suvarač — mlinar u 
suvači 

svabda — svadba 

svaja — ženina sestra 

svak — svajin muž 

sveker — svekar 

svetek — blagdan 


Š 


šantav — šepav 

šari — šaren 

šćipati — štipati 

šipka — motka za iz- 
vlačenje vode iz bu- 
nara 

škrebetaljka — čegr- 
taljka 

šopra — zgrada s kol- 
nicom, pljevarom i 
sjenarom 

šorati — udarati loptu 
lopaticom 

špencel — ženski plat- 
neni kaputić 

šmarc — pulover, 
vesta 

špital — bolnica 

štacija — kolodvor 

štafir — djevojačka 
otprema 

štalog — staja 

štegnje — stepenice, 
stube 

šteti — htjeti 
šušter — postolar 


fi 


tak — tako 

tal — miraz u zemlji 

tamoka — tamo 

tato — otac 

tenek — tanak 

testera — pila 

tetec — tetak 

tocilo — brus na nožni 
pogon 

toček — kotač 

tokolokati — udarati 
drvenim čekićem o 
dasku 

tratament — liječenje, 
terapija 

treći, u izrazu iz treće- 
ga — obrađivati zem- 
lju na trećinu 

trice — posije 

trijer — vijalica 

trlica — sprava za čiš- 
ćenje stučenog lana 

trošilica — sprava za 
drobljenje grožđa 

trščak — predjel obra- 
stao trskom 

trzalo — trzalica (za 
tamburu) 


tudaj — tuda 
tuliko, tulko — toliko 


tuluzina — kukuruzo- 
vina 


U 


ulište — starinska 
košnica 

upreg — četiri vola u 
oranju 

uprepastiti se — upla- 
Šiti se 

ušor — ušur 

utrkevati se — utrkiva- 
ti se 

uvatiti — uhvatiti 

uzivati se — oglasiti 
ženidbu (udaju) u 
crkvi 

užina — ručak 


V 


vakance — školski 
praznici 
vama — carinarnica, 
carina 
vane — napolju 
vedera — razglednica 
vedro — vedrica 
vek — uvijek 
venec — vijenac 
verš — stih 
vila — rašlje đerma 
vitrior — petrolej 
vojsek — vosak 
votezerati — glasati 
vratonca — ulazna 
vrata u dvorište 
vrći — staviti 
vrteno — vreteno 
vučiti se — učiti 
vuho (vuvo) — uho 
vujna — ujna 
vujo — ujak 
Vuzem — Uskrs 
vuže — uže 


ž 


zableknjen — zaprepa- 
šten 


KI 


zaglavek — željezni Ž 

klin za cijepanje 2... 

klada žerač — motka za 
zajmebože — uzvik (od : poticanje vatre — 

za ime Božje) žerelo — otvor u zidu 
zajtra — ujutro kroz koji se iz kuhi- 
zalva — zaova nje loži sobna peć 
zamusan — uprljan žganec — žganac 
zapevanje — naricanje žižek (Žižeg) — starin- 

ska svjetiljka na 

zdela — zdjela kak. 
zel — zao žlijeb — rupa u gredi u 
zeti — uzeti koju ulazi čep roga 


Hrvatska antroponimija u Keči sadrži uz hrvat- 
ska (kajkavska) osobna imena i mađarske, njema- 
čke, a u novije vrijeme i rumunjske utjecaje. Naj- 
češća su osobna imena, s umanjeničkim varijanta- 
ma, ova: Adam-Ado-Adić, Andrija, Antun-Toni, Augu- 
stin-Gušti, Đuro-Đurica-Juraj, Jure, Juco, Eduard- 
-Eduš, Franjo-Franjić-Franci-Ferenc-Fero-Ferko, Fi- 
lip, Fridrih-Fricika, Gašpar-Gajo, Imbro-Imbrica- 
Imrić, Ivan-Ivica-Ivić-Ivi, Jakob-Jakić, Janko, Jo- 
sip-Joško-Jože, Karlo, Ljudevit-Lacko-Lajoš, Ma- 
tija-Mato, Nikola-Niki, Oto-Otika-Otuš,  Petar-Pe- 
rica-Petrić, Stjepan-Števica-Števika-Štefić-Stevo, Ši- 
mo, Tomo-Tomaš-Tomić, Valent, Vinko-Vince. Da- 
nas se događa da se taj Vinko piše Vichentie, Đuro, 
Gheorghe, Petar, Petru, Ivan lon, a Franjo Francisc. 


Ženska osobna imena: Aleksandra-Sanda, Ana- 
-Anka-Anče, Antonija-Tonka, Barbara-Barica, Do- 
roteja-Dora, Elizabeta-Beta-Betika, Emilija-Emika 
.Mila-Mimica-Ilka-Iluška, Franciska-Franci, Helena 
.Lela-Lelika,  Hermina-Mina-Minka, Ivanka,  Juli- 
jana-Julka, Katarina-Katica-Katalin, Lucija-Lucika, 
Magdalena-Magda, Marija-Marica-Mara-Mare, Olga, 
Otilija-Tilka,  Rozalija-Roza-Roze,  Veronika-Vera, 
Vilma. Broj hipokoristika i kod muških i kod žen- 
skih imena vrlo je velik. Uočljivo je da broj sveta- 
čkih imena daleko nadmašuje narodna. 


Hrvatska prezimena u Keči, od doseljenja Hrva- 
ta do danas, su ova: Bedeković, Berković, Bužan, 
Delimanić, Grajić, Jugović, Kaurić, Klobučar, Ku- 

šević, Mikšić, Novaković, Murišan, Pozojević, Srbić, 
Simunčić, Žunac i Žužić. Moguće je da je osim ovih 
prolazno egzistiralo još neko prezime. 

U razmatranju značenja osnovne riječi možemo 
zaključiti da su od muških i ženskih osobnih ime- 
na, narodnih i svetačkih, izvedena ova prezimena: 
Berković (od Berko, Berislav), Jugović (od Jug), 
Mikšić (od Mikša), Novaković (od Novak), Šimun- 
čić (od Šimun), Žužić (od Žuža, Suzana). Prezimena 
nastala od životinjskih imena: Pozojević  (pozoj- 
-zmaj, aždaja) i Žunac (žuna). Po zanimanju pretka 
izvedeno je prezime Klobučar, a patronim Grajić 
mogao je nastati od glagola grajati što izvorno zna- 
či govoriti. Prezime Bužan podsjeća nas na ime 
stare župe Bužani u današnjoj Lici, a Srbić na sta- 
ri toponim Srb u istom kraju. Prezimena Kušević 
i Bedeković postoje u zapadnim hrvatskim kraje- 
vima već od 15, odnosno 16. stoljeća." 

Od riječi iz turskog jezika potekla su prezimena 
Delimanić (deli-hrabar) i Kaurić (kaur, tj. gavur- 
-nevjernik, naziv za kršćanina) i Uzbašić, prvobitno 
Juzbašić  (yiizbaša-zapovjednik nad sto vojnika). 
Prezime Murišan* izvedeno je od rumunjskog hid- 
ronima Muresul (Muriš). 

Vidjeli smo kako je grananje najbrojnijeg hrvat- 
skog kečanskog roda, onog Mikšićevog, navelo vla- 
sti da im daju nadimke. Kasnije su im nove nadim- 
ke nadijevali njihovi suseljani, jedni Mikšići dru- 
gima. U klasificiranju tih nadimaka možemo ih po- 
dijeliti u više grupa: 

1. Nadimci nastali od osobnih imena ili etnoni- 
ma: Adamov, Andresov, Antalov, Feračko, Gajin,** 


" Rječnik hrvatskoga ili srpskoga jezika, JAZU Zagreb, 
1882—1976, dio 1—221, 237, 751, dio 3—382, dio 5—84, 835, 
dio 8—246, dio 11—325, dio 16—325, dio 16—187, dio 23—504, 
532. 

* U drugoj polovici prošlog stoljeća Kečani su s puta 
u Erdelj kamo su išli po drvenu građu, donijeli jedno na- 
pušteno malo muško dijete. Po rijeci Muriš kraj koje su 
ga našli dali su mu prezime. Današnji Murišani u Keči nje- 
govi su potomci. 

** Nadimci Gajin i Vevin odnose se na dvije današnje 
obitelji Kaurić. 

Đurin, Ivkov, Izidorov, Jakobov, Lacin, Lenardov, 
Mačev (od Mato), Petrakov, Perčev, Števin, Talijan, 
Vincekov, Vevin (od Stevo), Žužin. Nadimak Hodi 
nastao je od mađarskog prezimena, a Arađan od 
toponima Arad. 

2. Nadimci potekli od riječi koje označuju pri- 
vremeno ili stalno zanimanje, kao i vršenje neke 
javne ili druge funkcije: Kolarev, Kovačev, Kra- 
njec*** (naziv za trgovca-pokućarca). Kureš (od lat. 
curator-skrbnik), Sučev, Šušter (od njem. Schuster- 
postolar), Vagner (od njem. Wagner-kolar). 

3. Nadimci izvedeni od riječi koje znače fizičku 
ili karakternu osobinu: Belić, Brkačev, Crnić, Cvi- 
kereš, Langinus (prema lat.), Reulj (prema rum. 
riu-zao), Rošulj (prema rum. rosu-crven), Rickeš 
(prema mađ. riicskos-hrapav), Šćopulj (prema rum. 
schiop-šepav). 

4. Postanak nekih nadimaka nije jasan, no za- 
jedničko je većini njih da su podrugljivi: Banjaš, 
Busija, Bomba, Coco, Kiflin (volio jesti pecivo), Mr- 
cin (prema mrcina), Vrtin, Guguc. Nadimci od mila 
su Čičin i Čiko. Veći dio ovih nadimaka nosila je 
samo jedna osoba i nisu prenošeni na potomka, pa 
bismo mogli reći da su individualni. 


Novi nadimci nastaju među kečanskim Hrvati- 
ma i danas. Oni zamjenjuju stare ili im se dodaju, 
pa neka obitelj ili osoba ima i dva i tri nadimka, 
od kojih je jedan u stalnoj upotrebi, a za ostale, 
one starije, zna samo stariji svijet.“ 


*** Nadimak Kranjec nosi obitelj Klobučar. 

* Od dva nadimka koja nosi Adam Mikšić-Rošulj-Hodi, 
novijeg je postanja ovaj drugi, a imenovani ga ima od oko 
1904. kad su bili izbori za mađarski parlament. Kandidat 
Pirkner iza kojega je stajao grof Csekonics Endre imao je 
u Hrv. Keči pristaša među većim posjednicima. Njegov 
protukandidat bio je Hodi Gyula, a pristaše su mu bili 
srednji i siromašniji Kečani. Hodijev korteš je skupio u 
Orvatskom sokaku više dječaka, među njima i malog Ada- 
ma, dao svakom po krajcar i crveno pero, znak svoje stran- 
ke, a oni su nato išli po selu i vikali: »Abzug Pirkner, elyen 
a Hodi! »Tuda je naišao jedan od Pirknerovih pristaša i 
potjerao dječake, a maloga Adama Mikšića-Rošulja preko- 
rio riječima: »Ti Hodi!« 

Nazivi u rodbini najvećim su dijelom hrvatski. 
Djeca kažu ocu tato, a majci mama. Stric je striče, 
a njegova žena strinka. Očeva sestra je teta, dok 
je njen muž tetec. Majčinog brata zovu vujo, a nje- 
govu suprugu vujna. Djed je dedo, ćaćko ili ćaća, a 
baka je majka, kadšto babuš. Žena zove muževu 
sestru zalva, a žene dvojice braće su jeterve. Svaja 
je ženina sestra, a njen muž je svak. Muško dijete 
sina i kćeri je nuk, a žensko nuka. 

Toponimija u Keči nije osobito bogata. Čestice 
nekadanjeg kečanskog hatara nazivaju se ovako: 
Begija, Bunefikacija, Brinzov, Gar, Grčka bašća, 
Izlaz, Kanal, Kod Bužanke, Kukuska unka, Kurja- 
čka greda, Kurjačko, Kut, Lap, Maksina greda, Pla- 
nišće, Prekanala (preko kanala), Prekaj (preko aj- 
zibana), Stari Jetin, Stepenjasa, SŠurka, Trnova gre- 
da. Ako ovima dodamo nazive dviju hrvatskih ulica, 
Orvatski sokak i Mačev kraj, te nazive dviju bara, 
Cvikerešova bara (po nadimku Ota Mikšića-Števi- 
nog, zvanog Cvikereš) i Čikina bara (po nadimku 
Števe Mikšića-Kureša, koji je nosio i nadimak Čiko), 
onda je ovdašnja toponimija iscrpljena. 

Grobni natpisi na hrvatskom groblju u velikoj 
većini su na našem jeziku. Pravopis starijih natpisa 
pod utjecajem je mađarskog, što je posljedica na- 
vike klesara koji je bio u većini slučajeva Mađar. 
Završetak našeg prezimena -ić bilježi se u starijim 
natpisima prema latinskom kao -ich: Uzbasich, i u 
novije vrijeme prema rumunjskom na -ici: Mixici.; 
Suglasnički skup -kš- bilježi se sa x (Mixich, Mixici), 
što je imalo za posljedicu da nosioci tog prezimena 
sebe prezivaju Miksić. 

Spomen na jednog Kaurića iz prvog naraštaja 
koji se rađao u Banatu čuva ovaj grobni natpis: 
Ovaj (spomenik podiže) Mixich Katalin-Števin ny- 
enom) ocu Kaurich Vincze (1810—1860) Laka mu 
zemlja bila. 

Na visokom biljegu od crnog mramora čita se: 
Ovde počiva u miru /Fricika/ pl. Uzbasich /rođen/ 


* U starijim ispravama pisalo se ovo prezime i Mixits, 
a danas i Micsici. Prezime Kaurić piše se Kaurici (Caurici), 
prezime Žunac Junat, prezime Grajić Graici, a prezime 
Klobučar Klobucear (Clobucear). 

ed na Cvikerešovu baru, na južnom kraju Orvatsko 
sokaka. Snimljeno 1979. g. 


Pogl 


godine 1842 1ltog veljače Februar /umro/godine/ 
1894/ 9tog lipnja Juni /i/ Barbara /pl./ Uzbasich /pl. 
Mattanovich /umrela/ godine 1895 26. srpnja Juli /ži- 
vila 76 godina/ Laka im zemlja /Tilka pl. Uzbasich/ 
/rodj. pl. Mixich/ umrela 1903 god 4tog travnja /ži- 
vila 63 leta/. 


Noviji su natpisi kraći, na pr.: Ovde počivaju u 
miru /Mixich  Aleksander-Mačev/ rodj. 1870 umro 
1938 /i supruga Mixich Ana rodj. Sučev /rodj. 1876/ 
Laka im crna zemlja. 


Obitelj dugogodišnjeg kneza hrvatske općine u 
Keči počiva u grobu s kamenim križem na kome je 
crnim slovima zabilježeno: Ovo je grobnica /Imbro 
Mixich/Vincekov/ Rodj. 1856te godine 4 januara/ 
/Umr. 8. Sept. 1936/ Ovde počivaju u miru /Ćerka 
Mare Mixich/ Rodj. 1885te godine 8 Sept. /Umr. 1921 
godine 29 juli/ Mixich Imbro /Rodj. 1888 Umr. 1957/ 
Mixich Iluška / Rodj. 1892. umr. 1965. 


Naš jezik u Hrv. Keči prošao je u proteklih 
osamnaest decenija svakojaka iskušenja. U prošlo- 
sti na njega se bila okomila mađarizacija, dolazeći 
od države i crkve. Posljednjih decenija, nakon za- 
tvaranja hrvatske škole i prestanka rada većine 
hrvatskih društava, on je u uzmaku pred jezikom 
većinskog naroda. Domaća kajkavština povukla se 
u Orvatski sokak i Mačev kraj, a najsigurnijom se 
osjeća u hrvatskim domovima. Tu se ona još drži 
u međusobnom komuniciranju članova hrvatskih 
obitelji, ali ipak ni tu nije njena riječ jedina — 
djeca i mladi znaju se u međusobnom razgovoru 
poslužiti jezikom na kojem uče u školi. Tada, vi- 
djeli smo, trebaju očekivati riječi prijekora koje im 
upućuju stariji ukućani. 

Presađena iz brežuljkastog Pokuplja i ravnog 
Turopolja kečanska je kajkavština narušena utje- 
cajima štokavskog banatskog govora te jezicima na- 
roda ovoga prostora. Usprkos svemu ona se odr- 
žala. Njena životnost ne dolazi u pitanje zbog utje- 
caja koje navedosmo, pa ni razumljivog utjecaja je- 
zika većinskog naroda, nego zbog sve manjeg broja 
Življa koji se njome služi. 

Nadgrobni spomenik Mikšić-Vincekove obitelji na 
hrvatskom groblju u Keči. Slikano 1978. g. 


VEZE SA SUNARODNJACIMA 


Veze kečanskih Hrvata, po vremenu doseljenja 
najmlađih naših sunarodnjaka u Rumunjskoj, sa 
karaševskim Hrvatima, sa šokačkim Hrvatima u Re- 
kašu te sa danas već odnarođenim bunjevačkim Hr- 
vatima u Radnji, novijeg su datuma, a one s Hrva- 
tima u bližoj Čeniji započete su u starije vrijeme. 
Slabe veze s većinom sunarodnjaka posljedica su 
dislociranosti hrvatskih naseobina u Rumunjskoj, 
različitosti vremena kad su im preci u te krajeve 
stigli, te socijalnih razlika među njima u prošlosti. 
Od Keče do Rekaša ima, u istočnom pravcu, oko 60 
km. Radnja leži oko 100 km Keči na sjeveroistok, 
dok su karaševska sela udaljena od Keče oko 160 
km, a leže u istočnom pravcu. U starija vremena 
kad su ceste bile slabe, ove su udaljenosti bile znat- 
ne, pa je to svakako utjecalo na nepostojanje do- 
dira Kečana sa svojim sunarodnjacima u tom kra- 
ju. Socijalni status kečanskih Hrvata, naročito do 
1848, a i kasnije, omogućivao im je pristup u više 
slojeve tadašnjeg društva, na što šokački i karašev- 
ski Hrvati nisu mogli ni pomisliti. I ovo je bila za- 
preka u uspostavi i održavanju dodira među našim 
življem toga prostora. 


Promotrimo li susrete kečanskih Hrvata sa su- 
narodnjacima u Radnji, sa sigurnošću možemo za- 


156 


ključiti da datiraju najkasnije od sredine druge po- 
lovice 19. st. Dok se u Hrv. Keči još na konjima vr- 
šilo, žurili su se Kečani da vršidbu obave do Male 
Meše (Male Gospe, 8. IX) kako bi mogli poći u 
staro zavjetno proštenište Radnju. U hrvatskoj ko- 
loniji u mjestu Lipova osnovao je franjevac provin- 
cije Bosne Srebrene Marko Bandulavić misijsku po- 
staju 1626. godine." Kako su Lipova i Radnja susje- 
dna mjesta koja dijeli rijeka Muriš, to se pod Lipo- 
vom zacijelo misli na Radnju. Na taj put dug 100 
km išlo se prijekim cestama pješice u prošenci- 
Ji, procesiji, a nju su pratila zaprežna kola namije- 
njena onima koji su pješačeći obnemogli. To pje- 
šačenje trajalo je dva dana, a ono se održalo sve do 
II svjetskog rata. U Radnji su se kečanski Hrvati 
sastajali sa rekaškim i karaševskim Hrvatima. Ovo 
hrvatsko shodišće, na kome su crkveni obredi 
vršeni na hrvatskom jeziku, imalo je ne samo religi- 
ozni nego i nacionalni značaj. Sigurno je da su se 
ugledniji Kečani u Radnji sastajali s Ivanom Gomil- 
čevićem (1885—1934), predvodnikom radnjanskih 
Hrvata.? S pravom pretpostavljamo da su se tom 
prilikom vodili razgovori o tome kako u uvjetima 
što su ih nametali vrijeme i prostor očuvati nacio- 
nalnu posebnost. Običaj hrvatskog okupljanja u 
Radnji, u smanjenom opsegu, uz crkvene obrede na 
našem jeziku, živ je i danas. 

Veze sa susjednim Hrvatima u Čeniji bile su sve 
do najnovijeg vremena vrlo žive. Neki kečanski Hr- 
vati kupovali su u prošlosti zemlje u Čeniji, pa su 
se tamo i preselili. Bilo je slučajeva da su se neki 
Mikšići iz Keče u Čeniju priženili, pa hrvatskih obi- 
telji s tim prezimenom još ima u tom mjestu. Če- 
nijski Mikšići održavaju veze sa svojom kečanskom 
rodbinom i danas. Primjer za to je Šimo Mikšić- 
-Reulj, čiji se djed, također Šimo, priženio u Čeniju 
1872. godine. Uzbašići doseljeni u Čeniju iz Keče, 


% E. F. Hoško: Djelovanje franjevaca Bosne Srebrene u 
Slavoniji, Srijemu, Ugarskoj i Transilvaniji tijekom XVI. 
i XVII, st., Sarajevo 1979, str. 106—107. 

“ S. Krpan: Ivan Gomilčević 1885—1934, u publikaciji 
»Hrvatska narodna manjina u Rumunjskoj«, Zagreb 1980, 
Str. 76. 

Šimo Mikšić-Reulj iz Čenije (lijevo) sa svojim gostom 
Adamom Mikšićem-Rošuljem (Hodijem) iz Keče. Slikano 
1979. g. 


kao i Vučetići Brinjski, održavali su veze s hrvat- 
skim obiteljima u Keči. Možemo reći da su veze 
kečanskih Hrvata sa sunarodnjacima u Čeniji pro- 

izlazile iz rodbinstva i posjedovnih interesa i nisu 
prelazile granice izvan toga. 

Dodiri kečanskih Hrvata s našim življem u ka- 
raševskim selima bili su u ovom stoljeću uspostav- 
ljeni uzajamnim poznastvima pojedinaca. Tako je 
Kečanin Adam Mikšić-Hodi održavao žive veze sa 
župnikom u Ravniku drom Aleksandrom Berkovi- 
ćem (1859—1937), rodom iz Neuzine, iz obitelji ne- 
kadašnjih hrvatskih predijalaca, porijeklom iz Br- 
kiševina u Pokuplju.“ Kako je ovaj imao udatu se- 
stru u Hrv. Keči, to ju je posjećivao i tako širio 
krug poznanika među kečanskim Hrvatima. Svaka- 
ko da se u Keči znalo njegovo ispravno djelovanje 
na nacionalnom planu koje se ispoljavalo u poma- 
ganju hrvatskih škola u karaševskom kraju naba- 
vom naših udžbenika iz Kraljevine SHS dvadesetih 
godina. 

Kečansko-karaševske veze postojale su i tride- 
setih godina nakon sklapanja jugoslavensko-ru- 
munjske školske konvencije. Već sam dolazak uči- 
telja Ivana Peje iz Klokotića na hrvatsku školu u 
Keči potvrđuje postojanje  sunarodnjačkih veza. 
Upravo njega odabrao je kečanski školski odbor za 
učitelja poznavajući ga kao Hrvata i dobrog škol- 
nika. To je bilo moguće ako se poznavala i sredina 
iz koje je Peja potjecao i dolazio. U to vrijeme na- 
umili su kečanski Hrvati predati svoju konfesional- 
nu školu državi, kako bi ona uz primjenu duha i 
slova spomenute konvencije bila doista hrvatska. 
Tada Adam Mikšić-Hodi korespondira sa župnikom 
u Klokotiću Kurtom, »velikim narodnim rodolju- 
bom«, jer su i Klokotićani iz istih razloga kao i Ke- 
čani, odlučili da svoju školu predaju državi." Ke- 
čansko-karaševske dodire prekinuo je II svjetski 
rat, a nakon toga oni su se sveli na kontakte rijet- 
kih Kečana sa znancima ili rođacima u selima ka- 
raševskog kraja. 


Intenzivne veze s hrvatskim šokačkim ogrankom 
u Rekašu uspostavili su kečanski Hrvati tridesetih 


* Pismeno priopćenje Adama Mikšića-Hodija autoru, 
30. IV 1979. 
“Isto, 16 X 1979. 

godina našeg stoljeća. Namjera obiju strana bila je 
da se kao Hrvati što bolje upoznaju kako bi se za- 
jedničkom akcijom djelotvorno suprotstavili nasr- 
tajima odnarođivanja koji su dolazili od jačih i po- 
vlaštenih narodnosti u tom kraju. U mjesecu trav- 
nju 1936. gostovao je u Rekašu kečanski tambura- 
ški zbor praćen od dvadesetak suseljana, te je pred 
rekaškom hrvatskom publikom, a i domaćim Ni- 
jemcima, izveo lijep program. 25. studenog iste go- 
dine, na sv. Katarenu, kad je Hrv. Keči god, 
uzvratila je veća skupina Rekašana posjet Hrv. Ke- 
či, pa je tom prilikom Joca Ćosić (1898—1965), tada 
učitelj na hrvatskoj školi u Rekašu, održao prisut- 
nima predavanje o povijesti Hrvata u Rumunjskoj. 
Ovi su događaji imali odjeka i u matičnoj zemlji.“ 
Dodiri kečanskih Hrvata s braćom u Rekašu zasno- 
vani su i održavani isključivo u cilju poboljšanja 
položaja jedne i druge grane Hrvata u Rumunjskoj. 
Na to ih je navela životna realnost koja je održanju 
hrvatskog identiteta bila nesklona. Motiv nastanka 
tih veza i njihov sadržaj daju nam pravo da zaklju- 
čimo kako su kečansko-rekaške hrvatske veze bile 
sadržajno najvrednije u nizu dodira koje su kečan- 
ski Hrvati imali sa sunarodnjacima ovdje u zemlji. 
Na žalost, događaji u Rumunjskoj koji su prethodili 
II svjetskom ratu, učinili su im kraj. Do obnove ve- 
za, u novije vrijeme, u onom opsegu, nikad više 
nije došlo. 

Da su kečanski Hrvati znali da na prostoru stare 
Ugarske žive brojne skupine Hrvata, sasvim je si- 
gurno. Nemamo doduše potvrde pretpostavci da su 
s njima održavali izravne veze, no da je onih po- 
srednih, i to preko knjiga, bilo, sasvim je bjelodano. 
Naše posjete Keči između 1974. i 1981. dale su nam 
mogućnost da se u to uvjerimo. U kućama kečan- 
skih Hrvata i danas se mogu naći hrvatski molitve- 
nici izdani među Hrvatima na tlu Ugarske. Spomi- 
njemo tu molitvenik hrvatskog gradišćanskog auto- 
ra Ivana Čukovića (1865—1944) Vsakidanja hrana 
kršćansko-katoličanske duše, prvo izdanje, Gradci 


% S: Stvaraju se bratske veze među Hrvatima u Ru 
munjskoj, »Hrvatski dnevnik«, Zagreb, 6. XII 1936. 

1898. Od istog autora nalazimo i Jezuš i Marija 
prelipa zrcala kršćanskog nauka, molitvene knjige s 
vsimi crkvenimi jačkami, II izdanje, Šopron, bez 
naznake godine tiskanja, za koje je međutim dan 
imprimatur 28. travnja 1906. godine. Našli smo i 
nabožnu knjigu autora Lajče Budanovića (1873— 
_ 1958), bunjevačkog Hrvata, pod naslovom Velika 
slava Božja s molitvama i pismama, Budimpešta 
1908. godine. Uzimanje u ruke ovog štiva i služenje 
njime pomoglo je čuvanje našeg jezika, a preko tog 
i nacionalne svijesti. Da nije bilo toga hrvatskog 
štiva pruženog od sunarodnjaka s tla stare Ugarske, 
u ruke kečanskih Hrvata dolazile bi mađarskim je- 
zikom pisane knjige tog sadržaja što bi umanjivalo 
napore poduzimane za očuvanje materinske riječi. 
Kečanskog hrvatskog čitaoca nije smetalo što su pr- 
va dva molitvenika pisana gradišćanskom čakavšti- 
nom, a treći štokavštinom i ikavicom. I jedno i 
drugo štivo bilo je za njega jednostavno njegovo, 
hrvatsko. 

Raspadom Austro-Ugarske 1918. i ulaskom Hrv. 
Keče u okvire rumunjske države 1924. veze ove vr- 
ste, tj. posredne preko knjiga, s Hrvatima na pro- 
storu stare Ugarske prekinute su, pa su se dodiri 
sa sunaronjacima ograničili na one Hrvate koji su 
se s Kečanima našli u jednoj državi, o čemu je bilo 
riječi. 

Prve susrete s pripadnicima srpske narodnosti u 
Banatu imali su pokupski doseljenici odmah po do- 
lasku. Uprava gospoštije u Biledu dodijelila im je 
sa zemljom i kmetove, a među njima jamačno je 
bilo i Srba. Iz duboke klasne razlike koja je među 
njima postojala proizlazila je i priroda međusob- 
nih odnosa. Nakon 1848. pa kroz iduća desetljeća 
ne spominju se među slugama i pastirima kečanskih 
Hrvata ljudi srpske narodnosti. Kroz sve to vri- 
jeme nema ni tragova približavanja, pa ni veza koje 
bi nastajale ženidbama i udajama, jer je u ovom 
bila konfesionalna pripadnost jedino mjerodavna. 

Razgraničenjem između Kraljevine SHS i Ru- 
munjske izvršenim 1919. srpski je živalj u Keči os- 
tao u Rumunjskoj a hrvatski došao u sastav Kra- 
ljevine SHS. Kad je pet godina kasnije i Hrvatska 

Keča predana Rumunjskoj, primljen je ovaj čin s 
razočaranjem. Ono se osjećalo ne samo na hrvat- 
skoj nego i na srpskoj strani jer se i ova nadala da 
će ipak ući u okvir granica matične zemlje. Te ne- 
izvjesnosti oko granice u razdoblju 1919—1924. po- 
djednako su tištile i Hrvate i Srbe u Keči. 

Početak sadržajno bogatije hrvatsko-srpske su- 
radnje datira iz sredine tridesetih godina našeg sto- 
ljeća. Srpska zemaljska narodna stranka, čije je 
sjedište bilo u Temišvaru, upućuje prestavku  te- 
mišvarskom biskupu Augustinu Pachi u kojoj uka- 
zuje na nepravdu što dušobrižnik kečanskih Hrva- 
ta, župnik u Karpinišu, ne zna ni riječi hrvatski ne- 
go sav obred u kečanskoj crkvi obavlja na mađar- 
skom jeziku.* Ova je praksa dakako, išla na ruku 
odnarođivanju kečanskih Hrvata što srpskoj strani 
u tom kraju nikako ne odgovara već protiv toga 
ustaje. Zbližavanje kečanskih Hrvata i Srba na ši- 
rem banatskom prostoru ogleda se i u naporu da 
se na gradilištu u Temišvaru dobivenom od grad- 
ske općine izgradi dom Srba i Hrvata gdje bi bio i 
internat za djecu obiju narodnosti koja se školuju 
u tom gradu“ Znamo da je spomenutu predstavku 
biskup Pacha uzeo u razmatranje, no zna se 1 to 
da je borba za uvođenje hrvatskog jezika u kečan- 
skoj crkvi potrajala još koji decenij. Nije nam po- 
znato je li došlo do gradnje spomenutog doma u 
Temišvaru. 

Vidimo da je nosilac zbližavanja i suradnje Hr- 
vata i Srba u Banatu bila spomenuta stranka koja 
je stoga i uskoro potom trebala i svoje ime promi- 
jeniti kako bi ono odgovaralo njenim akcijama. Bi- 
lo je naime predloženo da se stranka prozove Srp- 
sko-hrvatska zemaljska narodna stranka. Kad po 
nalogu ministra unutrašnjih poslova Calinescua 1 
ministra za narodne manjine Silviua stranka nije 
mogla samostalno izaći na parlamentarne izbore 
(krajem tridesetih godina), nominiralo je stranačko 


&% S, Krpan: Adam Mikšić, rođen 1896, u publikaciji 
»Hrvatska narodna manjina u Rumunjskoj«, Zagreb 1980., 
str. 66. 

“ Adam Mikšić: Dopis iz Rumunjske, »Jutarnji list«, 
Zagreb, 15. V 1936. 

vodstvo u bukureštanki parlament Spasoja Nikoli- 
ća i Paju Todorova za srpske delegate, a Adama 
Mikšića-Hodija iz Keče za hrvatskog delegata.“ Ovaj 
oblik suradnje Hrvata i Srba u Rumunjskoj među- 
tim, nije mogao biti ostvaren jer su ga spriječile 
skore političke promjene u zemlji. 

Kako smo naveli, hrvatskim je učiteljem u Keči 
bio od veljače do srpnja 1941. Srbin Radislav Mak- 
sić. Iako je vrijeme njegova službovanja bilo veoma 
kratko, ipak je dokazom da veze i suradnja kečan- 
skih Hrvata sa Srbima u tome kraju postoje. Vidje- 
li smo da su po ukidanju hrvatske škole u Keči hr- 
vatska djeca polazila nepun decenij mjesnu srpsku 
školu. Pružanje gostoprimstva djeci kečanskih Hr- 
vata u srpskoj školi još je jedna potvrda suradnje 
naših dviju narodnosti u samoj Keči. 

Danas pripadnici hrvatske i srpske narodnosti 
u Keči, u suvremenim prilikama, žive jedni uz druge 
u radu i naporima da sebi osiguraju što ljepši ži- 
vot u sadašnjici. 

Veze kečanskih Hrvata sa starim zavičajem u 
Pokuplju i s Hrvatskom i Jugoslavijom uopće za- 
bilježene su u tri maha. Potvrdu prve posjete sta- 
rom pokupskom kraju sačuvala je usmena predaja, 
a do te posjete došlo je 1802. godine. Drugi puta do- 
šlo je do dodira sa starim zavičajem u tridesetim 
godinama našeg stoljeća kad je na molbu i želju 
Kečana matični narod djelom pokazao kako mu je 
stalo da se taj naš narodni ogranak u Rumunjskoj 
održi. Prekid izazvan II svjetskim ratom potrajao 
je do kraja šezdesetih godina kad su dodiri s mati- 
čnom zemljom ponovno uspostavljeni na način ade- 
kvatan vremenu i prilikama. 


Podatak o prvoj posjeti kečanskih Hrvata Po- 
kuplju rekosmo, sačuvala je usmena predaja. U ku- 
ći Mikšića-Reulja legenda o toj posjeti i danas živi. 
Radi se o pričanju već navedene Marije Mikšić- 
-Reulj, r. Kaurić, koje je slušala od djeda svog Im- 
brice Kaurića. Njegovo kazivanje počiva na preda- 
nju poteklom od njegova djeda Đure, zvanog Ćaće 


* Pismeno priopćenje Adama Mikšića-Hodija autoru, 
studeni 1979. 

Pred »gankom« svoje kuće, zdesna: Marija Mikšić-Reulj, 
r. Kaurić, sa sinom Adamom i snahom Elizabetom, 
1979. g. 


(žena mu je bila Janče). Ovaj je govorio da su dvo- 
jica Kaurića pošla već iduće godine po doseljenju 
u Banat, dakle 1802. godine, u rodno Pokuplje da 
obiđu kuću, rodbinu i selo. Kad su došli do rodne 
kuće, veoma su se ražalostili jer su u njoj našli stra- 
ne ljude. Kuća je bila dijelom pregrađena, no ne- 
promijenjen je ostao trijem i banak oko peći. Ova 
vijest govori nam o nostalgiji odseljenog naraštaja 
za rodnim krajem što je i razumljivo. Jesu li usli- 
jedila putovanja i iz drugih kuća iz Keče u stari 
kraj u to i kasnije vrijeme, nije predajom a ni dru- 
gačije zabilježeno. 

Prvi dodiri iz našeg stoljeća potječu iz 1927. kad 
su kećanske i ostale Hrvate u Rumunjskoj posjetili 

neki franjevci-misionari na čelu s Petrom Vlašićem 
koji je o našim sunardnjacima u toj zemlji i pisao.“ 
Prikaz prošlosti hrvatskih predijalaca i nekih aspe- 
kata aktualnog života njihovih potomaka iz pera 
Ante Messner-Sporšića bio je poznat manjem broju 
Hrvata u Keči koji su se sjećali i boravka autora 
toga rada kod njihovog suseljanina Franje Mikšića- 
-Stevinog u doba kad je Hrv. Keča pripadala Kra- 
ljevini SHS.“ Godine 1933. dolazi do prvih pismenih 
veza kečanskih Hrvata s »majkom domovinom«, 
kad se Adam Mikšić-Hodi obratio pismenom mol- 
bom Hrvatskom radiši u Zagrebu da se Hrvatima u 
Keči (tada je u selu bilo 95 hrvatskih obitelji) po- 
šalje hrvatskih novina, časopisa i knjiga.* Ovaj je 
poziv naišao u Zagrebu na nesvakidašnji odjek pa je 
odavde poslano u Keču na stotine knjiga, te novi- 
na i časopisa, što je omogućilo otvaranje Hrvatske 
knjižnice i čitaonice 1938. godine. Preko dnevnih 
novina bila je naša javnost dobro obavještavana o 
kečanskim Hrvatima, kao dijelu hrvatskog narod- 
nog ogranka u Rumunjskoj. U akciji pomaganja 
njima »... da i dalje ostanu Orvati.. .« sudjelovale 
su mnoge znanstvene i kulturno-prosvjetne ustano- 
ve kao Jugoslavenska akademija znanosti i umjetno- 
sti, Matica hrvatska, Hrvatsko književno društvo sv. 
Jeronima, Radno udruženje za svjetsku zajednicu 
Jugoslavena (posebno njegov tajnik Hinko Sirovat- 
ka), Zbor duhovne mladeži zagrebačke, Hrvatski ra- 
diša, Hrvatsko-slavonsko gospodarsko društvo, Aka- 
demija regina apostolorum iz Sarajeva, Pučka ka- 
sina iz Subotice, te neki pojedinci, znanstveni, kul- 
turni i drugi javni radnici. U toj dosta širokoj ak- 
Ciji povezivanja kečanskih Hrvata s matičnom zem- 
ljom sudjelovao je i velikogorički župnik Mijo Ste- 
panić. On je zaslužan za uspostavu veza između Mik- 
šića iz Hotnje kraj Pokupskog i kečanskih Mikšića, 


“ Vidi Petar Vlašić: Hrvati u Rumunjskoj, Beograd, 
1928. 


“ Vidi citirane radove A. Messner-Sporšića iz 1931. i 
1934. godine. 

“ S. Krpan: Adam Mikšić, rođen 1896, u publikaciji 
»Hrvatska narodna manjina u Rumunjskoj«, Zagreb 1980, 
str. 64—65. 

što predstavlja posebno i svojevrsno poglavlje u hi- 
storijatu veza između kečanskih Hrvata i matične 
zemlje. 


Izmjena pisama između potomaka davnih suple- 
menika okrunjena je jednom posjetom: 5. veljače 
1940. stigao je u Keču na poziv ovdašnjih Mikšića, 
Miko Mikšić (1882—1944) iz Hotnje, i tu je kao 
gost, okružen neviđenom pažnjom proveo više dana. 
Svakog je dana bio gostom na ručku u jednoj kući, 
a na večeri u drugoj. Tada je u Keči bilo 68 obitelji 
s prezimenom Mikšić. O tome događaju pisale su 
neke jugoslavenske novine i »Temišvarski vesnik« 
koji opširno izvješćuje o boravku Mike Mikšića iz 
Hotnje (svi su ga kečanski prezimenjaci zvali »brat 
Miko«) uz napomenu da Kečanski Hrvati »... imaju 
školu na materinjem jeziku i da razvijaju svoju 
narodnu kulturu po svojoj volji«.* Pun darova za 
djecu hotnjanskih Mikšića Miko je otputovao za 
svoju Hotnju. O istom događaju izvješćuje i beo- 
gradski dnevnik »Vreme«." Uz opis Mikinog boravka 
u Keči, članak sadrži i historijski pregled roda Mik- 
šića, njihov pohod iz Donjeg Lukavca u Pokuplje, 
te preseljenje u Banat, kao i prikaz uspostave veza 
u sadašnjosti. Novosadski dnevni list »Dan« pridru- 
žuje se u donošenju vijesti iz Keče gdje je u sredi- 
štu zbivanja bio spomenuti Miko Mikšić iz Hotnje." 
I u ovom članku govori se o prošlosti Mikšićeva ro- 
da, te o nastanku novovjekih veza koje su rezulti- 
rale posjetom Mike Mikšića iz Hotnje Keči i Mik- 
šićima u njoj. Veze hotnjanskih i kečanskih Mikšića 
započete dopisivanjem i posjetom Mike Mikšića Ke- 
či 1940. nastavljaju se i danas, i to preko pisama a 
i posjetom Mikinog potomstva nekim kečanskim 
Mikšićima. 





% A. Mikšić: Sastanak braće nakon 140 godina, »Te- 
mišvarski vesnik«, Temišvar, 3. III 1940. 

% Hrvati Miksići u rumunskoj Keči uhvatili vezu sa 
svojim starim turopoljskim krajem,  »Vreme«, Beograd 
5. III 1940. (bez naznake autora) 

" Posle 140 godina sastali su se Mikšići iz Hrvatske 1 
Rumunije, »Dan«, Novi Sad, 30. III 1940. (bez naznake 
autora) 

Miko Mikšić (1882—1944) iz Hotnje koji je posjetio kečan- 
ske Mikšiće 1940. g. Snimljeno oko 1913. g. 





Kečanski Hrvati s Petrom Vlašićem 1927. g. 





Ivan Mikšić iz Hotnje, sa suprugom Janom, održava veze 
s kečanskim Mikšićima i danas. Snimljeno 1978. g. 


Nastupom II svjetskog rata, a naročito razvojem 
poratnih prilika izazvanih I B — politikom koju su 
provodile tadašnje vlasti u Rumunjskoj, veze su ke- 
čanskih Hrvata s matičnom zemljom posve zamrle. 
Čak i one s rodbinom u Radojevu, te u Boki i Neu- 

i autor (prvi slijeva) snimljeni u Keči 1978. g. 


šića 


ve 


Šestorica Mi 


zini, bile su u tim godinama toliko otežane da se 
može govoriti o njihovom nepostojanju. Krajem še- 
zdesetih i početkom sedamdesetih godina dolaze u 
Keču prvi posjetioci iz starog kraja. Bili su to čla- 
novi Kulturno-umjetničkog društva  »Seljačka slo- 
ga« iz Buševca kraj Velike Gorice. Oni su tu posjetu 
obnovili i krajem sedamdesetih godina kad su Ada- 
mu Mikšiću-Hodiju darovali stotinjak hrvatskih 
knjiga. U tom desetljeću obišli su Keču i neki naši 
novinari i jezikoslovci te drugi kojima je proble- 
matika kečanskih Hrvata kao i onih u drugim kra- 
jevima Rumunjske bliska. Naš boravak u Keči u 
više navrata prošlih godina, te informiranje naše i 
iseljeničke javnosti o kečanskim i drugim Hrvatima 
u Rumunjskoj u glasilima Matice iseljenika Hrvat- 
ske korak su naprijed u održavanju i njegovanju ve- 
za s tim našim narodnim ogrankom. 

Vrijeme tridesetih godina našeg stoljeća bilo je 
najplodnije razdoblje u nizu veza koje su naši ke- 
čanski sunarodnjaci imali sa svojom stranom domo- 
vinom. Pomoć primljena otuda bila je rezultat je- 
dne razgranate i dobro provođene akcije, pa je to 
pripomoglo osnivanju Hrvatske knjižnice i čitao- 
nice u Keči. Ostali dodiri, nastali u drugačije vri- 
jeme i u bitno drugim uvjetima, nisu mogli dostići 
razinu onih iz tog desetljeća. 

KEČANSKI HRVATI DANAS 


Vidjeli smo da se 1801. u Keču doselilo trinaest 
hrvatskih obitelji iz Pokuplja, a kad su se dvije obi- 
telji ubrzo nakon doseljenja vratile u stari kraj, 
ostalo ih je jedanaest. Ne zna se točan broj članova 
pojedinih obitelji, no vjeruje se da je ukupan broj 
doseljenika iznosio oko 100.* U jedanaest idućih 
decenija broj se obitelji Delimanića, Kaurića, Mik- 
šića i Uzbašića uosmerostručio, dok su Bužani i Be- 
dekovići tijekom 19. st. ustupili mjesto u Keči dru- 
gima. 

Početkom našeg stoljeća bilo je u Keči, u ru- 
munjskom i hrvatskom dijelu, 169 kuća sa 1024 sta- 
novnika, i to po narodnosti 598 Hrvata, 220 Srba i 
206 Rumunja.“ Krajem prošlog i početkom ovog 
stoljeća rast je hrvatskog življa u Keči usporen. Prvi 
je uzrok tome nizak natalitet. Bivalo je sve više hr- 
vatskih obitelji s jednim djetetom, a to se objašnja- 
valo ovako: »Kaj treba još jedno dete, kaj bude er- 
bovalo?« Nasljednik na posjedu trebao je biti je- 
dinac kako se imanje ne bi dijelilo. Ako bi to jedino 


* U nekim obiteljima Mikšića sačuvala se predaja da 
su s njihovim davnim precima iz Pokuplja došle i dvije 
obitelji u njihovoj službi — Jugovići i Srbići. 

2 Borovszky Samu: Isto, str. 70. 

dijete bilo žensko, pa se još i školovalo, obično se 
udavalo za Mađara izvan Keče, pa je Hrv. Keča os- 
tajala bez još jedne svoje obitelji. Na prijelazu sto- 
ljeća rod Mikšića-Števinih sačinjavalo je pet obitelji 
koje su imale jedanaestero djece, od toga devet kćeri. 
Ove su se poudavale većim dijelom za strance i ta- 
ko za Hrv. Keču bile izgubljene. Kad ni dva njihova 
sina nisu imala muškog potomstva, ovaj je veliki 
rod izumro. Tuberkuloza koja je među Hrvatima 
u Keči harala već u prošlom stoljeću nije prestajala 
ni u prvim decenijama našeg vijeka. Računa se da 
je u tom razdoblju u Hrv. Keči umrlo 300 dojenčadi 
i djece u ranoj dobi, te 70 mladih žena. Bilo je slu- 
čajeva da je opaka sušica zatrla cijele obitelji. Ilu- 
strativan je primjer nestanka obitelji Valenta Mik- 
šića-Rošulja (1842—1873), suca u Banloku i Biledu, 
za koga se tvrdi da je prvi od kečanskih »Orvata« 
stekao fakultetsku diplomu. On, žena mu Katalin 
rođ. Mikšić*također Rošulj (1845—1875), te troje 
njihove djece u dobi od 8—17 godina, pomrlo je u 
razdoblju od deset godina od tuberkuloze. Statis- 
tički podaci pokazuju kako je broj hrvatskog sta- 
novništva u Keči, nakon navedenog popisa, padao.? 















































Godina Broj hrvatskih obitelji Broj žitelja 
1914. 113 442 
1926. 81 309 
1935. 9%6 345 
1939. 96 | 370 
1951. 75 275 
1975. 50 | 137 
1978. | 50 125 





Podaci iz 1926. potječu iz vremena kad je Hrv. 
Keča već bila u sastavu Rumunjske. Broj žitelja te 
godine u odnosu na ranije brojidbe znatno je sma- 


i, “ Pismeno priopćenje Adama Mikšića-Hodija i Šime 
Mikšića-Vincekovog autoru, 6. XII 1977. 

njen. Bila je to posljedica gubitaka u I svjetskom 
ratu i političkih promjena u razdoblju od 1918. do 
1924. godine. Tih je godina izvjestan broj ljudi i 
cijelih obitelji otišao u Jugoslaviju, što se naročito: 
odnosilo na one koji svoju egzistenciju nisu više 
vidjeli u poljoprivredi. Koncem tridesetih godina 
kad su se prilike već nešto stabilizirale, broj je ži- 
teljstva nešto porastao. 


Od sredine pedesetih godina, nakon povratka 
dvadesetak prorijeđenih hrvatskih obitelji iz inter- 
nacije u mjestima Frumušica Nuova-Brateš i Šivica 
(Frmusita Nuova-Brates i Sivita) na Prutu, tridese- 
tak kilometara sjeverno od Galaca (Galati), u go- 
dinama 1951—1955, (sužanjstvo u Baraganu, kažu 
u Keči), te pošto je izvršena kolektivizacija rumunj- 
skog sela, ne malen broj naših kečanskih sunarod- 
njaka potražio je izvor svoje egzistencije u zaposle- 
nju u industriji, poglavito u velikom centru Temiš- 
varu, pa je broj Hrvata opet smanjen. Jedan dio 
njih prodao je u Keči svoje kuće i okućnice i kupio 
stanove u velikim stambenim zgradama (u blok, 
kako se u Keči kaže) susjednih gradova, posebno 
Temišvaru. U tome gradu te u Žombolju, ima oko 
15 takvih obitelji. Neke je posao odveo i u dalja 
mjesta po Rumunjskoj. 

Po raspadu Monarhije 1918. nekoliko je kečan- 
skih Hrvata ostalo i u Mađarskoj, pa Mikšića ima 
danas i u Budimpešti. Nakon II svjetskog rata, koji 
je selu i hrvatskom življu u njemu donio nove gu- 
bitke, neki su se stanovnici Keče našli u Saveznoj 
Republici Njemačkoj, pa se Mikšići danas nahode i 
u Bremervordeu i u Frankfurtu na Majni. 

Struktura kućanstva kečanskih Hrvata izgleda- 
la je 1978. ovako: 














sa 5 članova 4 obitelji 
sa 4 člana | 4 obitelji 
sa 3 člana u 15 obitelji 
sa 2 člana 17 obitelji 
sa 1 članom 10 obitelji 

Uočljiv je velik broj samačkih domaćinstava — 
10 ili 20% od ukupnog broja. Broj kućanstava sa 
po dva člana još je veći —17 ili 34%. Ove dvije 
skupine čine više od polovice svih domaćinstava 
— 27ili 54%. O nepovoljnosti ove činjenice za op- 
stanak Hrvata u Keči ne treba posebno govoriti. 
Srednje razvijenih kućanstava ima svega 15 ili 30%o. 
Nije ohrabrujuće ni to što malen broj domaćinsta- 
va ima relativno visok broj članova — svega 8 obi- 
telji sa po 4, odnosno 5 članova ili 16%. 


Od ukupnog broja hrvatskog stanovništva spo- 
minjemo dvije njegove kategorije: ledične osobe 
oba spola između 50 i 60 godina kojih je u selu 17 
ili 13,5%, zatim umirovljenike kojih ima 30 ili 24% 
od ukupnog broja žitelja. Ove dvije kategorije sta- 
novnika, koje su pri kraju svog radnog odnosno ži- 
votnog vijeka, broje više od trećine sveukupnog ži- 
teljstva — 47 ili 36%. 

Iz ovih brojčanih podataka je vidljivo da se broj 
kečanskih Hrvata smanjuje. To je posljedica odse- 
ljavanja aktivnog stanovništva u gradove, niskog 
nataliteta u obiteljima koje ostaju u selu i sraz- 
mjerno velikog broja osoba koje nisu osnovale bra- 
čne zajednice. Zasada nema znakova da će se taj 
negativan proces zaustaviti. To nas navodi na ža- 
losnu misao da za nekoliko decenija u kućama ke- 
čanskih Hrvata njih više neće biti. 

Od 50 sadašnjih hrvatskih obitelji u Keči 44 nose 
prezime Mikšić. Dvije obitelji prezivaju se Kaurić, 
pa su tih 46 obitelji, rekli bismo, starosjedilačke. 
Zatim se u Keči nalazi jedna obitelj s prezimenom 
Žunac doseljena iz Boke, kamo su im preci, pokup- 
ski predijalci došli iz Glinske Poljane.“ Ovima pri- 
dodajemo po jednu obitelj s prezimenom  Grajić, 
porijeklom iz Boke, te Murišan koje su u Hrv. Keči 
zabilježene već u drugoj polovici 19. st. Na kraju, 
tu je i jedna obitelj koja se preziva Klobučar, a oko 


“ Obitelji s prezimenom Žunac u Pokuplju danas na- 
lazimo nešto zapadnije, u Rečici kraj Karlovca gdje ih 
prema Leksiku prezimena SR Hrvatske ima u većem bro- 
ju (str. 763). Brojni Klobučari (str. 300) obitavaju u više 
obitelji u Delnicama i okolici. 

Obitelj dugogodišnjeg kneza (načelnika) hrvatske općine u 
Keči Imbre Mikšića-Vincekovog, snimak iz 1904. g. 


1890. došla je amo iz Delnica. U tih 50 obitelji, vid- 
jeli smo, živi svega 125 članova. 

Malobrojni aktivni stanovnici Keče zaposleni su 
u svojstvu stručnih radnika u mjesnoj Poljopriv- 
rednoj radnoj zadruzi »Pariška komuna« koja ras- 

polaže sa oko 3000 ha oranica. U zadruzi prevladava 
ratarska proizvodnja, i to žitarica i industrijskog 
bilja. Usto se uzgaja i rogata marva, te nešto stoke 
sitnog zuba. U zadruzi te u seoskim radnjama i pro- 
davaonicama zaposleno je nešto preko 15 naših ke- 
čanskih sunarodnjaka. Nešto manji broj našao je 
posao u velikoj stočarskoj farmi u Beregsovu (Be- 
regsau), kamo svakodnevno odlaze i vraćaju se u 
popodnevnim satima u selo svojim kućama. U su- 
sjednim mjestima Žombolju i Čeniji zaposleno je 
također nekoliko kečanskih Hrvata koji isto tako 
putuju na rad. 

ZAKLJUČAK 


Kečanski Hrvati najvećim su dijelom potomci pre- 
dijalaca čiji je stari zavičaj brežuljkasto donje Pokup- 
lje i još ranije ravno Turopolje. Stjecajem povijesnih 
okolnosti došli su u banatsku ravan. Priviknuvši se na 
susjede drugih narodnosti, na podneblje i okolinu, or- 
ganizirali su život u feudalno-agrarnim okvirima, koje 
je nalagalo vrijeme. Godina 1848. neke je od njih zba- 
cila s pozornice života, no većina je njih, uz prilagodbu 
novom dobu, uznapredovala, te u gospodarskom i pro- 
svjetnom pogledu bilježila uspon. Oni koji su se go- 
spodarski znatnije podigli iznad svoje sredine i sljubili 
s dominantnim narodom stare Ugarske, napustili su 
svoj jezik i narodno ime kao na pr. rod Delimanića.* 
Oni koji su ostali vjerni selu, bili su izloženi gospodar- 
skim i političkim mijenama. Nasrtaji mađarizacije kroz 
cijelo 19. st., te u dvadesetom, do 1918, imali su za 
posljedicu smanjenje broja našeg življa u Keči. Nizak 
natalitet i odlasci iz sela značili su daljnje gubitke. Već 
navedena internacija dvadesetak obitelji 1951—1955. za- 
dala im je daljnji udarac. Sve je ovo bilo uzrokom da 
je rast broja našeg pučanstva u Keči ne samo zaustav- 


* Imre Delimanić (1837—1889), kotarski predstojnik u 
Čeniji, i sin njegov Lajoš (1883—1919), veliki župan u Vel. 
Bečkereku — pomađareni. 

ljen nego se ono počelo i smanjivati. Dodamo li tome 
i neke njihove zle navike, lako je uočiti da su sve te 
nedaće bile preteško breme za njihov narodni organi- 
zam. Gašenje nekih bitnih hrvatskih institucija u selu 
i pomanjkanje uvjeta za daljnji rad nekih hrvatskih 
društava još ih je više ošamutilo. Mehanizacija u kolek- 
tiviziranoj poljoprivredi oslobodila je višak radne sna- 
ge među kečanskim Hrvatima, pa su se ti naši ljudi 
okrenuli gradu i tvornici u njemu. Broj hrvatskih obi- 
telji u Keči i opet se smanjio, a na pročeljima nekoč 
hrvatskih kuća u Orvatskom sokaku i Mačevom kraju 
čitaju se imena koja nisu hrvatska. Lakši život što ga 
nakon školovanja ili izučavanja nekog praktičnog zani- 
manja nudi grad privlačio je i naše Mikšiće i Kauriće, 
pa se obitelji s tim prezimenima sve više susreću u 
Temišvaru, Žombolju i drugim okolnim mjestima. Ti 
prvi odseljenici još znaju svoj materinski jezik, ke- 
čansku kajkavštinu, a znaju to i njihova djeca rođena 
u starom obiteljskom domu u Keči. Idući u grad u 
školu djeca taj jezik sve više zapuštaju i tako ga za- 
boravljaju. Oni koji su u gradu rođeni slabo će ga ili 
nikako znati jer roditelji, pogotovo ako je majka Ru- 
munjka, kod kuće sve češće govore samo rumunjski. 
Sve te okolnosti upućuju na zaključak da se oni, otrg- 
nuti od rodne Keče, nezaustavljivo asimiliraju. Oni 
pak koji su u Keči ostali, vide kako ih je u selu sve 
manje pa ih obuzima osjećaj nemoći da učine nešto za 
trajnije očuvanje narodnog bića. Vlastito prorjeđivanje 
čini im se kao neka neumitnost. Kako se veze s matič- 
nom zemljom na razini onih iz tridesetih godina našeg 
stoljeća, iz objektivnih razloga uglavnom, nisu pono- 
vile, osjećali su se oni u tim decenijama osamljenim, 
pa je i ova okolnost pridonosila rastu spomenutog osje- 
ćaja nemoći. 

Kečanski Hrvati rado i danas dočekuju čovjeka i pi- 
sanu riječ iz zavičaja svojih predaka, u što smo se ope- 
tovano uvjerili prilikom naših posjeta. Posjete članova 
Kulturno-umjetničkog društva »Seljačka Sloga« iz Bu- 
ševca kraj Velike Gorice, kao i pojedinaca iz Zagreba, 
čine mi posebno zadovoljstvo. Zainteresirani su za pri- 
like u starom zavičaju i vrlo dobro upućeni u zbivanja 
kod nas jer primaju i čitaju naš dnevni i periodični ti- 
sak — čiji primjerci u Orvatskom sokaku i Mačevom 

kraju idu iz ruke u ruku — a slušaju i naš radio i gle- 
daju naš televizijski program. Stoga su susreti s njima 
uvijek veoma zanimljivi. Njihovo okretanje matičnoj 
zemlji evidentno je na svakom koraku, što se s naše 
strane, nekad više, a nekad manje, uzvraća. 

ljeznom (Eisenstadt, Austrija). Član je 
skupštine Društva za suradnju s gra- 
dišćanskim Hrvatima i drugim hrvat- 
skim narodnim manjinama u susjed- 
nim zemljama u Zagrebu. 

U pripremi za izdanje nalazi mu se 
zbirka esejističkih prikaza o značaj- 
nim književnim, kulturno-prosvjetnim 
i političkim radnicima gradišćanskih 
Hrvata od XVII st. do danas. 
Nastavlja s istraživanjem prošlosti i 
sadašnjosti Hrvata u Rumunjskoj, po- 
gotovo kulturne komponente njihova 
života, o čemu će u dogledno vrijeme 
uslijediti još jedna mnogorafija. 

